
PRAEFATIO  EDITORIS. 


Codices  Manuscripti  Tractatulos  et  Fragmenta  sequen¬ 
tia  continentes,  quae  nunc  publici  juris  facimus,  interce¬ 
dentibus  et  opitulantibus  celsissimo  Barone  Berzelio  et 
Doctore  Svedbom,  ab  illustri  Academia  Regia  Holmiensi, 
Societati  Swedenborgianae,  quae  eorum  usuram  sollicite 
petebat,  summa  humanitate  et  animo  liberalissimo  commo¬ 
dabantur.  Hujus  loci  non  est,  officia  amicissima  Clar. 
virorum  dictorum  in  lucem  protrahere,  et  rite  commemo¬ 
rari,  neque  Academia  tam  excelsa  nobis  praeconibus  eget ; 
sed  ab  omnibus  amicitiam  et  magnanimitatem  literariam 
amantibus,  liberalitas  ejus,  primo  intuitu  et  sine  ulla  com¬ 
mentatione  magni  aestimabitur.  Accedit  quod  in  his  be¬ 
neficiis  amicitiae  dulcedo  non  inter  pares  subsistat,  nam 
ab  hac  parte  est  Academia  longis  annalibus,  viris  famige¬ 
ratissimis  et  regali  patrocinio  nobilitata,  necnon  et  genti 
Suecicae  celeberrimae  propria ;  ab  illa  autem  societas  parva, 
humilis,  nuperrime  orta,  et,  si  ejus  parvitati  probitas,  et 

utilitas  sua  adjungantur,  contenta.  Ergo  Corpori  illo  am¬ 
plissimo,  et  quod  operum  orbis  eruditi  Antistitum  custo¬ 
dias  agat  perdigno,  gratias  animi  sinceras  in  praesenti  agi¬ 
mus,  et  ejus  beneficiorum  semper  memores  in  perpetuum 
debemus. 

Dignum  memoratu  est  quod  Opuscula  haec  ex  ipso 
Auctoris  chirographo  omnia  impressa  sint.  Tractatulus  pri¬ 
mus,  De  Via  ad  Cognitionem  Animes,  et  alter,  De  Fide  et 
Bonis  Operibus,  ad  finem  vasti  codicis  manuscripti  in  Bib¬ 
liotheca  Academiae  laudatae  asservati,  reperiuntur.  Hoc 
volumen  in  tergo  titulum  fert,  Anatomica  et  Physiologica, 
et  infra  in  eodem  loco  numero  65,  qui  ejus  ordinem  in 
Catalogo  Bibliothecae  denotare  videtur,  insignitur.  Eere 
totum  agit  de  Cerebro,  de  quo  continet  pp.  27-1482. 
Sed  eheu  !  folia  a  bibliopego  perperam  compaginata  sunt ;  e 
locis  suis  sine  ulla  cura  in  alienos  transponuntur,  et  aliqua, 
imo  plura  amissa  sunt,  aut  saltem  in  hoc  codice  non  am¬ 
plius  deprehenduntur ;  adde  quod  in  medio  volumine  frag¬ 
mentum  alius  manuscripti,  ratione  omni  contradicente,  in¬ 
sertum  occurrit.  Sed  de  hoc  volumine  videatur  in  Me¬ 
moria  nobis  benigniter  a  Clar.  Doctore  Svedbom  com¬ 
municata,  et  quae  in  versione  Anglicana  nostra  Clar.  Swe- 
denborgii  Begni  Animalis  (Vol.  II.,  p.  657)  inseruimus. 
Restat  tamen  dicendum  quod  post  p.  1485  series  nova 
paginarum  incipiat  cum  1915,  et  usque  ad  1960  continue¬ 
tur.  Tractatus  De  Via,  Sfc.,  a  p.  1935 — 1939  occupat. 
Postquam  sequitur  (p.  1940 — 1948)  tractatus  alterius, 

nempe  De  Fide  &c.,  exemplum  primum,  nam  hocce  opus¬ 
culum  ab  auctore  bis  conscriptum  sistitur  :  tum  (p.  1949 
— 1960)  reperitur  exemplum  secundum,  a  quo  editionem 
nostram  hausimus,  et  quod  ab  exemplo  primo  maxime  dif¬ 
fert,  quia  auctor  illi,  non  vero  huic,  ultimam  manum  im¬ 
posuisse  videtur. 

Quod  tractatus  reliquos  attinet,  alius  voluminis  sunt, 
quod  etiam  De  Cerebro  agit,  et  in  tergo  etiam  inscriptum 
habet  Anatomica  et  Physiologica ,  sed  numero  diverso,  scilicet 
74  distinguitur.  De  hoc  etiam  confer  eandem  Memoriam  a 
viro  laudato  conscriptam,  ubi  videbitur  quod  hic  codex  pp. 
65 — 465  contineat,  et  ad  finem  ipsos  tractatus  de  quibus 
nunc  agitur. 

Moerendum  venit  quod  tractatus  De  Anima ,  qui  pluri¬ 
ma  de  Harmonia  Leibnitzii  Praestabilita  disserit,  in  qui¬ 
busdam  locis  hiatus  grandes  exhibeat ;  sed  adhuc  spem 
fovemus  quod  partes  amissae  in  aliquo  alio  MSct0  compe¬ 
riantur,  ut  eloquium  styli  tam  ornati  et  rerum  tam  gravium 
non  amplius  mutilatum  relinquatur.  Sed  hujus  spei  ra¬ 
tionem  eventus  solus  demonstraturus  est. 

In  edendis  hisce  libellis,  exemplum  Clar.  Tafelii  coram 
nostris  oculis  semper  constituimus,  et  ejus  vestigia  presse 
sequi  conati  sumus.  Nam  ut  verissima  dicamus,  ejus  la¬ 
bores  hujusmodi  laude  omni  nostra  et  imitatione  venera¬ 
bunda  sunt  dignissimi.  Non  solum  adeuratissime  Auctoris 
textum  praebet,  sed  etiam  notas  criticas  semper  adjecit, 
quarum  ope  beneficia  plena  quasi  editionis  principis,  vel 

codicis  autographi,  lector  attentus  possidere  queat ;  et  hoc 
in  rebus  tam  maximis  quam  minimis.  Verbo,  illi  testifi¬ 
cationem  officiorum  ejus  summam  nos  omnes  Swedenborgii 
operum  studiosi  et  amantes  libenter  praebere  tenemur. 
Unde  non  mirum  si  illum  in  his  imitari  pro  virili  conten¬ 
dimus. 


J.  J.  G.  W. 


Dabam  Londini  8  Novernb.  1846. 


DE  VIA  AD  COGNITIONEM  ANIMiE. 


DE  VIA  AD  COGNITI  ONE  31  A  N I M  jE  . 


explorandas  machinae  solius  animalis  potentias,  ut  si  aliqua  deest, 
est  statim  catena  sua  fibula  aut  unco  orba,  vel  ita  tenuis,  ut  ei 
nequeat  pondus  appendi. 

Nec  satis  est  ut  omnes  scientias  hauserimus,  imo  etiam  phi¬ 
losophiam  rationalem  et  ejus  partes,  nisi  omnia  ad  notiones 
communes  et  communissimas  redigere  noverimus,  seu  ex  omni¬ 
bus  unam  quasi  formare,  quae  ambitu  suo  complectatur  omnes ; 
quae  scientia,  adhuc  quidem  ignota  orbi,  usque  tamen  dabilis 
est,  cujus  etiam  fundamenta  jacere,  si  otio,  et  tranquillo  animi 
statu  frui  contigerit,  aveo,  quam  velim,  philosophiam  mathema¬ 
ticam  universalium  appellare,  sine  cujus  ope  nequicquam  spera¬ 
mus  in  animae  cognitionem  venire,  nam  est  ipsa  philosophia, 
non  mentis,  sed  animae,  (nam  mens  excolenda  est  usque  ad 
animam,  quae  excoli  nequit,)  seu  est  analysis  qua  illa  suas  res 
comprehendit ;  sed  haec  quia  adhuc  ignotissima  est,  ut  dixi,  et 
idcirco  audiet  forsan  ut  vani  tentaminis,  hinc  sine  jactis  prin¬ 
cipiis  ejus  usum  nolim  in  antecessum  depraedicare ;  id  tantum 
modo  quod  sine  ejus  auxilio  prius  adire  Lunam  quam  explorare 
animam  potuerimus. 

De  Via  ad  Cognitionem  Animce. 

Est  plurium  annorum  spatium,  ex  quo  primum  psychologiam 
rationalem  excolere,  seu  essentiam  et  facultates  animae  et  sen¬ 
suum  nostrorum  internorum  pervestigare  animo  concepi,  sed 
huc  usque  summa  rerum  difficultas,  et  vasta  sciendarum  copia 
impediit,  ne  illuc  praemature  promovere  gradum  ausus  sim  : 
plura  enim  prius  dilucidius  exponenda,  et  dispositius  in  ordinem 
redigenda  erant.  Qui  enim  scientiarum  elementis  leviter  imbu¬ 
tus,  vel  una  alterave  tantum  instructissimus  illuc  ferre  pedem 
audet,  is  quia  ignoratis  pluribus,  et  quandoque  praecipuis  mediis, 
inanibus  ut  plurimum  subtilitatem  vanam  agitat,  et  sollertes 
nugas  ventilat,  et  secundum  ingenii  sui  dotem  per  scientias  ali¬ 
quas  illustratam,  vel  ut  saepe  accidit,  obscuratam,  implicat  acutis 
disputatiunculis  rem  seriam,  quae  dum  cerebra  movent,  dant 
ansam  litibus,  quibus  discernendis  frustra  arcessitur  judex,  nam 
usque  teritur  semper  supervacuis  acumen  et  subtilitas.  Non 
licet  heic  lusoriis  armis  agere,  res  seria  est,  et  decretoriis  opus 
est.  Ad  unicam  hanc  scientiam  perficiendam,  omnes,  quot- 
cunque  procudit  et  excoluit  orbis,  scientiae,  in  opem  vocandae 
sunt.  Palaestram  hanc  sine  omnibus  ingrediens,  o  quam  iner¬ 
mem  et  imparem  tanto  operi  se  postliminio  deprehendet  ?  nam 
quicquid  eorum  ignoratur,  quae  opem  ferent,  ex  se  suaeque  men¬ 
tis  acumine  exiget,  seu  vicem  ignoratorum  supplebit  vis  propria 
imaginativa ;  quae,  quantum  in  errores,  dum  sola  sibi  sine  per¬ 
petua  comite  experientia  et  philosophiae  verae  praeceptis  relinqui¬ 
tur,  cuivis  leviter  experto  notissimum  est.  Tentes  modo  breves 
excursus,  videasne  anne  relatis  signis  receptus  caneres,  et  copias 
recolligeres,  ut  auctus  viribus  ad  hujus  ingenii  tentamenta  redire 
queas. 

Si  velis  in  his  castris  mereri  sera,  omnem  prius  operam  et 
mentis  aciem  impendes  elimandis  excutiendisque  iis,  quae 
proxime  rem  tangunt  et  famulantur.  Aperiet  tibi  fores  anatomica 
perscrutatio  corporum  animalium,  et  imprimis  cerebri,  cerebelli, 
utriusque  medullae,  et  nervorum ;  sine  quorum  penitus  acquisita 
cognitione,  nequicquam  ad  hujus  Themidos  recessus  aspirare 
potes  :  qualis  enim  natura  est  in  invisis,  divinare  nequis  nisi 
ex  visis,  et  qualis  est  in  causis,  non  nisi  quam  ab  effectibus 
tandem  ad  quendam  nostrum  sensum  pervenientibus ;  nam  qua¬ 
lis  intus  agit  mens,  nescies  nisi  lustraveris  ejus  faciem,  hoc  est, 
nisi  investigaveris  ejus  cerebra  et  medullas.  Nec  sic  quidem 
conjicies,  quomodo  anima  vires  suas  explicat,  nisi  omnium  vis¬ 
cerum  corporis  nexus ;  ut  et  sensuum  externorum  organa,  quae 
symbolas  suas  conferunt,  ut  organa  internorum  sensuum  exculta 
usque  ad  animam  pateant,  evolveris. 

“  Tota  in  minimis  existit  natura,”  testante  id  etiam  Clar.  Mal- 
pighio  in  Bombyce ;  nec  exstat  ante  oculos  et  reliquorum  sensuum 
organa,  quam  series  rerum  a  minimis  per  plures  gradus  multi¬ 
plicatae,  et  tandem  crassiusculae  factae  se  tanquam  minimas  re¬ 
praesentant,  in  quibus  ideo  primo  terminum  et  causas  rerum, 
quas  tamen  occulunt,  statuere  solemus ;  hinc  nihil  aliud  ab  his 
sperandum  est,  quam  ut  subministrent  menti  ultimos  effectus,  a 
quibus  haec  per  suam  analysin  ad  principia  progredi  possit,  sunt 
etiam  unica  media,  ex  quibus  per  nexum  judicet :  sed  via  diffi¬ 
cilis  et  operosa  est ;  nam  si  in  aliquibus  modo  datis  et  phoenome- 
nis  haeremus,  formamus  ideam  causarum  illis  quasi  conformi¬ 
um,  sed  nihil  tamen  usque  confirmant,  nisi  omnia,  quaecunque 
illam  rem  proxime  et  remote  tangunt,  etiam  consensum  suum 
praebeant ;  sique  veritas  sit,  nusquam  deest  consensus,  nam 
nihil  non  accedit  cum  suo  calculo  ;  est  enim  nexus  omnium  rerum 
in  mundo,  quia  ab  universalissimo  uno  pullulant,  hinc  de  nulla 
re  veritas  ut  explorata  potest  praedicari,  nisi  omnia  cum  suo  con¬ 
sensu  accurrant ;  sic  quicquid  jam  de  cerebro  transigendum  venit, 
id  confirmabit  omne  quod  ab  eo  dependet,  hoc  est,  totum  corpus 
cum  omni  suo  viscere,  organo,  parte,  solido  et  fluido ;  ipsa  etiam 
historia  morborum  ejus  et  animi ;  tum  etiam  quicquid  novit 
chymia  et  physica  experimentalis,  ut  et  reliquae  artes,  nam  na¬ 
tura  animalis  in  suo  regno  per  omnes  artes  ad  suos  effectus  per¬ 
fectissime  vadit.  Talis  enim  est  nexus  omnium  scientiarum  ad 

De  Fide  et  Bonis  Operibus. 


Quod  fides  sit,  quse  salvat,  non  autem  opera  absque  fide  spec¬ 
tata,  non  est  ambiguum  :  sed  quaeritur,  an  fides  sine  operibus , 
posita  possibilitate  illa  exercendi,  salvet,  secundum  dogma  Lu- 
theranorum ;  id  nec  cum  verbo  divino  seu  revelato,  nec  cum 
ratione  congruere  videtur;  ex  bis  enim  potius  concludi  potest, 
quod  fides  sine  operibus  nulla  sit ;  et  si  fuerit,  quod  condemnet, 
et  non  salvet. 

Ex  scriptura  sacra  :  Ipse  Salvator  nihil  ardentius  inculcavit, 
quam  ut  exerceamus  amorem  erga  proximum,  nam  dicit,  qui 
non  amat  proximum,  quomodo  potest  amare  Deum,  hoc  est,  qui 
non  exercet  bona  opera,  quomodo  potest  habere  fidem.  In  con¬ 
cione  montana,  tandem  in  formam  conclusionis  redegit  omnem 
sermonem,  scilicet  concludendo,  quod  omnis  arbor,  quae  non  fert 
bonos  fructus,  eradicanda,  extirpanda,  et  in  ignem  conjicienda 
sit,  nam  ex  fructibus  suis  cognoscitur  :  cum  sententiam  ultimi 
judicii  pronuntiat,  dicit,  quod  religandi  sint  impii  in  infernum, 
quia  non  pauperes  hospitio  receperant,  investiverant,  nutriverant; 
reliquos,  qui  id  fecerunt,  in  caelos  admittit :  Similibus  abundat 
ubivis  ejus  doctrina,  prout  dum  de  10  nymphis  et  earum  oleo, 
de  seminibus  in  agros  jactis,  talentis,  &c.,  &c.,  &c. 

Idem  etiam  Apostoli :  J ohannes  in  Epistola  sua  nihil  fere  nisi 
amorem  erga  Deum  et  proximum  urget ;  in  quo  fundari  omnis 
lex  divina  tam  veteris  quam  novi  Testamenti  docet  ipse  Christus. 
Jacobus  fidem  sine  bonis  operibus  aperte  detestatur,  et  vocat  dia¬ 
bolicam.  Reliqui  apostoli  similiter :  Paulus  ad  Romanos,  dicit 
fidem  esse  quee  salvat,  non  autem  actionem,  absque  fide  scilicet 
spectatam,  quibus  apostoli  verbis  D.  Lutherus  in  sua  versione 
adjecit,  fides,  sine  operibus,  quse  posteriora  tamen  textus  divini 

verba  non  sunt,  et  credo,  illum  nusquam  in  sua  vita  majus  com¬ 
misisse  peccatum,  quam  quod  ex  se  illa  verba  adjecerit,  sed  Deus 
sit  judex.  Nam  examinatis  et  perpensis  omnibus,  apparebit, 
quod  fides  sine  operibus  potius  condemnet,  quam  salvet.  Videa¬ 
mus  ergo,  quid  significat  actio ,  quid  voluntas,  quid  principium 
voluntatis,  quid  fides,  et  quid  amor. 

Actio  est  nihil  aliud  quam  executio  aut  effectus  voluntatis  ; 
seu  est  ipsa  voluntas  efficiens :  actio  per  se  est  tantummodo  me¬ 
chanicum  quid,  quia  corporeum,  et  fere  simile  ac  effectus  ma¬ 
chinae;  at  essentia  actionis,  est  voluntas  in  effectu ;  ita  ut  actio 
queat  appellari  perpetua  voluntas,  vix  aliter  ac  motus  vocatur  a 
physicis  perpetuus  conatus ;  ergo  actio  et  voluntas  in  homine 
coincidunt,  ut  enim  actio  sit,  ei  voluntas  ut  essentia  debet  in- 
esse.  Similis  aut  etiam  eadem  actio  cum  diversa  voluntate,  ut 
et  similis  aut  etiam  eadem  voluntas  cum  diversa  actione  potest 
dari,  sed  non  aliter  ac  similis  motus  ex  diverso  conatu ;  aut  simi¬ 
lis  conatus,  ex  quo  fluit  diversus  motus ;  nam  resistentiae  et  cir¬ 
cumjecta  determinant  motum  ab  eodem  conatu  fluentem.  Sed 
redeamus  ad  actionem  :  id  evidens  est  in  nulla  non  societate, 
in  qua  vivimus,  quod  non  respiciatur  actio  ut  actio,  sed  actio  ut 
voluntas.  Ponantur  tres  eadem  veneratione  ambire  unum  Re¬ 
gem,  scilicet  se  ad  pedes  ejus  prosternendo,  aut  profunde  se  in¬ 
flectendo,  aut  ejus  virtutes  laudibus  extollendo;  unus  ex  voluntate 
ut  illum  decipiat,  alter  ut  prsemium  captet,  tertius  ut  mentem 
suam  venerabundam  explicet.  Actio  trium  eadem,  non  est  tamen 
eadem  respective  ad  voluntatem,  quse  in  unoquoque  est  alia  aut 
diversa :  Idcirco,  quando  Rex  cujusvis  voluntatem  exploratam 
habet,  tunc  unius  actionem  odit,  et  alterius  amat :  et  illum 
eo  majori  odio  prosequitur,  quo  actio  ejus  propius  accessit  ad 
eorum,  qui  genuina  veneratione  tacti  signa  venerabundae  suse 
mentis  edunt.  Ergo  nihil  tunc  consideratur  in  actione,  gestu, 
corporis  motu,  loquela,  quam  voluntas ;  ut  actio  dici  queat  per¬ 
petua  voluntas,  non  aliter  ac  motus  perpetuus  conatus. 

Voluntas  etiam  fluit  ex  suis  principiis,  aut  ex  suo  principio, 
prout  actio  ex  voluntate ;  principia  dantur  unius  voluntatis  di¬ 
versa,  prout  voluntates  unius  actionis ;  in  quo  respectu  consider¬ 
atur  principium  ut  determinans  et  efficiens,  et  actio  ut  determi¬ 
natum  et  effectus,  cujus  medium  est  voluntas.  Ergo  actio  nihil 
aliud  est,  quam  nudum  principium,  nam  causa  causse  est  etiam 

Id  adhuc  competentius  ab  aliis  similibus,  quam  a  mere 
physicis  ut  a  tendinibus,  prout  ab  amore,  amicitia,  et  infinitis 
aliis  affectionibus,  quae  voluntatem  ut  principia  ingrediuntur, 
potest  illustrari ;  sed  tamen  unum  satis  est,  quum  id  ut  phy¬ 
sicum,  proximius  movet  sensus,  qui  intra  rerum  physicarum 
sphaeram  sunt.  Quare  etiam  similitudinibus  ab  arbore,  oleo, 
semine,  agris,  conviviis  etiam  in  eadem  re  utitur  scriptura 
sacra.  Comparatio  propius  accedit,  quam  primo  intuitu  illam 
accedere  putamus ;  ipsa  enim  voluntas  non  melius  quam  cum 
conatu,  et  actio  cum  motu  componi  potest ;  adde  modo  conatui 
vim  vivam,  quae  est  animae,  habebis  voluntatem ;  sique  eandem 
adjicis  motui  ut  effectui,  habebis  actionem ;  et  sic  in  caeteris. 

Ex  his  jam  sequitur,  quod  ipsi  rationi  contraria  sit  enuntia¬ 
tio,  quod  fides  sine  operibus  salvet :  at  id  congrue,  quod  fides  in 
operibus  salvet.  Aliquo  modo  etiam  explicari  potest,  quod  fides 
non  autem  opera  si  in  se  scilicet  spectata  absque  fide,  quae  tunc, 
qua  sensum  theologicum,  nec  sunt  bona,  salvent.  Tum  etiam, 
quod  vera  fides  sine  potentia  aut  possibilitate  exercendi  bona 
opera  salvet;  tunc  enim  ejus  voluntas  comparari  potest  cum 
conatu,  qui  non  agere  potis  est,  quia  tantum  resistitur,  quan¬ 
tum  subjectum  conatur  agere ;  prout  vis  elastica  tendinis  flexi, 
qui  reagit  semper  aut  agere  nititur,  sed  quin  agat,  est  resist¬ 
entia  ejus  conatui  agendi  aequalis,  quae  inhibet ;  usque  tamen 
statini  ut  removetur  resistentia,  aut  tollitur  impossibilitas,  agit. 
Attamen  ut  fides  salvifica  sit  in  sua  impossibilitate  agendi,  si 
quae  raro  potest  dari  absoluta :  si  evidenter  agere  conatur,  remo¬ 
vendo  quasi  impossibilia;  in  quo  casu  plus  consideratur  unus 
obolus,  quem  paupera  mulier  patinae  immisit,  quam  aureae  mo¬ 
netae  divitum.  Etiam  possibilitates  suppeditat  Deus,  ut  probet 
fidem  respective  ad  homines,  prout  mactationem  filii  Abrahamo ; 
praeter  innumera  alia  exempla,  quibus  verbum  divinum  abundat. 

Quod  amor  erga  Deum  involvat  amorem  erga  proximum,  jam 
extra  dubium  est.  Nam  amor  erga  proximum  est  idem  ac  exer¬ 
citium  bonorum  operum,  seu  quod  realiter  amem,  hoc  est,  ei 
officia  amoris  praestem,  sine  quibus  amor  nullus  est.  Prout 
amor  sui  non  tantum  involvit  quod  sibi  bene  velit,  sed  etiam 
quod  faciat :  ergo  si  loco  amoris  erga  proximum  ponamus  ejus 
eequivalens  aut  valorem,  nempe  exercitium  bonorum  operum, 
videmus,  quod  fides  salvifica,  quae  ab  amore  erga  Deum  separari 

nequit,  involvat  omnino  actiones  bonas,  seu  exercitia  amoris  erga 
membra  societatis,  quae  nobiscum  vivunt :  sive  id  sit  erga  illos, 
qui  a  Deo  amati  sunt,  sive  erga  illos,  qui  non  amati,  eodem  res 
recidit ;  nam  profunde  ignoramus,  qui  a  Deo  amantur,  vel  qui 
non  amantur,  nam  dari  potest  bona  anima  in  malo  corpore,  et 
vicissim,  quod  pluribus  demonstrari  potest ;  ergo  de  iis  judicare, 
ad  solum  Deum,  non  ad  nos  pertinet;  quare  Deus,  non  judicate, 
ait,  ne  sitis  judicati.  Idcirco  si  modo  ex  principio  amoris  erga 
Deum,  seu  ex  vera  fide  munia  prtestamus  proximo,  qui  nostrae  opis 
indiget,  satis  est,  nec  discernamus  nostra  beneficia,  putando,  quod 
hic  Deo  amatior  sit,  quam  alter,  in  quo  judicio,  si  in  aliquo,  fal¬ 
limur.  Nostrum  est  judicare  actiones,  propter  conservationem 
societatis ;  Dei  autem  principia  actionis  :  nostrum  est,  senten¬ 
tiam  ferre,  quam  poenam  imo  quam  mortem  subire  debeat 
corpus ;  Dei  omniscii  autem  judicio  semper  relicta  est  anima. 

Ergo  conclusio  est,  quod  nullus  sit  amor  erga  Deum,  si  nul¬ 
lus  in  proximum ;  aut  quod  nulla  fides,  si  nulla  opera :  et  si 
amor  aut  fides  fuerit,  quod  ex  variis  amori  Dei  et  fidei  contrariis 
principiis  sit  destructa;  et  hoc  modo,  quod  amor  et  fides  sint, 
quse  condemnant.  Ergo  fides  sine  operibus  est  loquutio  contra¬ 
dictoria,  vel  ut  vocant,  contradictio  in  adjectis ;  aut  positio  ali- 
cujus  ex  nihilo,  seu  possibilis  ex  impossibili ;  aut  distinctio  in  hac 
vita  non  dabilis.  In  vita  futura  potest  dici,  dari  amorem,  erga 
Deum,  sine  exercitio  amoris  erga  aliquem  proximum ;  hoc  verum 
est,  sed  tunc  non  consideratur  amor  et  fides  ut  salvificans,  nam 
anima  vel  salvata  vel  condemnata  est ;  et  omne  medium,  quod 
est  exercitium  amoris  erga  proximum,  est  sublatum,  quia  ac¬ 
tionis  subjectum,  seu  corpus  est  exstinctum.  Ideo  Luxuriosus 
dives  optavit  reditum  in  vitam,  ut  Lazaro  pauperi  potuisset  in¬ 

causa  causati.  Sic  respective  est  actio  nihil  nisi  quam  mechani¬ 
cum  quid,  seu  tanquam  motus  machinse ;  voluntas  similiter  est 
tanquam  conatus  in  motu ;  et  solum  principium  est,  quod  consti¬ 
tuit  essentiam  actionis,  quia  constituit  essentiam  voluntatis,  nam 
omnia  essentialia,  secundum  communem  regulam,  quse  in  motu 
sunt,  etiam  in  conatu  sunt,  seu  quod  eodem  recidit,  quse  in  ac¬ 
tione,  etiam  in  voluntate  sunt ;  est  ergo  solum  principium,  quod 
constituit  essentiam  actionis,  quia  constituit  essentiam  voluntatis. 
Quare  omnes  actiones  in  vita  civili  examinantur  et  sestimantur 
secundum  principia  earum,  quae  aliis  vocantur  intentiones,  ut  et 
fines  propter  quos  id  vult  et  agit.  Inque  sermone  vulgari  acci¬ 
pitur  voluntas  pro  principio  aut  intentione,  quia  consideratur 
ut  eadem.  Quod  proprium  est  homini,  qui  potest  ex  praeviis 
principiis  aut  ex  praevia  intuitione  finis  velle ;  nec  datur  in 
animalibus  brutis. 

Principium  est  omne  id,  quod  determinat  voluntatem,  et 
voluntatem  reddit  talem,  qualis  est.  Principia  dantur  physica , 
corporea  scilicet  et  sanguinea,  prout  diversae  animi  affectiones, 
voluptates,  illecebrae  sensuum  externorum,  delitiae  mundi,  &c. 
Principia  dantur  rationalia,  quae  scilicet  finem  respiciunt,  et  re¬ 
spective  ad  finem,  quem  una  cum  mediis  intuemur,,  voluntatem 
determinant  et  ingrediuntur,  quae  sic  determinata  proprie  est 
voluntas.  Sunt  etiam  principia,  quae  voluntatem  regunt,  quae  ap¬ 
pellari  possunt  divina,  nam  ulterior  finis  est,  quam  qui  termina¬ 
tur  in  hac  vita,  propter  quem  id  facere  velle  debemus  :  sed  hoc 
principium  est  superioris  gradus  et  eminentius,  quia  a  nobismet 
ipsis  non  dependet,  et  caetera  omnia  principia  regit,  quare  non 
ut  principium,  sed  ut  voluntas  superior  consideranda  est ;  at 
quatenus  voluntatem  nostram  tandem  ingreditur  et  illam  deter¬ 
minat,  potest  dici  principium  Deo  acceptum. 

Fides  est  proprie  id,  quod  credat  Deum  omnipotentem,  Chris¬ 
tum  Salvatorem  mundi,  et  omne  id,  quod  verbum  in  Scriptura 
sacra  revelatum  dictat ;  consequenter  est  principium  voluntatis, 
sed  divinum  aut  Deo  acceptum.  Haec  si  voluntatem,  et  abinde 
actionem  ingreditur  ut  principium,  consideratur  actio,  non  qua 
actionem,  sed  qua  fidem. 

Amor  pari  passu  cum  fide  ambulat,  nam  qui  fidem  ut  fiduciam 
habet  in  Deum,  [illum]  comitatur  amor  ut  a  fide  indivulsus,  nam 
gratia  Dei  in  eo  est  universalis,  ut  quando  dat  fidem  etiam 

det  amorem,  ut  quo  gradu  crescit  fides,  eo  etiam  crescat  amor : 
et  tunc  dicitur  fides,  quando  scilicet  cum  amore  conjuncta  est, 
salvificans,  aut  vera  fides.  Fides  autem  historica,  est  modo 
scientia  aut  notitia,  quod  ita  sit,  qua  etiam  diaboli  instructi 
sunt,  qui  sciunt  Deum  existere  talem,  qualis  describitur  in 
sacris ;  sed  haec  non  appellari  potest  proprie  fides,  sed  notitia. 
Ideo  hanc  fidei  significationem  uti  unice  ab  aequivocatione  ter¬ 
minorum  oriundam,  a  fide  salvifica,  scilicet  cum  amore  conjuncta, 
separemus.  Ergo  amor  et  fides  in  his  unum  sunt,  nam  posito 
uno  ponitur  alterum ;  utrumque  licet  appareat  ut  quid  distinc¬ 
tum,  sed  tamen  ita  unitum  est,  ut  quo  gradu  Deus  dat  fidem  eo 
etiam  amorem,  et  cum  amore  fiduciam,  et  cum  fiducia  venera¬ 
tionem,  et  gratiae  ejus  agnitionem.  Sic  cum  principium  vo¬ 
luntatis  sit  amor,  consequenter  est  essentia  ipsius  actionis. 

Ex  his  praemissis  jam  argumentemur  :  dic  mihi  jam  quid  est 
voluntas  ?  quando  possum  facere  quod  volo  ;  aut  quid  conatus  ? 
quando  subjectum  potest  efficere,  quod  conatur.  Aliquid  dici 
potest  esse  voluntas  et  conatus,  quando  non  potest  facere  et  effi¬ 
cere  :  at  non  denegatis  mediis  agendi  et  efficiendi,  anne  dici 
possit  esse  aliquid,  vel  annon  sit  ens  rationis  ?  utamur  vulgari 
exemplo  ad  illustrationem  :  si  dicimus  hunc  tendinem  habere  vim 
elasticam  seu  conatum  se  restituendi,  quando  inflectitur ;  et  dum 
propter  resistentias  id  nequit,  quod  sit  in  perpetuo  conatu  et 
nisu  agendi  vel  reagendi.  At  vero,  quum  datur  ei  facultas 
agendi,  et  tamen  non  agit,  an  sit  in  illo  conatus  aut  vis  elastica  ? 
negabitur  sane  ab  effectu,  quia  non  agit,  quando  remotis  resis¬ 
tentiis,  potest  agere.  Et  si  possit,  et  non  agat,  signum  est  quod 
contra  conatum  suum  eat,  et  principia  ei  insint  conatui  contraria, 
seu  quae  vim  ejus  elasticam  retinent,  vel  destruunt.  Consequen¬ 
ter  quum  non  agit,  tunc  de  illo  nequit  praedicari  vis  elastica  aut 
conatus,  vel  si  praedicatur,  quod  vis  illa  sit  per  principium  con¬ 
trarium  destructa.  Similis  jam  ratio  est  fidei  et  actionis;  fides 
sit  principium  voluntatis,  et  voluntas  principium  actionis ;  si 
actio  non  sequitur,  quando  potest  sequi,  quid  tunc  est  voluntas  ? 
est  scilicet  vel  ens  rationis  aut  nihilum,  vel  ex  contrario  principio 
quam  ex  fide  acta.  Ergo  unice  ex  fructu  arbor,  et  ex  operibus 
cognoscitur  fides,  secundum  clarissima  verba  Salvatoris  et  apos¬ 
tolorum  :  non  autem  ex  fide  sine  bonis  operibus ;  quia  verbo 
Dei  contrarium  est. 


DE  SANGUINE  RUBRO. 


N.B.  Quod  sanguis  in  se  contineat  omnes  formas  organicas  a  prima 
spirituali  ad  ultimam  angularem ,  sic  ut  sit  compendium  et  complexus 
omnium  formarum  naturce. 


DE  SANGUINE  RUBRO. 


CAP.  I. 

Quod  sanguis  sit  humor  ille  crassiusculus ,  ruber ,  ponderosus , 
qui  cor  et  vasa  arteriosa  et  venosa  percurrit . 

Sanguis  a  caeteris  corporis  humoribus  sola  rubedine  manifeste 
discernitur :  vasa,  quae  sanguis  percurrit,  vocantur  arteriae  et 
venae  :  ipse  terminus  primus  et  ultimus,  seu  carcer  et  meta,  ubi 
tam  sanguis  quam  vasa  concurrunt,  est  cor  binis  auriculis  et  binis 
ventricuhs  instructum.  Ipse  circulus  sanguinis  fluentis  peragitur 
a  cordis  thalamo  sinistro  in  arteriam  magnam  et  minores,  ab 
arteriis  in  venas  minimas  et  maximam,  a  venis  in  auriculam  et 
thalamum  cordis  dextrum,  et  exinde  trajectis  pulmonibus  in  cor 
sinistrum  :  Ipse  hic  circulus  et  gyrus  magnam  cordis  sphaeram ; 
ac  vasa  simul  sumta  systema  arteriosum  et  venosum,  seu  cor  late 
sumtum  constituunt ;  cor  enim  in  unoquovis  puncto  arteriae  et 
in  unoquovis  venae  est  quasi  praesentissimum,  nam  vasa  sunt  ejus 
determinationum  semitae  seu  operationum  radii. 

CAP.  II. 

Quod  sanguinis  genuini  seu  rubri  partes  sint  figurce  sphvericve, 
seu  globuli  sero  circumfusi. 

Omnis  illa  massa  fluida,  quae  ex  resecta  vena  erumpit,  vocatur 
sanguis ;  sed  purus  et  genuinus  sanguis  est,  qui  intense  rubet, 
hunc  serum  seu  aqua  jam  dilutior  jam  magis  subturbida,  coloris 
glauci,  gilvi,  leucophaei  vel  prasini,  salinis  et  urinosis  elementis 

foeta,  circumfluit :  sed  lieic  solum  de  puro  et  genuino  sanguine 
agitur,  quem  ex  globulis  rotundis  constare,  microscopiis  detec¬ 
tum  est.  Ipsa  figura  partium  sanguinearum  antiquos  latuit, 
nos  adhuc  ejus  forma  seu  structura  interna ;  caepit  tamen  haec 
aliquantum  pandi  et  beneficio  artis  opticae  revelari,  sed  adhuc 
obscurius ;  tantum  ejus  usque  patet,  ut  de  caeteris,  quae  non 
exstant,  ex  visis  judicari  queat. 


CAP.  III. 

Quod  unusquisque  globulus  sanguineus  in  se  et  suo  sinu  plura 
contineat  et  recondat ,  quam  usquam  oculo  detegi ,  et 
mente  concipi  queunt. 

Quod  globus  sanguineus  non  uniformis,  simplex  et  absque 
partibus  sit,  multa  experientia  hodie  patuit;  se  enim  resolvi 
patitur ;  in  vasis  capillaribus  actualiter  facessit  in  globulos  mino¬ 
res,  et  tandem  minimos,  qui  fugiunt  visum ;  in  igne  destillatorio 
miti  abit  in  spiritum  ardentem,  olea  et  phlegma ;  praeterea  ex  so¬ 
luto  globulo  erumpit  tanta  copia  salium  volatilium,  ut  integram 
vegetationem  occipiant  formare ;  majusculae,  quae  eruperant, 
partes,  sub  microscopio  visae  sunt  formae  triangularis  et  quadratae; 
huc  usque  ipsa  autopsia  superior  seu  visus  microscopicus  penetra¬ 
vit  ;  ex  quibus  augurari  licet,  quod  adhuc  plura  et  perfectiora  in 
globulis  minoribus,  et  tandem  in  minimis  recondita  sint.  Haec 
nequaquam  distincte,  quando  nec  ipse  globulus,  queunt  conspici; 
uti  si  non  insectulum,  quod  minimum  aequat  microscopii  radium, 
quid  ejus  viscerula  et  tenuissimorum  membrorum  fabricae ;  sim¬ 
ilis  ratio  est  globuli  sanguinarii ;  id  quidem  ab  exploratis  con¬ 
stare  potest,  quod  si  omnia  ejus  detegerentur,  et  si  magnitudi¬ 
ne  cerebri  sub  vitro  amplificatorio  appareret,  quod  infinita  plura 
exstarent,  et  nihilominus  infinita  laterent :  est  enim  sanguis  hy¬ 
potheca  et  seminarium  omnium  in  suo  corpore,  et  actu  con¬ 
tinet  quicquid  ante  illum  in  regno  exstitit,  et  potentia  quic- 
quid  post  illum  existit  vel  exstiturum  est :  quae  est  causa,  quod 
aegrotante  sanguine  aegrotet  universum  corpus,  et  vice  versa,  et 
quod  in  plerisque  morbis  medicina  soli  sanguini,  ut  corpus  re¬ 
stituatur  et  valeat,  paretur. 

CAP.  IV. 

Quod  globulus  sanguinis  ruber  in  sex  minores  globulos ,  qui 
pellucidi  sunt ,  se  dividi  patiatur. 

Sex  globuli  minores  in  uno  sanguinario  majori  manifeste  visi 
sunt,  tum  quoque  descripti,  quomodo  cohaerent  et  insident, 
etiam  delineati,  adque  eorum  typum  cerei  confabricati ;  imo 
etiam  observatum  quando  singuli  a  suo  corpore  dirimerentur; 
tum  etiam  quod  globuli  minores  ex  suo  corpore  divulsi,  pellucidi 
sint,  atque  a  rubris  seu  compositis  separati  vasa  capillacea  pene¬ 
traverint.  Insuper  observatum  est,  quod  hi  globuli  priores  aut 
simpliciores  sanguinis  in  adhuc  minores,  et  quidem  in  minimos, 
usque  dum  visum  prorsus  fugerent,  dividerentur :  haec  vera 
sunt,  quatenus  fides  observatori  et  testium  auctoramentis  ha¬ 
benda  est.  Jam  quia  sanguinis  rubri  partes  se  in  simpliciores 
partes  dividi  patiuntur,  sequitur  quod  hae  partes,  quae  sanguinis 
partium  constituentes  priores  et  simpliciores  sunt,  non  sanguis 
ruber,  sed  sanguis  purior,  interior  et  perfectior  sint :  ipse  color 
non  mutat  essentiam,  proinde  nec  mutat  nomen ;  nam  sanguis 
hic  pellucidus  similiter  vasa  percurrit,  et  continuat  viam,  quo 
crassiusculus  nequit :  ergo  humorem  hunc,  qui  ex  pellucidis 
sphaeris  constat,  sanguinem  puriorem  et  medium  appello. 

CAP.  v. 

Quod  in  globulo  sanguinis  rubri  etiam  sint  plures  particulre 
salince  et  urinosre ,  diversiformes. 

Praeter  globulos  minores  et  pellucidos,  qui  majorem  globum 
seu  rubro -sanguinarium  constituunt,  sunt  etiam  partes  angulares 
seu  salinae  et  terrestres ;  hae  quoque  visae  sunt  et  descriptae,  sed 
solum  illae  quae  formae  sunt  quadratae  seu  cubuli,  caeterae  forsan 
exiguiores  fuere  quam  ut  conspici  quirent.  Sed  quod  uni  globulo 
rubro  insint  formae  tam  triangulares  quam  quadratae,  inde  potest 
induci,  quod  sex  globuli  minores  in  tanta  vertigine  et  celeritate 
fluxionis  non  inter  se  cohaerere  queant,  nisi  etiam  insint,  quae 
compagem  firmant  et  continent :  sunt  enim  globuli  sanguinei 
flexiles  et  molles,  seque  in  duplam  aut  triplam  suae  diametri 
longitudinem  extendi  patiuntur ;  et  licet  hi  globuli  se  extendi, 

imo  dividi  sinunt,  usque  tamen  omnes  sequatis  dimensionis  sunt: 
exinde  satis  evidenter  consequitur,  quod  aliquod  fulcrum  et  fir¬ 
mamen  sit,  quo  tales  in  suo  composito  cohaereant.  Partes  salinae 
tam  primitivae  quam  compositae  sunt  formae  angulares,  id  est,  in¬ 
ertes  et  figuratae,  seu  sunt  exiguissima  trigona  et  quadra,  ad 
convexitatem  partium  fluentium  et  activarum  prorsus  incavata, 
sic  ut  factae  formataeque  sint  copulae  gratia  cum  rotundis  seu 
cum  genuinis  partibus  motus,  ut  activitatem  earum  temperent 
et  moderentur,  efficiantque  ut  ulterius  seu  successive  in  formas 
componi  queant.  Ut  ergo  sex  globuli  in  uno  composito  uniti 
cohaereant,  necessum  est  ut  in  medio  sit  cubulus,  sex  lateribus  et 
octo  angulis  praeditus,  et  quidem  quoad  singula  latera  incavatus ; 
si  hujus  cavis  lateribus  se  fluentissimus  humor  inapplicat,  neces¬ 
sum  est,  ut  in  globulos  abeat,  quorum  unusquisque  talis  dimen¬ 
sionis  et  convexitatis  sit,  qualis  est  ipsa  concavitas  correspondens 
lateris.  Sed  ut  hi  globuli  insideant,  minores  adhuc  formae,  quae 
triangulares  sint,  se  inaptare  debent  singulis  angulis  seu  angu¬ 
losis  interstitiis,  quae  octo  sunt,  quibus  rite  insertatis  cohaeret  om¬ 
nino  compositio.  Cubulus  iste  in  medio,  qui  stylobatae  loco  in¬ 
servit,  est  proprie  pars  salis  communis ;  at  vero  formae  triangulares 
sunt  sales  volatiles  et  urinosi ;  ex  talibus  etiam  spiritus  ardens,  et 
unaquaevis  olei  species,  in  quam  sanguis  destillatus  facessit,  con¬ 
flatur;  tales  etiam  partes  in  sero  circumfluitant,  et  sanguini 
porriguntur :  imo  quod  tales  sint,  quae  copia  ex  soluto  sanguine 
erumpunt,  liquet  a  vegetatione,  quam  partes  illae  formare  in¬ 
grediuntur  ;  tum  etiam  a  visis  cubulis,  quando  erumpunt,  et  quod 
similes  in  capite  mortuo  post  destillatum  sanguinem  deprehen¬ 
dantur  ;  tum  etiam  exinde,  quod  sine  tali  applicatione  partium 
nulla  detur  compositio,  minus  quod  sanguis  ruber  esse  queat 
hypotheca  humorum  priorum  et  seminarium  sequentium.  Ex  sic 
applicatis  formis  triangularibus,  quadratis  et  rotundis  exsurgit 
globulus,  qui  non  solum  cohaereat,  sed  etiam  figura  sphaericus, 
volubilis,  flexilis,  fluidus,  omni  angustiae  adaptabitis,  solubilis, 
rubens,  gravis,  calidus  sit,  possidens  elementa  priora  totius 
regni  mineralis  et  vegetabilis;  omnia  in  se  quasi  ultro  simul 
congliscentia,  sibi  mutuo  pacta,  et  dispositissime  ordinata  tenens, 
inter  quae  unica  regnat  substantia  spirituosa,  quae  globulis  mi¬ 
noribus  inest. 

CAP.  VI. 

Quod  rubedo  sanguinis  ex  interpositu  partium  salino-vo- 
latilium  in  unoquovis  globulo  oriatur. 

Si  in  medio  globulo  sanguineo  fulcri  loco  sit  cubulus  sex 
lateribus  et  octo  angulis  instructus,  et  cuivis  angulari  interstitio, 
ubi  globuli  minores  sibi  mutuo  applicantur,  insertata  sint  exigua 
trigona  et  quadra,  id  est,  partes  salino-urinosse,  inde  non  potest 
non  rubedo  exsurgere ;  nam  color  est  modificatio  et  variegatio 
radiorum  luminis,  quae  rubella  omnino  exstitura  est,  quando 
radii  per  tale  objectum  ita  trigonis  et  quadris  regulariter  interpo¬ 
latum  trajiciuntur :  incidentes  enim  cum  perpetua  refractione  ad 
cubulum  centri  locum  tenentem  penetrant,  et  repercussi  circum 
globulos  minores  a  lateribus  repositos  quasi  vertiginose  gyrant. 
Id  in  explorato  est,  quod  nihil  distinctius  et  exquisitius  luminis 
adumbrati  variam  rationem  et  formam  producat,  quam  salia  vo¬ 
latilia,  urinosa,  alcalina  et  sulphura,  utpote  totidem  corpuscula 
triangularia,  prismata  et  quadrangula  insinuata  ;  quae  quando 
disposite  se  in  quandam  compagem  contulere,  inde  resultat  com- 
modificatio  aut  rubra  aut  viridis  aut  flava,  et  sic  prodit  scena, 
non  nisi  quam  per  communem  visus  perceptionem  apparenter 
distincta  et  comprehensibilis :  aliter  si  minor  ratio  sit  lucis  aut 
potius  candoris  in  sphsera,  unde  viret  et  coerulescit,  si  major  fla¬ 
vescit.  Id  confirmatur  per  trajectiones  radiationis  solaris  per  sphae¬ 
ras  vitreas,  bullas  et  vapores  aqueos,  et  varii  positus  prismata ; 
per  colorum  emersiones  in  spatiis,  ubi  notabiliter  se  umbra  a 
lumine  discriminare  incipit ;  per  miscellas  et  praecipitationes  di¬ 
versas  chymicas  ;  per  totum  regnum  vegetabile  objectis  coloratis 
adornatissimum,  et  infinita  alia :  ex  quibus  singulis  perlustratis 
admodum  liquet,  quod  in  colore  nihil  quippiam  sit  reale.  Ex 
his  etiam  principiis  apparet,  cur  sanguis  minus  magisque  rubeat, 
pallidior  sit,  flaventior,  viridior,  et  cur  aliquando  ingrate  ni¬ 
grescat. 

CAP.  VII. 

Quod  gravitas  sanguinis  rubri  ex  iisdem  partibus  salinis  et 
urinosis,  quee  globulis  insunt ,  resultet. 

Sanguis  ruber  aqua  est  gravior,  quia  aquse  immissus  ad  fun¬ 
dum  subsidet.  Causa  gravitatis  non  aliunde  derivari  potest, 

quam  a  partibus  inertia  et  resistentia  praeditis,  quales  sunt  omnes 
angulares,  terrestres,  seu  regni  mineralis  :  vis  enim  gravitatem 
corporum  determinans  in  atmosphaeris  circumfluis  purissimis 
omnino  residet,  quae  vi  activissima  et  certa  directione  versus 
centrum  commune  singula  puncta  corporum  non  elasticorum 
premunt ;  ita  ut  ex  substantiis  mundi  nulla  gravitate  et  levitate 
praeditis  oriatur  gravitas,  quae  est  tendentia  versus  centrum. 
Exinde  sequitur,  quod  partes  illae  salino-urinosae  et  volatiles, 
quae  globulis  sanguineis  insunt,  de  quibus  supra  actum  est,  sint 
causae  proximae  gravitatis  sanguinis.  Idcirco  ex  ipsa  sanguinis 
gravitate  quantitas  istarum  partium  induci  potest :  dignum  itaque 
foret  comparationem  inter  simile  volumen  sanguinis  rubri  et 
volumen  sanguinis  purioris  instituere ;  gravior  enim  plerumque 
est  sanguis  durior,  quia  pluribus  elementis  terrenis  impraegnatus, 
levior  vero  etiam  est  molliusculus  et  simul  gratiore  rubedine 
tinctus. 

CAP.  VIII. 

Quod  sanguinis  calor  diversus  sit,  et  ex  diversis  causis 
oriundus. 

Ipsissima  vita  animalis  calorem  quendam  proprium  sanguini 
tribuit,  intime  in  cujusvis  ejus  partis  compage  abditum ;  sed  est 
tepor  mitis,  indulgenter  fovens  viscera,  et  officinarum  ubivis  spar¬ 
sarum  focos  ad  suas  operas  perficiendas  debite  accendens.  Se¬ 
cundum  animi  motus  et  ex  vitio  corporis  jam  intenditur,  et  quasi 
fervet,  et  viscera  sestuosa  torret  impotentia;  jam  remittitur, 
ssepe  in  tantum,  ut  algoribus  corripiat  membra :  idcirco  ut  pri¬ 
mum  sanguis  ex  natalibus  suis  venis  emittitur,  propter  jacturam 
sui  caloris,  incipit  extingui,  in  cruorem  et  saniem  verti,  et  in 
viscum  et  pultaceum  liquamen  inspissari.  Idcirco  calor  ille  in 
sanguine  est  clementissimus ;  est  adolescens  major  et  tactu  sen¬ 
sibilis  ;  demum  est  immoderatus  febrilis.  Sed  nihil  calorem 
acrius  excitat,  quam  urinosa  volatilia,  qualia  abscondunt 
sulphura,  bitumina,  resinse,  cerse,  olea,  spiritus,  nitra,  vegeta¬ 
bilia  ;  et  nihil  promptius  et  convenientius  promovet,  quam 
aurse,  et  semula  fluida  spirituosa  in  regno  animali ;  per  conse¬ 
quens  nihil  aptius  quam  sanguis,  qui  memoratis  volatilibus  uri- 
nosis  et  sulphureis,  et  simul  fluido  spirituoso  hospitium  dedit,  et 

intime  se  in  consortium  adunivit.  Quare  increscit  calor  genuinus 
cum  copia  [fluidi]  spirituosi  et  volatilium  ei  adjunctorum,  prout 
in  aetate  tenera ;  decrescit  cum  eorum  copia,  ut  in  senio  :  variatur 
ex  sanguinis  mutata  per  diversissimas  causas  indole ;  perennatur 
per  continuas  partium  solutiones  et  coalitiones,  ut  et  per  con¬ 
tinuas  ejus  a  cerebris  causatas  exercitationes.  Ex  bis  apparet, 
quod  nihil  reale  existat  in  calore,  igne,  flamma,  frigore,  cum  sint 
trementium  et  gyrantium,  aut  contra,  quiescentium  substan¬ 
tiarum  affectiones  et  qualitates. 

CAP.  ix. 

Quod  genuinus  sanguis  molliusculus  sit ,  seque  extendi  et  dividi 
patiatur :  quodque  ipsa  hcec  mollities  oriunda  sit  a  san¬ 
guine  puriori  et  candido ,  qui  globulis  rubris  inest. 

Quod  genuinus  sanguis  mollis  et  flexilis  sit,  ita  ut  in  duplam 
imo  triplam  suae  diametri  longitudinem  extendi,  ut  et  dividi 
queat,  id  per  experientiam  microscopiorum  adeo  est  detectum, 
ut  locus  dubitandi  nullus  sit  relictus :  observatores  viderunt, 
quod  globulus  sanguineus  in  vasis  capillaribus  in  figuram  oblon¬ 
giorem  seu  ovalem  comprimeretur,  et  denique  quod  in  plures 
particulas  et  globulos  dirimeretur.  Sed  quia  ex  tot  autopsise 
documentis  de  mollitie,  extensibilitate  et  divisibilitate  globulorum 
sanguinis  haud  ambigi  potest,  quaeritur  unde  causa ;  eadem  ex¬ 
perientia  confirmat,  quod  globuli  isti  minores,  qui  numero  sex 
majori  insident,  sint  qui  cedunt,  nam  in  quoddam  quasi  filum 
se  produci,  quando  major  modo  se  comprimi,  patiuntur ;  proinde 
causa  flexibilitatis  in  minoribus  istis  globulis  residet,  non  autem 
in  particulis  salino -urino sis  et  sulphureis,  quae  durae  sunt,  iner¬ 
tes  et  passivae,  et  copulae  gratia  solum  adscitae.  Globuli  isti 
minores,  qui  sanguinem  puriorem,  et  qui  spiritum  animalem 
constituunt,  ita  molles  et  flexiles  sunt,  ut  minimo  impulsui  et 
vi  ingruenti  cedant ;  nam  perfectio  entium  naturae  purioris  in  eo 
consistit,  ut  cedibiles  sint,  tantum  patiantur  quantum  agunt, 
sic  vires  naturae  perfectissimas  repraesentantes,  quod  per  duritiem 
et  gravitatem  fieri  nequit,  nam  corpora  dura  impetus  et  vires 
absorbent  et  extinguunt ;  elasticitas  vero  et  cedentia,  et  patientia 
aequalis  agentiae,  nullius  vis  jacturam  patitur,  sed  acceptam 
similem  effundit  in  vicina  et  in  universum  volumen.  Porro  si 

puriorum  entium  perfectio  in  mutabilitate  status  consistit,  etiam 
inde  sequitur  quod  mollia,  cedibilia  et  flexibilia  esse  debeant, 
seu  quod  tantum  agant  quantum  patiuntur  ;  aliter  non  potuissent 
se  singulis  viribus  accommodare,  ita  nec  anima  sentire,  imag¬ 
inari,  cogitare,  seu  minimas  differentias  in  repraesentatis  objectis, 
quae  totidem  formae  sunt,  discernere ;  nec  potuisset  spiritus  ani¬ 
malis  fibras  percurrere,  et  quicquid  mens  conatur  et  vult,  in 
actum  determinare.  Ergo  sanguis  purior  et  spiritus  animalis, 
qui  etiam  regni  animalis  humor  simplicior  est,  flexibilitatem 
istam  in  globulis  sanguineis  deprehensam  causatur  :  ex  his  etiam 
apparet,  qualis  globulorum  sanguinis  compago  est. 

cap.  x. 

Quod  sanguis  ruber  in  corpore  vivo  perpetuo  dissolvatur , 
purificetur  et  renovetur. 

Confirmatum  est,  quod  globuli  sanguinis  rubri  in  globulos 
minores  et  pellucidos  dissolvantur;  quod  etiam  recomponantur 
seu  renoventur  exinde  sequitur,  quia  eadem  usque  quantitas 
sanguinis  in  venis  et  arteriis  remanet :  solutio  ista  et  recomposi- 
tio  sanguinis,  circulationem  istam,  quam  circulum  vitee  appello, 
producit,  scilicet  quae  peragitur  a  vasis  in  fibras,  et  a  fibris  in 
vasa.  Ita  per  solutionem  nihil  sanguinis  perit,  sed  modo  toties 
ad  suam  primam  essentiam  et  naturam  redit ;  et  iterum  ab  illa 
in  suum  commune  seu  in  ultimam  formam  revertitur.  At  quando 
dissolvitur  compago,  aut  moritur  sanguis  ruber,  non  interit,  sed 
toties  ad  vitam  puriorem  seu  animam  tanquam  ad  parentem 
redit ;  ita  mors  et  vita  in  nobis  quovis  momento  alternant,  ac 
quaelibet  pars  sanguinis  statum  communem  corporis  repraesentat. 
Absque  continua  dissolutione  et  renovatione  sanguinis  usus  ali¬ 
mentorum  etiam  irritus  foret ;  recentia  enim  elementa,  quibus 
e  novo  componatur  sanguis,  jugi  arcessenda  sunt,  quando  obso¬ 
leta  et  antiquata  exterminantur ;  ideo  etiam  sanguis  copioso  sero, 
quod  elementa  ista  suppeditat  et  porrigit,  jugi  circumfunditur ; 
accedit,  quod  sanguis  continuo  purificandus  sit,  ut  omnibus  na¬ 
turae  animalis  usibus  inserviat,  scilicet  ut  tot  humoribus,  quibus 
affluunt  viscera,  natales  det.  Sanguis  etiam  omnino  dissolven¬ 
dus  et  renovandus  est,  ut  purificatus  sit,  et  semper  idoneus  et 

habilis  existat ;  durior  enim  et  compactior  nihil  quicquam  ex  se 
promit,  aut  recludit,  quod  in  sinu  recondit.  Ita  sors  et  conditio 
vitae  corporeae  in  sanguinis  mollitie,  ejusque  divisibilitate,  non 
autem  in  duritia  consistit;  quod  vitale  est,  etiam  est  molle, 
patiens  et  cedens ;  contrarium  est,  si  durum,  pigrum  et  iners. 

CAP.  XI. 

Quod  globulus  sanguinis  rubri  in  se  contineat  sanguinem 
puriorem  et  spiritum  annualem ,  et  hic  essentiam  corporis 
purissimam  seu  animam ;  sic  ut  sanguis  ruber  sit  humor 
spirituosus  et  animatus . 

Sanguis  est  hypotheca  omnium  humorum  priorum  seu  purio¬ 
rum,  et  seminarium  omnium  humorum  posteriorum  seu  cras¬ 
siorum  sui  corporis,  ita  ut  priora  actu,  et  posteriora  potentia 
contineat.  Spiritus  animalis  ab  ipsa  essentia  et  substantia  animae 
descendit,  sanguis  purior  seu  medius  a  spiritu  animali,  et  sanguis 
ruber  a  sanguine  puriore ;  anima  non  nisi  per  talem  successionem 
et  derivationem  potest  praesens  adesse  singulis,  ut  enim  praesens 
adsit,  etiam  singulis  tali  ordine  inesse  debet.  Intimum  ergo, 
quod  in  sanguine  rubro  reconditur  est  ipsa  essentia  animae,  quae 
cum  sanguinem  suum,  etiam  singula  quae  a  sanguine  dependent, 
regit  et  determinat.  Nisi  sanguis  priores  essentias  animales  in 
se  contineret,  priora  nequicquam  potuissent  prospicere  poste¬ 
rioribus,  nec  posteriora  se  referre  ad  priora,  proinde  nullus  foret 
respectus  mutuus,  dependentia,  harmonia,  ac  realis  correspon- 
dentia.  Ergo  sanguis  est  spirituosus  et  animatus. 

CAP.  XII. 

Quod  sanguis  ruber  fere  ex  ce  (pio  de  anima  et  corpore  parti¬ 
cipet ,  et  quod  dici  tam  spiritualis  quam  materialis  queat. 

Sanguis  de  anima  participat,  quatenus  in  se  recondit  sangui¬ 
nem  puriorem,  hic  spiritum  animalem,  hic  vero  essentiam  pri¬ 
mam  seu  animam :  de  corpore  vero,  quatenus  simul  continet 
partes  terrestres,  inertes  et  salinas,  unde  ejus  gravitas,  color, 
consistentia  durior,  et  plura,  quae  qualitates  sunt  solius  corporis, 
et  materialibus  adhserent ;  ut  taceam  quod  globuli  sanguinei  sint 


26 


OPUSCULA  PHILOSOPHICA. 


formae  circularis,  et  sic  quoque  corporei.  Quantum  vero  spatii 
unum  et  alterum  in  globulo  sanguinario  occupat,  id  quoque  sub 
calculum  mitti  potest,  modo  spatium  intimum  quod  a  cubulo 
salino,  et  interstitia  angularia  quae  a  trigonis  minoribus  implen¬ 
tur,  comparetur  cum  spatio  quod  globuli  occupant ;  licet  etiam 
in  ipsis  his  globulis  sint  purissima  elementa  similis  sed  purioris 
naturae,  quae  istorum  quoque  compagem  firmant,  activitatem 
temperant,  et  volatilitatem  figunt. 

CAP.  XIII. 

Quod  sanguis  ruber  appellari  queat  anima  corporea. 

Sanguis  in  se  spectatus  non  est  anima,  sed  inest  ei  anima, 
quae  sic  non  aliter  ultimas  et  a  se  remotas  formas  regere  et  deter¬ 
minare  potest ;  natura  semper  in  suis  modulis  et  mensuris  agit ; 
ut  enim  in  ultima  agat,  per  intermedia,  quibus  etiam  adsit  et 
insit,  agere  debet :  ita  quia  sanguis  vicem  animae  in  ultimis  sui 
regni  agit,  vocari  potest  anima  corporea,  et  vis  succenturiata, 
cumprimis  in  illis,  qui  se  a  corpore  non  autem  a  spiritu  regi 
patiuntur,  sicuti  bruta  animalia,  et  quidem  eorum  in  societate 
humana  simulachra ;  in  his  enim  sanguis  et  corpus  imperat  ani¬ 
mae,  non  autem  anima  corpori. 

CAP.  XIV. 

Quod  sanguini  rubro  insit  vita  communis  et  obscura. 

Unica  essentia  vitalis,  seu  cui  vita  inest,  est  anima,  caetera 
omnia  quod  vivant,  ab  anima  trahunt ;  ita  etiam  sanguis,  in  quo 
intime  hospitatur  anima,  proinde  vita ;  sed  sanguis  est  animae 
hospitium  commune,  nec  per  ullas  fibras  distincte  determinatus, 
ideo  est  vita  obscura,  scilicet  absque  sensu  et  aliqua  facultate  in¬ 
tellectuali  :  ipsa  determinatio  essentialis  seu  forma  efficit,  ut 
distincte  ita  et  non  aliter  vivamus,  ita  ex  ipsa  forma  judicari 
potest  qualis  est  vita,  proinde  qualis  est  vita  sanguinis,  quse  dis¬ 
tinctior  aliquatenus  evadit  per  determinationem  ejus  arteriarum 
et  venarum,  sed  usque  non  talis,  ut  dici  queat  sensualis. 

CAP.  XV. 

Quod  ex  sanguine  rubro  judicari  queat ,  qualis  est  sanguis 
purior ,  ex  sanguine  puriori  qualis  est  spiritus  animalis , 
et  ab  lioc  qualis  est  anima ,  ope  doctrince  formarum , 
ordinis  et  graduum. 

A  visibilibus  et  ultimis  judicari  potest  de  invisibilibus  et 
prioribus,  seu  a  compositis  de  simplicibus ;  compositis  nihil  vere 
essentiale  potest  inesse  quam  essentia  prima.  Qualis  est  sanguis 
ruber  ad  ipsum  visum  exstat,  non  ita  sanguis  purior,  minus 
adhuc  spiritus  animalis ;  sed  ab  illo  inferri  potest,  quales  essentiae 
priores  esse  possint ;  haec  methodus  explorandi  invisa  et  occulta 
naturae  vocatur  analytica,  sed  opus  est  experientia  sensuum,  tum 
etiam  scientiis  ductricibus,  quae  scilicet  tradunt  leges  et  ordinem, 
quo  progreditur  natura  seu  quo  progrediendum  est.  Talis  videtur 
ordo  esse,  si  sanguini  rubro  insunt  elemepta  salino-urinosa,  quod 
etiam  similia,  sed  puriora,  simpliciora  et  perfectiora  inesse  debe¬ 
ant  sanguini  candido,  quae  nusquam  etiam  visu  acutissimo  queunt 
detegi ;  quodque  spiritui  animali  etiam  similia,  sed  simplicissima 
et  perfectissima ;  aliter  enim  nulla  foret  derivatio,  nec  distinctio 
unius  essentiae  ab  altera :  sed  gradus  perfectionis  talium  entium 
non  possunt  nisi  per  doctrinam  formarum  explorari.  Interim 
ex  his  evidenter  apparet,  quantum  ipsa  experientia  sensuum 
in  detegendis  naturae  arcanis  contribuat,  et  quod  absque  illa 
ad  cognitionem  superiorum  et  simpliciorum  ascendere  neque¬ 
amus. 


CAP.  XVI. 

Quod  sanguis  detur  crassior,  purior  et  purissimus. 

Sanguis  ruber  proprie  dicitur  sanguis,  purior  vero  non  ita 
proprie,  quia  non  est  ruber  sed  candidus ;  purissimus  autem  est 
spiritus  animalis ;  singulis  praeest  anima,  quae  non  sanguis,  sed 
prima,  intima,  suprema,  simplicissima  et  perfectissima  sangui¬ 
num  essentia  et  omnium  vita :  sanguis  enim  ruber  principalem 
suam  essentiam  trahit  a  globulis  minutioribus  qui  insunt,  ideo 
unda  talium  globulorum  non  potest  non  appellari  sanguis.  Sim- 

ilis  est  ratio  spirituum  animalium,  qui  sanguini  puriori  insunt, 
ita  omnes  dicuntur  sanguines,  et  in  sacris  dicuntur,  remanet 
semper  idem  substantiale  et  essentiale,  sed  mera  accidentia  sunt, 
quae  notionem  variant :  si  enim  sanguis  non  a  rubedine,  gravitate 
et  crassitie  denominatur,  sed  ab  interiore  sua  natura,  est  san¬ 
guis  unus  et  alter,  secus  si  a  memoratis  accidentibus.  Hi  san¬ 
guines  in  se  spectati,  sunt  quidem  distinctissimi,  nam  se  actu 
distinguunt,  quamvis  lxumori  rubro  simul  insint,  proinde  etiam 
distinctionis  gratia  alio  nomine  significandi  sunt;  sique  non 
semper  aliter,  usque  per  adjectionem  perfectionis ;  scilicet  quod 
spiritus  animalis  sit  sanguis  primus,  supremus,  intimus,  sim¬ 
plicissimus,  purissimus,  perfectissimus :  sanguis  vero  candidus, 
rubro  prior,  superior,  interior,  simplicior,  purior,  perfectior, 
vel  medius :  ruber  vero  sanguis  postremus,  infimus,  extimus, 
compositus,  crassior,  imperfectior,  ultimus,  proprie  sanguis. 
Ipsa  eorum  vasa  similiter,  nam  fibrae  simplices,  fibrae  compositae, 
et  vasa  sanguinea  eodem  modo  et  ordine  sibi  mutuo  succedunt 
et  correspondent. 


CAP.  XVII. 

Quod  fabrica  seu  forma  sanguinis  prioris  seu  purioris  sit 
perfectior  fabrica  et  forma  sanguinis  posterioris  seu 
crassioris. 

Forma  globuli  sanguinis  rubri  est  circularis,  nam  globulus 
perfecte  sphaericus  est,  et  circulariter  in  suis  vasis  volvitur;  et 
insuper  in  se  partes  formae  angularis  includit,  ita  forma  globu¬ 
lorum  sanguinis  rubri  est  formarum  ultima  et  penultima,  for¬ 
ma  vero  globuli  sanguinis  purioris  non  est  circularis  seu  sphae¬ 
rica,  sed  spiralis,  quod  etiam  exinde  potest  inferri,  quod  sint 
ovales,  ideo  etiam  plano-ovales  vocantur,  hanc  enim  figuram  seu 
formam  externam,  ipsa  forma  fluxionis  partium  spiralis  secum 
fert ;  uti  etiam  glandulae  corticales,  quae  etiam  formae  spirales 
et  simul  vorticales  sunt.  At  vero  forma  globulorum  sanguinis 
purissimi  est  proxime  superior,  scilicet  vorticalis  :  nam  uti  ipsi 
sanguines  simpliciores,  ita  etiam  formae  perfectiores  evadunt; 
quod  talis  sit  ordo,  et  talis  ascensus  perfectionum,  ipsa  doctrina 
formarum,  ut  et  experientia  docet. 

CAP.  XVIII. 

Quod  tres  sanguines  tam  conjunctim  quam  separatim  in 
corpore  animali  regnent. 

Conjunctim  in  sanguine  rubro,  huic  enim  inest  tam  sanguis 
purior  quam  spiritus  animalis,  quapropter  sanguis  ruber  hypo¬ 
theca  fluidorum  praecedentium  dicitur.  Conjunctim  etiam  in 
sanguine  puriori,  cui  inest  memoratus  spiritus,  et  huic  anima. 
Unusquisque  sanguis  etiam  separatim  regnat,  scilicet  spiritus 
animalis  in  suis  fibris,  sanguis  purior  in  suis,  et  sanguis  ruber 
in  vasis  :  ita  in  corpore  organico  singula  separata  sunt,  et  simul 
unita,  atque  unus  sanguis  suam  agit  causam,  et  suum  regit  or¬ 
ganismum,  et  alter  suum.  Anima  sic  non  aliter  ordine  et  suc¬ 
cessive  formare,  et  regere  suum  corpus,  eique  singularissime  et 
simul  universaliter  praeesse  et  imperare  potest.  Quo  itaque 
humores  hi  regnantes  in  sanguine  rubro  conjunctiores  sunt,  et 
quo  se  mutuo  exquisitius  discernunt,  eo  organismus  est  perfec¬ 
tior,  et  singula  arbitrio  animae  obedientius  parent :  illico  vero 
ut  haec  discrimina  et  hae  unitiones  confunduntur,  sensatio  et 
actio  corporis  indistinctior,  indeterminatior,  insensibilior  et  im¬ 
perfectior  evadit.  Ex  eadem  hac  causa  quavis  circulationis  vice 
resolvitur  sanguis  ruber  in  puriorem,  et  hic  in  suum  spiritum ; 
ac  iterum  ab  his  sanguis  ruber  componitur :  ita  circulus  vitae 
peragitur. 

CAP.  XIX. 

Quod  spiritus  animalis  agat  in  sanguinem ,  et  sanguis  in 
spiritum  mediis  vasis  et  fibris ;  unde  musculorum  actio 
alterna  et  reciproca. 

Sed  hoc  solum  est  commemorandum ;  de  actione  musculo¬ 
rum  in  capite  sequente  agendum  est :  absque  enim  discrimina¬ 
tione  humorum  agentium  nulla  dari  potest  actio  reciproca,  seu 
actio  et  reactio  simultanea  et  successiva. 

CAP.  xx. 

Quod  status  sanguinis  rubri  a  statu  sanguinis  purioris ,  et 
hujus  a  statu  spirituum  dependeat. 

Quale  est  id  quod  substantialiter  inest,  tale  est  compositum; 

hoc  enim  suam  naturam  a  natura  simpliciorum,  quae  inexistunt, 
positis  accidentibus,  trahit.  Sanguis  quidem  ruber  heteroge- 
neis  potest  conspurcari,  sed  quia  unaquavis  circulationis  vice, 
quoad  plurimam  partem,  resolvitur  et  recomponitur,  et  partes 
duriores,  seu  antiquatae  et  indissolubiles  versus  hepar  ej  usque 
cystin  felleam  rejiciuntur,  ita  successive  purificatur.  Idcirco 
quamdiu  spiritus  animalis  et  sanguis  purior  in  sua  integritate 
permanet,  status  sanguinis  rubri  seu  corporis  morbosus  restitui 
potest :  hoc  natura  operante  dicitur  peragi.  Hac  ratione  influit 
unum  in  alterum,  et  prius  seu  interius  reparat  quod  in  poste¬ 
rioribus  seu  exterioribus  lapsum  est. 

CAP.  XXI. 

Quod  infinitae,  status  mutationes  tam  sanguini  rubro  quam 
puriori  accidant. 

Quod  spiritus  animalis  infinitas  status  mutationes  subeat  in 
Transactione  de  Spiritibus  ostensum  est.  Omnis  haec  spirituum 
mutatio  et  natura  transit  et  derivatur  in  statum  et  naturam  san¬ 
guinis  purioris,  et  omnis  hujus  in  statum  et  naturam  san¬ 
guinis  rubri,  nam  unius  status  ab  alterius  per  continuum  in¬ 
fluxum  dependet.  Plures  etiam  mutationes  et  varietates  pro¬ 
priae,  scilicet  quoad  accidentia  et  accessoria,  sanguini  puriori 
inducuntur,  quae  omnes  et  singulae  statum  sanguinis  rubri 
mutant.  Dantur  etiam  mutationes  status  propriae  in  sanguine 
rubro,  videlicet  quoad  accidentia  et  accessoria ;  accidentia  sunt 
partium  ingredientium  et  constituentium  situs  et  nexus,  proinde 
ordo,  unde  forma  et  qualitas  :  Accessoria  sunt  partes  illae  salino- 
urinosae  et  sulphureae,  quae  copulationis  gratia  adscitae  sunt :  ab 
his  accessoriis  eorumque  qualitate  et  quantitate  ut  plurimum 
accidentium,  seu  situs  et  nexus  partium  genuinarum  et  essen¬ 
tialium  mutatio  pendet :  unde  datur  sanguis  mollior,  durior, 
calidior,  frigidior,  rubentior,  pallidior,  viridior,  verbo  quod  sit 
spurius,  legitimus,  aut  varius.  Ex  his  apparet,  quomodo  mu¬ 
tabilitates  in  compositis  crescant,  et  consequenter  inconstantiae 
et  imperfectiones ;  unaquaevis  enim  mutatio  status  partium  sim¬ 
pliciorum,  quae  insunt,  mutationem  composito  inducit,  non 
autem  vice  versa :  nam  in  unaquavis  compositione  dantur  acci¬ 
dentia  propria,  ut  et  accessoria.  Quod  mutationes  status  san- 

guinis  infinitae  sint,  seu  omnem  numerum  excedant,  id  analytice 
et  per  calculum  demonstrari  potest. 

CAP.  XXII. 

Quod  sanguis  unius  nusquam  absolute  similis  sit  sanguini 
alterius . 

Quod  nullius  anima  et  nullius  spiritus  animalis  quoad  om¬ 
nem  naturam  et  omnia  accidentia  absolute  similis  seu  aequalis  sit 
animae  et  spiritui  alterius,  supra  est  indicatum ;  exinde  fluit, 
quod  nec  dari  queat  sanguis  unius  absolute  similis  sanguini  al¬ 
terius  ;  qualis  enim  est  spiritus  animalis,  talis  est  sanguis  pu¬ 
rior,  et  qualis  sanguis  purior,  talis  sanguis  crassior  seu  ruber ; 
hic  etiam  adhuc  infinitis  modis  variari  potest,  unius  enim  san¬ 
guis  durior  et  mollior  est  sanguine  alterius,  est  etiam  gravior 
et  levior,  calidior  et  frigidior,  tum  pallidior,  rubentior,  nig¬ 
rior  ;  globuli  etiam  magnitudine  differunt :  loco  enim  cubuli 
salini  seu  octoedri  fulcri  loco  inesse  potest  dodecaedrum,  hex- 
aedrum,  pentaedrum,  unde  minor  aut  major  quantitas  globu¬ 
lorum  puriorum,  et  sic  variatio  formse.  Loco  salium  urino- 
sorum  seu  trigonorum  subtilium  et  volatilium  angulosis  in¬ 
terstitiis  insertari  possunt  acida  seu  salia  fixiora  aut  alius 
prosapiae  elementa,  quae  statum  ejus  protenus  variant :  glo¬ 
bulus  sanguinis  diversissimis  aliis  ramentis  et  floccis  potest  cir¬ 
cumcingi;  et  simul  diversissimo  chylo  et  sero  circumfundi; 
praeter  plures  adhuc  varietates,  quas  recensere  nimis  prolixum 
foret :  quod  tot  diversitates  sanguinum  sint,  ex  communi  re¬ 
gula  confirmatur;  scilicet  quot  capita  et  subjecta  tot  sunt  di¬ 
versa  corpora,  diversae  actiones,  diversi  animi,  diversae  mentes, 
inclinationes  et  temperamenta ;  adeo  ut  inducar  credere,  quod 
non  modo  unius  sanguis  non  detur  sanguini  alterius  absolute 
similis ;  sed  nec  in  eodem  subjecto  uno  momento  prorsus  qualis 
est  altero ;  mens  enim  et  animus,  qui  pendet  a  statu  spirituum 
animalium,  perpetuo  variatur;  et  adhuc,  quod  unus  sanguinis 
globulus  nusquam  detur  absolute  similis  globulo  alteri.  Ut 
taceam  sanguinem  animalium  terrestrium,  volatilium,  aquati¬ 
corum,  cujus  globuli  aliter  formati  sunt,  aliquorum  enim  sunt 
figura  ovales,  tenui  quadam  superficie  et  crusta  circumducti, 
candidi,  natura  frigidi,  &c.,  &c. 

CAP.  XXIII. 

Quod  sanguis  ruber  sit  omnium  humorum  sui  corporis 

seminarium . 

Humores  sunt  chylus,  Lac,  Lympha,  Saliva,  Mucus,  Bilis, 
Liquor  pancreatis,  Ventriculi,  intestinorum,  Oesophagi,  Cere¬ 
bri,  oculorum,  thoracis,  pericardii,  abdominis,  tunicae  vaginalis 
testium,  genitura  sive  semen  cum  liquido  prostatarum,  mucus 
narium,  tonsillarum,  articulorum,  urethrae,  uteri,  vaginae  et 
tubarum  uteri,  humor  ovulorum,  et  cui  foetus  innatat,  cerumen 
aurium,  urina,  sudor,  et  plures  qui  specifice  discriminandi  sunt. 
Quod  sanguis  ruber  plerisque  memoratis  humoribus  natales  suos 
praebeat,  ex  ipsa  fabrica  glandularum,  in  quibus  illi  ad  omnem 
usum  praeparantur  et  elaborantur,  liquet.  Glandulae  enim  non 
nisi  quam  ex  vasis  et  fibris  conflantur ;  intrat  sanguis  ruber  et 
purior  cum  suis  vasis,  ut  et  spiritus  cum  suis  fibris,  ac  humor 
deinceps  ex  glandulis  reformatus  exit ;  hoc  in  lacte,  genitura  et 
saliva  conspicuum  est.  Sanguis  enim  mera  principia  et  ele¬ 
menta  in  quavis  sua  sphaerula  comprehendit,  consequenter  po¬ 
tentia  et  virtute  possidet  omne  id,  quod  usquam  in  mundo  a 
principiis,  elementis  et  substantiis  simplicibus  producibile,  hoc 
est,  quod  possibile  est.  Globulus  qui  elementa  et  determinatas 
unitates  in  se  concludit,  et  quidem  ita  subordinata  et  coordinata, 
ut  in  singula  possit  recludi,  non  potest  non  omnes  in  universo 
species  humorum  procreare,  quod  etiam  actu  fit,  quia  quavis 
circulationis  vice  resolvitur :  proinde  nullum  ens  compositum  in 
rerum  natura  dari  potest  sanguine  perfectius.  Ex  jam  tradita 
corporatura  sanguinis  ut  consequens  fluit,  quod  unusquisque 
ejus  globulus  sit  quasi  microcosmus,  seu  quod  actu  contineat 
omnia  quae  praecesserant,  et  potentia  omnia  quae  consequuntur ; 
ita  potentia  universum  quoddam  genus  humanum,  nam  genitura 
ab  illo  exsurgit. 

CAP.  I. 

Quod  spiritus  animalis  sit  purissimus  ille  humor ,  qui  fibras 
medullares  cerebri  et  nerveas  corporis  transfluit. 

Haec  communis  etiam  Eruditorum  est  sententia,  quae  ex  sin¬ 
gulis  phaenomenis  confirmatur;  nec  in  dubium  vocatur,  quin 
spiritus  animales  sint,  et  quidem  quod  in  cerebro  concipiantur, 
et  per  fibras  cerebri  et  in  fibras  corporis,  et  tandem  in  motrices 
musculorum  demandentur ;  actiones  enim,  quae  arbitriis  animae 
correspondeant,  nequaquam  peragi,  nec  sensationes  ad  animam 
absque  auxiliis  spirituum  deferri  queunt:  quapropter  si  vel  in 
ipso  fonte  seu  in  cerebro,  vel  in  rivis  primis,  id  est,  in  fibris 
medullaribus,  vel  in  ipsis  nervis  impeditur  decursus,  scilicet 
compressione,  amputatione,  erosione,  obstructione,  illico  cessat 
effectus.  Praeterea  fibrae  microscopio  inspectae  sunt  tanquam 
teretes  cylindri  et  cavae,  ut  pro  quodam  fluido  percurrente  fabri¬ 
catae  sint ;  accedit  quod  absque  fluido  in  fibris  nihil  usquam  in 
regno  animali  ortum,  progressum,  ordinem,  legem,  formam, 
vitam  ageret.  Quid  autem  fibra  medullaris  sit,  et  quid  fibra 
nervea,  et  quomodo  haec  illi  continuetur,  in  Transactione  de 
Eibris  videatur.  Quandoquidem  in  dubium  vocari  nequeat,  quin 
fluidi  quaedam  species  aut  purior  essentia  percurrat  fibras,  quae¬ 
ritur  quomodo  illud  appellandum  sit,  communiter  vocatur  Spir¬ 
itus  animalis,  et  assimilatur  humori  purissimo,  qui  illius  naturae, 
fluiditatis  et  perfectionis  sit,  ut  invisibiles  tales  fibras,  tanquam 
sanguis  sua  vasa,  permicare  queat. 

d  2 

CAP.  II. 

Quod  spiritus  animalis  in  ipsa  glandula  corticali  concipiatur 
et  pr  reparetur,  ex  que  illa  in  fibras  effluat. 

Ex  ipso  nexu  causarum  ut  consequens  fluit,  quod  spiritus 
animalis  non  alibi  quam  in  ipsa  glandula  corticali  queat  concipi 
et  excludi ;  ipsa  enim  glandula  est  principium  et  capitellum  suae 
fibrae,  et  cerebellulum,  si  itaque  fibra  ex  sua  glandula  emicet, 
et  spiritus  animalis  est  suae  fibrae,  necessum  est  ut  in  glandula 
sit  scaturigo  et  matrix  spirituum ;  quare  glandula  corticalis  per¬ 
fectissima  sui  regni  officinula  seu  ejus  organum  chymicum  ap¬ 
pellari  meretur.  Secundum  descriptionem  est  etiam  in  ista 
glandula  exiguum  cavum,  aut  simplex  thalamus  seu  ventriculus, 
praeterea  etiam  inibi  datur  substantia  pura  medullaris  et  corti¬ 
calis,  ut  sit  perfectissimum  exemplar  cerebri  majoris ;  ita  non 
ambigi  potest,  quin  in  ista  glandula  praeparari  queat  spiritus ; 
sed  qua  ratione  et  arte,  et  qualis  sit,  hic  labor  et  hoc  opus  est 
explorandi.  Eruditissimi  Anatomici  et  Physici  idem  etiam  as¬ 
serunt,  quare  cortici  cerebri  naturam  et  fabricam  glandulae  ad- 
scribunt :  in  glandulis  enim  omnes  humores  animales  elaboran¬ 
tur,  et  quo  exilior  et  simplicior  est  glandula,  eo  purior  humor, 
qui  non  simpliciter  humor,  sed  humorum  corporis  melior  et 
nobilior  essentia  vocari  debet :  ideo  proprio  nomine,  seu  Spirit¬ 
uum  animalium,  insignitur. 


CAP.  III. 

Quod  qualitas  spiritus  animalis  ex  qualitate  ejus  fibrae ,  quam 
percurrit,  et  vicissim,  cognosci  queat. 

In  universo  regno  animali  talis  est  correspondentia,  ut 
quale  sit  unum  cognosci  possit  ab  altero,  cumprimis  fluida,  quae 
fibras,  vasa  et  ductus  percurrunt :  fibra  enim  pro  suo  fluido  seu 
spiritu  est  conformata,  vas  arteriosum  et  venosum  pro  suo,  seu 
pro  sanguine ;  ita  etiam  cseteri  humores ;  huic  conformitati  a 
prima  infantia  inaugurantur :  ita  sibi  mutuo  accommodata  sunt, 
nimirum  fluidum  contentum,  et  fibra  seu  tunicula  fibrae  conti¬ 
nens,  ut  simul  unam  causam  et  determinationem  agant.  Sed 

transactum  agere  nolo,  utique  ex  descriptione  fibrae  cluit,  qualis 
esse  possit  humor  spirituosus ;  sed  ejus  naturam  interiorem  lieic 
altius  investigare  ingredior. 


CAP.  IV. 

Quod  Spiritus  animalis  sit  essentia  media  inter  animam  et 
corpus ;  proinde  quod  sit  substantia  mediatrioc ,  ut  opera¬ 
tiones  communicari  queant. 

Hoc  etiam  cum  recepta  Eruditorum  de  essentia  Spirituum 
animalium  sententia  prorsus  coincidit ;  ut  enim  anima  in  corpus 
operari  queat,  opus  est  substantia  media  seu  mediatrice ;  quod 
prima  forma  in  ultimam  immediate  influat,  quando  plures  inter¬ 
mediae  sint,  ipsi  naturae  ej usque  ordini  adversum  est.  Anima 
est  essentia  et  substantia  prima,  suprema,  intima,  simplicissima, 
perfectissima ;  corpus  autem  est  substantia  ultima,  infima,  ex¬ 
tima,  summe  composita  et  imperfecta ;  ut  itaque  id  quod  pri¬ 
mum  est,  operetur  in  id  quod  postremum  est,  adesse  debet 
intermedium,  quod  naturam  ab  utroque  trahat ;  seu  ut  perfec¬ 
tissimum  agat  in  id  quod  imperfectum  est,  necessum  est  ut 
aliquid  intercedat,  quod  a  perfectione  unius  et  ab  imperfectione 
alterius  quid  trahat :  talis  est  spiritus  animalis,  quo  itaque  de¬ 
ficiente,  in  impotentia  manet  anima  corpus  operationibus  suis 
convenienter  regere.  Hoc  etiam  evidenter  elucet  ab  ipsis  effec¬ 
tibus  et  phaenomenis,  ipsa  experientia  in  his  demonstrandis 
tam  luxuriosa  est,  ut  copia  laboremus.  Sed  quomodo  spiritus 
animalis  mediatorem  inter  animam  et  corpus  agat,  non  ad  in¬ 
tellectum  vulgi  explicari  potest,  nisi  sciamus  quid  sit  anima,  et 
quid  corpus ;  anima  supra  descripta  est,  pariter  corpus ;  sed  ut 
ipsam  mediationem  percipiamus,  scire  debemus,  quae  fluida  et 
quae  fibrae  sint  quae  determinant  formam  et  structuram  corporis ; 
prima,  principalis  et  propria  regni  essentia  et  substantia  est  illa 
quae  anima  vel  animae  vocatur,  ultima  vero  est  sanguis  ruber ; 
nam  vasa  sanguinea  sunt,  quae  ultimam  seu  ipsam  corporis  for¬ 
mam  struunt;  structurae  enim  organicae  a  solis  fibris  et  solis  vasis 
sanguineis  excitantur  et  confabricantur ;  media  itaque  essentia 
inter  animam  et  sanguinem  rubrum  est  spiritus  animalis  ;  anima 

per  hunc  solum  agere  potest  in  sanguinem,  id  est,  in  suum  cor¬ 
pus,  quod  a  fibris  et  vasis  sanguineis  determinatur  et  construi¬ 
tur. 


CAP.  V. 

Quod  spiritus  animalis  participet  de  essentia  animae  et  de 
essentia  corporis ;  seu  quod  tam  spiritualis  sit ,  quam 
materialis. 

Essentia  quae  media  seu  mediatrix  inter  animam  et  corpus 
est,  ab  utraque  suam  naturam  debet  trahere ;  anima  est  spiritu¬ 
alis,  corpus  autem  materiale ;  inde  sequitur  quod  hic  humor 
animalis  sit  tam  spiritualis  quam  materialis.  Aliter  nequaquam 
potest  spirituale  in  materiale  operari,  ac  vicissim.  Sed  quomodo 
in  uno  subjecto  uniri  queant  naturae  tam  diversae,  demonstran¬ 
dum  venit :  quod  vero  unitae  sint,  apparet  a  corpore,  ejus  vis¬ 
ceribus,  organis  motoriis  et  sensoriis,  quae  omnia  licet  materialia, 
usque  animata  sunt. 


CAP.  vi. 

Quod  spiritus  animalis  sit  idem*  ac  qui  sanguis  purior ,  me¬ 
dius  et  candidus  vocatur. 

Ex  diviso,  fatiscente  aut  soluto  globulo  sanguinis  rubri 
erumpit  alius  quidam  sanguinis,  qui  non  ruber  sed  candidus 
apparet,  et  quidem  secundum  multiplicem  et  candidam  Leeuwen- 
hoekii  experientiam,  ex  uno  globulo  sanguinis  rubri  sex  globuli 
minores  sanguinis  vel  humoris  candidi  effluunt;  ipsi  globuli 
minores  non  solum  visi  sunt,  sed  etiam  descripti  quomodo  co¬ 
haerent,  et  quomodo  separantur,  ut  et,  quod  hi  in  adhuc  minores 
facessant;  huc  usque  visus  noster  hodie  penetravit,  quo  teste 
existentiam  in  dubium  amplius  vocare  nequimus :  sanguinis  un¬ 
dam  seu  humorem  ex  purioribus  his  globulis  constantem  voco 
sanguinem  candidum  et  medium,  immediate  enim  egreditur  a 
rupto  globulo  rubro :  hic  qui  egreditur  seu  sanguis  pellucidus 
ex  sua  origine  omnino  scaturiet,  divisibilis  enim  est,  et  summe 
flexilis,  ideo  ille  non  potest  non  ex  puriore  aliqua  essentia  con¬ 
stare. 

*  Vid.  :  Haec  mutentur,  quia  spiritus  a  sanguine  puriori  est  distinctus. 

Quod  autem  hic  sanguis  sit  idem  ac  spiritus  animalis,  inde 
deducitur,  quod  minima  vasa  capillaria  permicet;  quod  se 
glandulis  corticalibus  insinuet,  et  sic  in  fibras  derivetur,  ac  ita 
circulum  suum  peragat ;  quod  etiam  sit  natura  sua  molliusculus, 
cedentissimus,  partibilis,  et  unicuique  fibrae  adaptabilis;  tum 
etiam  quod  medius  esse  possit  inter  animam  et  sanguinem  ru¬ 
brum  :  sanguis  enim  ruber  seu  unusquisque  ejus  globulus  est 
quasi  hypotheca  et  complexus  omnium,  quae  ante  illum  existunt, 
ac  principalem  suam  essentiam  ab  ipsa  anima  trahit,  ille  enim 
prae  caeteris  est  animatus ;  si  itaque  sanguis  ruber  suam  essen¬ 
tiam  priorem  ex  pellucido  hoc  sanguine  trahit,  videtur  hic  suam 
ab  anima  seu  substantia  prima ;  inesse  enim  huic  debet  aliquid 
altius,  praestantius,  prius,  superius,  intimius,  simplicius,  per¬ 
fectius.  Ipsa  phaenomena  ad  suas  causas  seu  intimius  perlus¬ 
trata  idem  unanimiter  confirmant. 


CAP.  VII. 

Quandoquidem  spiritus  animalis  concipitur  et  prcep aratur  in 
glandulis  corticalibus ,  sequitur ,  quod  inibi  confluat  id 
quod  spirituale  et  materiale  est. 

Ut  enim  ex  connubio  animae  et  corporis  nascatur  proles,  quae 
utriusque  naturam  ferat,  necessum  est  ut  in  ipsum  illud  organum 
chymicum,  ubi  praeparatur  spiritus,  unum  et  alterum  confluat. 
Ex  forma  istius  glandulae  organica  supra  speciatim  descripta  ap¬ 
paret,  quod  inibi  sit  exiguus  thalamus  aut  ventriculus ;  et  quod 
inibi  sit  purissima  substantia  medullaris,  et  haec  duplex,  nimirum 
vasculosa  et  fibrosa,  et  praeterea  substantia  corticalis  simplex, 
quae  fibrarum  simplicium  est  origo  et  principium.  Haec  cum 
ipso  cerebro,  quod  etiam  est  glandula  et  magna  officina  chymica, 
comparata,  aliquatenus  possunt  illustrare  generationem  dictorum 
spirituum,  ad  minimum  ita  confirmare,  ut  quando  phaenomeno¬ 
rum  causae  coincidunt,  etiam  videantur  persuadere. 

CAP.  VIII. 

Quod  fibra  simplex  ex  cortice  suo  simplici  oriunda  exiguo 
glandulae  cavo  seu  thalamo  infundat  substantiam  purissi- 
mam ,  quae  in  cortice  illo  simplici  concipitur  et  nascitur , 
id  est  substantiam  animae.  Et  quod  vascula  tenuissima , 
quae  constituunt  alteram  partem  istius  medullae  simplicis 
seu  vasculosae ,  purissimae  naturae  lympham  seu  serum ,  in 
quo  sint  corpuscula  puriora  seu  elementa  prima  sulphur  eo- 
salina ,  affundant ;  ex  quo  conjugio  nascitur  spiritus  ani¬ 
malis. 

Ut  haec  intelligantur,  necessum  est,  ut  fabricam  glandulae 
corticalis  nobis  familiarem  reddamus ;  descriptionem  ejus  supra 
dedi,  ubi  confirmatum  videas,  quod  substantia  illa  simplex,  quae 
anima  vocatur,  in  simplici  cortice  eminenti  modo  concipiatur  et 
excludatur,  et  quod  fibrae  simplices  sint  semitae  ejus  determina¬ 
tionum,  seu  radii  ejus  luminis  intellectualis;  si  itaque  substantia 
illa  prima  in  cortice  simplici  concipitur,  sequitur  [quod]  secun¬ 
dum  fibras  suas  feratur,  quo  illae  determinantur  :  quod  plurima 
pars  fibrarum  simplicium  in  exiguissimo  illo  cavo  glandulae  ter¬ 
minetur,  persuadet  parallelismus,  et  comparatio  cum  cerebro 
instituta:  Cerebri  enim  fibrae  medullares,  quae  ex  glandulis  cor¬ 
ticalibus  excurrunt,  quoad  plurem  partem  in  ventriculis  laterali¬ 
bus  desinunt,  et  inibi  essentiam  suam  spirituosam  exhalant  et 
deponunt ;  pars  vero  fibrarum,  quae  non  in  ventriculis  istis  desinit, 
versus  medullam  oblongatam,  ut  nervis  initiamenta  sua  praebeat, 
effertur.  Similis  ratio  videtur  esse  fibrarum  simplicium  in  ipsa 
glandula  corticali  seu  in  exiguissimo  illo  cerebro :  accedit  quod 
glandula  ista  magna  satis  moles  sit  respective  ad  fibram  quam 
educit,  adeo  ut  omnis  non  exeat :  Si  jam  plurima  fibra  in  thal¬ 
amo  isto  exiguo  glandulae  terminatur,  sequitur,  quod  ipsa  illa 
substantia,  quae  nascitur  in  cortice  simplici,  illuc  derivetur,  et 
eidem  thalamo  infundatur,  praeter  illam  partem,  quae  in  fibram 
medullarem  abit. 

Quod  autem  purissima  elementa  et  principia  sulphureo-salina 
seri  per  sua  propria  vascula  in  eundem  thalamum  deferantur,  id 
similiter  constare  potest  ex  parallelismo  et  comparatione  cum 


DE  SPIRITU  ANIMALI. 


41 


cerebro  magno.  Substantia  cerebri  medullaris  est  duplex,  scili¬ 
cet  vasculosa  et  fibrosa;  in  ventriculis  lateralibus  sunt  insuper 
integri  plexus  vasculosi,  qui  choroidei  appellantur,  ex  innumeris 
arteriolis  conserti  et  complicati ;  ex  his  instillatur  ventriculis 
copia  seri,  quod  cum  spirituosa  fibrarum  essentia  commixtum, 
spiritum  animalem,  ut  in  sanguinem  rubrum  apte  queat  transire, 
praeparat.  Similis  videtur  obtinere  modus  in  glandula  corticali ; 
substantia  enim  illa  vasculosa,  quae  se  per  glandulam  ramificat, 
terminatur  omnino  in  memorato  glandulae  cavo,  ubi  enim  prin¬ 
cipium  est  fibrarum,  ibi  etiam  est  finis  arteriarum.  Si  jam  in 
eodem  ventriculo,  thalamo  aut  cavo  simplici  glandulae  terminatur 
utraque  substantia  medullaris,  tam  fibrosa,  quam  vasculosa,  et 
fibrosa  ferat  essentiam  animalem  purissimam  seu  substantiam 
animae,  et  altera  principia  et  elementa  sulphureo-salina  seu  ae- 
therea,  sequitur  quod  in  cavulo  isto  connupta  prolem  illam  no¬ 
bilissimam,  quae  spiritus  animalis  vocatur,  et  quae  de  essentia 
spirituali  et  simul  de  materiali  participat,  gignant. 

Sed  quaeritur  unde  illa  subtilia  vascula,  quae  glandulae  inse¬ 
runtur  :  secundum  adumbratam  glandulae  corticalis  ideam  influit 
vas  arteriosum  in  corpus  glandulae  non  solum  cum  suo  sanguine 
puriori,  sed  etiam  vasculi  illius  tunicula  cum  suis  staminulis  qui¬ 
bus  contexitur ;  staminula  istius  vasculi  per  glandulam  diramifi- 
cata  constituunt  alteram  istam  medullae  ejus  substantiam  seu 
vasculosam. 

Quod  autem  originem  istorum  staminum  vasculosorum  con¬ 
cernit,  illa  quia  influunt  in  glandulam,  non  a  fibris  ejus  simpli¬ 
cibus  immediate  oriri  possunt,  sed  comitantur  vasa  arteriosa  seu 
Carotides  a  regno  corporis :  ipsa  enim  tunica  intima  arteriarum, 
quae  membranacea  et  fibrosa  appellatur,  est,  quae  ultimo  rema¬ 
net,  ac  ipsam  glandulam  corticalem  intrat.  Haec  intima  arte¬ 
riarum  tunica  exoritur  a  fibris,  quas  fibras  corporeas  appello  : 
sunt  enim  per  totum  ambitum  corporis  sub  cuticula  et  epider¬ 
mide  infinitae  satae  glandulae  cum  osculis  et  emissariis,  quae 
subtilissima  corporis  effluvia  exhalant,  et  similia  sed  recentia  a 
sinu  atmosphaerarum  ac  aetheris  hauriunt :  similes  glandulosae 
congeries  etiam  in  ventriculo,  pulmone  et  alibi  deprehenduntur. 
Ex  his  glandulis  subcutaneis  seu  miliaribus  caeterisque  prodeunt 
exiles  ductus  tanquam  fibrae  corporeae  seu  vasculorum  aemulae, 
ac  ipsam  tunicam  intimam  arteriarum  contexunt,  ac  denique  in 

ipsis  glandulis  corticalibus  terminantur,  earum  que  substantiam 
vasculosam  excitant ;  quod  talis  sit  productio  staminum,  quae 
glandulae  insinuantur,  confirmatur  a  perspiratione  Sanctoriaua; 
ex  contagiis  morbosis,  pestiferis,  venenosis;  aspiratu  exhalationum 
lenocinantium  et  vivificantium  tempore  verno;  a  vita  absque 
victu  et  potu  diu  tracta,  quibusdam  animalibus  praecipue  fami¬ 
liaris  ;  ex  infinitis  fistulis  pulmonalibus  insectorum,  quae  singula 
puncta  viscerum,  nervorum,  vasorum  usque  ad  intima  cerebri  et 
medullae  spinalis  pervadunt ;  ex  mirabili  glandularum  cum  at- 
mosphaeris  communicatione,  secundum  Hippocratem;  ex  oceano 
talium  effluviorum  in  aere  et  aethere  circumfluentium.  Ex  genesi 
harum  fibrarum  seu  vasculosorum  staminum  concludi  potest, 
quod  illa  non  aliud  fluidum  vehant,  quam  elementare  seu  mate¬ 
riale,  quod  scilicet  ex  atmosphaeris  et  purissimis  alimentis  hau¬ 
riunt  :  hoc  itaque  immaritatum  essentiae  purissimae  in  poro  illo 
seu  cavulo  glandulae  corticalis  excitat  spiritum  hunc  animalem. 

Quod  vero  haec  vascula  tale  serum  purissimum  imbibant,  et 
versus  corticem  transferant;  et  quod  serum  hoc  impraegnatum  sit 
principiis  et  elementis  sulphureo-salinis ;  tum  quod  haec  elementa 
talis  formae  sint,  ut  cum  essentia  ista  pura  coaptari  queant,  in¬ 
finitis  experientiae  documentis  potuissem  confirmare,  si  de  formis 
istarum  partium  heic  liceret  transigere ;  verum  ista  materia 
integram  poscit  membranam,  quam  quidem  implevi,  sed  heic, 
ne  longius  excurram,  exhibere  non  ausim. 


CAP.  IX. 

Quod  etiam  sit  perennis  circulatio  spirituum  animalium  a 
glandulis  corticalibus  per  fibras  medullares  cerebri  et  ner- 
veas  corporis  in  vasa  sanguinea ,  et  a  vasis  sanguineis  seu 
arteriosis  rursus  in  glandulas  corticales ,  et  sic  iterum  in 
fibras. 

Praeter  vivam  hanc  scaturiginem  spirituum  animalium,  etiam 
datur  eorum  perennis  circulatio,  quod  Eruditiores  non  solum 
suspicati  sunt,  sed  etiam  ope  suorum  microscopiorum  detexisse 
sibi  videntur  :  Vasculum  enim  arteriosum  subintrat  glandulam 
corticalem  ab  una  parte,  fibra  medullaris  egreditur  ab  altera ; 


DE  SPIRITU  ANIMALI. 


43 


in  glandula  ipsa  datur  cavum,  quod  tanquam  thalamus  cordis 
adventantem  sanguinem  haurit,  et  illum  in  fibram  tanquam  in 
suam  arteriolam  emittit,  ita  circulatio  perpetua  datur  a  vasis 
arteriosis  per  medias  glandulas  in  fibras.  Observatum  etiam  est, 
quod  sanguis  ruber  nusquam  approximetur  ita  glandulae,  ut  in 
illam  influat,  sed  modo  sanguis  candidus  seu  ruber  solutus,  qui 
idem  est  ac  spiritus  animalis.  Ipsa  animatio  seu  alterna  expan¬ 
sio  et  constrictio  glandularum,  est  qua  attrahitur  et  expellitur 
hic  sanguis.  Absque  hac  circulatione  fibrosum  systema  nus¬ 
quam  debita  spirituum  copia  adimpleretur ;  immensa  enim 
quovis  momento  requiritur,  ut  organa  sensoria  et  motoria,  tum 
singula  viscera  munia  sua  animae  nutui  obsequiose  obeant :  sin¬ 
gulae  functiones  animales  in  instanti  fere  cessant,  ipsaque  ma¬ 
china  laborat,  et  morti  resignatur,  ut  primum  haec  circulatio  vel 
in  vasis,  vel  in  fibris,  vel  in  ipsis  glandulis  sistitur.  Purior  hic 
sanguis,  qui  hunc  circulum  peragit,  etiam  similia  elementa  in¬ 
staurando  spiritui  animali  advehit. 


cap.  x. 

Quod  anima  absque  spiritu  animali  formas  corporis  organi¬ 
cas ,  quae  simpliciores  et  mediae  sunt ,  struere  nequiverit. 

Formae  organicae  corporis  simpliciores  et  mediae  sunt,  quas 
fibra  medullaris  cerebri  et  nervea  corporis  sola  init  et  construit, 
uti  est  primitivum  cerebrum  et  cerebellum,  ut  et  medulla  ob¬ 
longata  et  spinalis  cum  singulis  eorum  teneris  membris  et 
partibus,  et  inchoamenta  viscerum,  ut  cordis  et  organorum 
sensoriorum  et  motoriorum,  verbo  quae  usquam  fibra  composita 
adit;  haec  omnia  in  primordio  formationis  ex  solis  fibris  non 
autem  vasis  sanguineis  excitantur,  ut  ex  Malpighio  aliisque  ob¬ 
servatum  est :  ipsa  fibra  simplex  absque  composita,  quam  per 
circumvolutionem  format,  per  se  nihil  organicum  producit,  ita 
nec  anima  absque  spiritu  animali,  praeter  corticem  simplicem, 
qui  est  forma  organicarum  prima  et  animae  proxima :  ita  quic- 
quid  organicum  est,  de  fibra  simplici  et  composita,  seu  de  spirit¬ 
uali  et  materiali  participat. 

CAP.  XI. 

Quod  anima  absque  spiritu  animali  non  cor  et  vasa  arteriosa 
et  venosay  nec  sanguinem  rubrum ,  proinde  nec  formam 
ultimam  organicam  seu  corpus  producere  queat. 

Secundum  theoremata  Transactionis  de  Fibra  sequitur,  quod 
nihil  detur  substantiale  in  toto  corpore  quam  anima  et  ejus  fibra, 
quae  simplex  vocatur.  Ratio  est,  quia  fibrae  simplices  per  suam 
determinationem  formant  fibram  medullarem  et  nerveam,  haec 
vero  vasa  sanguinea,  et  haec  iterum  cum  fibris  glandulas,  ex 
quibus  ductus  et  emissarii  tanquam  novae  fibrae  vel  nova  vasa 
procedunt :  ex  bis  jam,  scilicet  ex  fibris,  vasis  et  ductibus  con¬ 
struitur  totum  systema  seu  corpus  :  proinde  vasa  sanguinea 
existere  nequeunt  absque  fibris  compositis,  et  hae  non  agunt 
fibras  absque  spiritu  animali ;  ita  quando  anima  corpus  suum 
informare  aut  creare  ingreditur,  primum  debet  spiritum  quen- 
dam  intermedium  producere :  ipse  etiam  sanguis  ruber  non 
existit  absque  eodem  spiritu,  nam  spiritus  ille  est  principalis 
sanguinis  essentia ;  quando  enim  globulus  sanguineus  ruber 
dissolvitur,  in  sanguinem  puriorem,  medium,  candidum  seu 
in  hunc  spiritum,  secundum  propositionem,  resolvitur. 

CAP.  XII. 

Quod  anima  absque  spiritu  animali  nihil  determinare  in  ac¬ 
tum ,  seu  quicquam  corpore  agere  possit. 

Actio  corporis  dependet  a  fibris  nerveis  et  a  vasis  sanguineis, 
quae  fibras  motrices  struunt :  in  unum  quemvis  enim  musculum 
intrat  tam  fibra  quam  vas  sanguineum,  id  est,  spiritus  animalis 
et  sanguis  ruber,  quod  visibilis  experientia  confirmat;  quod 
spiritus  et  sanguis  sint  causae  efficientes  actionis  musculorum, 
apparet  ex  convulsionibus,  tetanis,  spasmis,  a  paralyticis,  apo- 
plecticis,  epilepticis,  tum  etiam  ex  fibra  vel  vase  sanguineo  re¬ 
secto,  compresso,  obstructo,  quod  musculi  actio  illico  pereat. 
Ideo  ut  actio  a  voluntate,  et  voluntas  quae  talem  actionem  res¬ 
picit,  ab  arbitrio  mentis  prodeat,  necessum  est,  ut  sit  tam  spir¬ 
itus  quam  sanguis ;  spiritus  enim  est  substantia  media,  cui 

imperat  anima,  sanguis  autem  est  substantia  ultima,  quse  obse¬ 
quitur.  At  qua  ratione  anima  determinat  suam  voluntatem  in 
actum,  ipsa  anatome  cerebri  docet,  fit  enim  per  constrictionem 
et  expansionem  glandularum  corticalium,  ita  spiritus  animalis, 
tanquam  sanguis  a  corde  in  arterias,  in  fibras  et  tandem  motrices 
corporis  exprimitur ;  et  reagit  semper  sanguis  et  [sese]  restituit, 
inde  actio  reciprocatur. 


CAP.  XIII. 

Quod  anima  absque  spiritu  animali  sentire  illa  quce  corpori 
accidunt ,  nequeat. 

Singula  sensuum  organa  suis  nervis  sunt  instructa,  oculus 
nimirum  suis  opticis,  auris  suis  auditoriis  seu  septimi  paris,  lin¬ 
gua  suis  gustatoriis  sive  quinto  et  nono  pari ;  nares  suis  olfac¬ 
toriis,  qui  tanquam  mammillae  anteriori  cerebri  faciei  incumbunt : 
his  nervis  resectis,  compressis,  obturatis,  sive  aliter  debilitatis, 
illico  sensus  ad  gradum  damni  acumine  suo  privatur :  hoc  sola 
experientia  dictat :  ipsi  vero  nervi  ex  fibris  medullaribus  seu  illis 
quae  ex  glandulis  corticalibus  oriuntur,  consistunt,  proinde  abs¬ 
que  fluido  et  spiritu  istarum  fibrarum  nulla  sensatio  existit ;  nec 
sensationes  immediate  ad  animam  absque  tali  internuntio  queunt 
ascendere. 


CAP.  xiv. 

Quod  talis  sit  actio  et  sensatio ,  imo  etiam  imaginatio  et  cogi¬ 
tatio ,  qualis  est  spiritus  animalis  et  ejus  circulatio  in 
corpore. 

Hoc  consequens  est  theorematum  antecedentium,  si  enim 
anima  corpore  agere,  et  organis  sentire  absque  spiritu  animali 
nequeat,  fluit,  quod  talis  sit  actio  et  talis  sensatio,  qualis  est 
spiritus  animalis,  qui  actionem  et  sensationem  producit :  id 
etiam  in  temulentis  manifestatur,  ut  et  in  insanis,  fatuis,  cse- 
terisque,  quorum  spiritus  vel  contaminati  sunt,  vel  irregulariter 
circulant,  vel  eorum  perpauca  aut  nimia  copia  in  organa  senso¬ 
ria  et  motoria  influit :  ab  ipsa  loquela,  gressu,  facie,  imo  ab 

organo  visus  evidenter  elucet,  qualis  est  status  spirituum,  scili¬ 
cet  quod  a  vinosis  spiritibus  et  aculeis  sint  excitati,  ita  ex  ataxia 
fluit  inordinata  actio  et  loquela  :  quod  autem  imaginationem  at¬ 
tinet,  cujus  ideae  sunt  mutationes  status  glandulae  corticalis,  ut 
et  cogitationem,  cujus  ideae  rationales  sunt  similes  mutationes 
status  corticis  simplicis,  in  sequentibus  videbitur.  Interim 
qualis  est  imaginatio,  talis  est  sensatio  et  actio,  nam  haec  ab  illa 
ut  a  sua  proxima  causa  descendit. 

cap.  xv. 

Quod  spiritus  animalis  nos  tam  spirituales  quam  corporeos 
efficiat . 

Secundum  definitionem  Spirituum  animalium,  participant 
illi  tam  de  anima,  quam  de  corpore ;  et  qualis  est  spiritus  et 
ejus  circulatio,  talis  etiam  est  actio,  sensatio,  imaginatio  et  cogi¬ 
tatio,  proinde  ex  natura  et  qualitate  horum  spirituum  trahimus, 
quod  spirituales  simus,  et  quod  corporei  seu  materiales ;  quo  plus 
enim  animae  eis  inest,  eo  plus  spirituales  sumus,  et  vice  versa ; 
exhinc  apparet,  quod  qui  crassiusculis  alimentis  et  sorbibus  fru- 
untur,  et  terrenis  animum  immergunt,  immundo  et  materialibus 
formis  impraegnato  spiritu  gaudeant;  quod  etiam  experientia 
confirmat. 


CAP.  XVI. 

Quicquid  in  nostro  microcosmo  est  supra  spiritum  animalem , 
vocatur  homo  internus;  et  quicquid  est  infra ,  vocatur 
homo  externus . 

Supra  Spiritum  animalem  est  anima,  infra  illum  est  sanguis 
ruber  cum  humoribus  sanguine  crassioribus ;  anima  est  spiritua¬ 
lis,  et  ejus  operatio,  qua  respicitur  corpus,  caelestis ;  sanguis  vero 
est  quoad  plurimam  partem  corporeus,  nam  elementis  salinis 
abundat ;  in  ipso  autem  spiritu  continetur  utrumque,  nam  ille 
ad  utriusque  naturam  ex  aequo  accedit :  quod  superius  est,  etiam 
est  simplicius,  prius,  perfectius,  et  simul  interius,  et  quod  in¬ 
ferius,  est  magis  compositum,  posterius,  imperfectius,  et  simul 
exterius ;  ergo  homo  internus  est  supra  istum  spiritum,  et  per- 

fectior,  et  homo  externus  infra  illum,  seu  imperfectior :  sed 
quomodo  internum  illud  seu  spirituale  operatur  in  externum  seu 
corporeum,  in  articulo  de  commercio  animae  et  corporis  expo¬ 
netur. 


CAP.  XVII. 

Quod  spiritus  animalis  unius  nusquam  sit  absolute  similis 
spiritui  animali  alterius ,  sed  diversus  in  singulis  subjec¬ 
tis  societatis  humana ,  et  diversus  semper  in  eodem  sub¬ 
jecto. 

Ut  praeteream,  quod  status  unius  animae  nusquam  sit  abso¬ 
lute  similis  statui  animae  alterius  in  universa  societate  humana ; 
et  quod  sanguis  ruber  unius  nusquam  sit  absolute  similis  san¬ 
guini  rubro  alterius,  exinde  enim  sequitur,  quod  nullius  spiritus 
animalis  possit  esse  absolute  similis  spiritui  animali  alterius,  nam 
spiritus  animalis  est  essentia  media  seu  mediatrix,  et  in  illum  a 
superiori  influit  anima,  et  ab  inferiori  sanguis,  uti  memoratum 
est :  ipse  etiam  animus  a  natura  spirituum  dependet,  hinc  quot 
animi  tot  spiritus ;  ab  experientia  constat  veritas ;  unius  et  al¬ 
terius  vultus,  loquela,  actio  et  caetera  nusquam  similaria  dantur, 
sed  infinitis  modis  distingui  queunt ;  cumque  formae  istae  absque 
spirituum  auxilio  strui  nequeant,  et  secundum  qualitatem,  quan¬ 
titatem  et  circulationem  eorum  struantur,  sequitur,  quod  dari 
nequeat  spiritus  in  duobus  absolute  similis  aut  aequalis.  Naturae 
etiam  perfectio,  seu  naturae  natura  in  eo  consistit,  ut  nusquam 
unum  quoad  omnia  essentialia  et  accidentia  sit  cum  altero  idem. 
Quod  ipsam  qualitatem  concernit,  impraegnantur  spiritus  per- 
plurimis  elementis  sulphureo-salinis,  et  pluribus  in  uno  quam  in 
altero,  imo  etiam  diversis  elementorum  speciebus,  quas  e  sinu 
atmosphaerarum  et  alimentorum  hauriunt,  ita  dantur  causae  va¬ 
riationis  infinitae  :  Ipsa  etiam  glandula  corticalis,  quae  est  orga¬ 
num  praeparatorium  spirituum,  etiam  diversa  est  in  subjectis, 
aliter  illos  praeparat  in  uno  quam  in  altero,  et  in  illos  plus  unius 
naturae  quam  alterius  admittit  et  commiscet.  Quantitas  quoque 
differt  in  unoquovis,  nam  secundum  indigentiam,  usum  et  ne¬ 
cessitatem  corporis  elaboratur,  et  impenditur ;  ideo  quantitas  in 
singulis  diversa  est.  Similiter  circulatio,  quae  prorsus  ex  neces- 

sitate  naturali,  et  usu  rationali  dependet :  glandula  enim  cor¬ 
ticalis  jugi  et  varie  expanditur  et  constringitur,  proinde  a  vasis 
attrahitur  et  per  fibras  expellitur  tantum  spiritus,  quantum  re¬ 
quirit  corpus  cum  ejus  organis  sensoriis  et  motoriis ;  ita  quovis 
momento  status  circulationis  in  unoquovis  homine  variatur.  Id 
etiam  affectiones  et  segritudines  animi,  ut  et  morbi  corporis 
prorsus  confirmant. 


Obs. :  quod  aliud  sit  sanguis  purior,  et  aliud  spiritus  anima¬ 
lis  ;  sanguis  purior  est  ille  qui  ex  sanguine  rubro  soluto  exsurgit, 
sed  hic  constat  ex  spiritibus,  cum  intersertis  particulis  volatili¬ 
bus  seu  primis  elementis  salinis  et  sulphureis. 

CAP.  I. 

Quod  sensationes  sint  externa  et  interna. 

Sensus  externi  sunt  tactus,  gustus,  olfactus,  auditus  et 
visus,  qui  etiam  vocantur  sensus  corporei ;  sensatio  vero  interna 
dicitur  perceptio  seu  apperceptio  eorum,  quae  ab  organis  sen¬ 
suum  externorum  influunt :  sensatio  vero  intima  est  intellectio, 
nam  quae  sentiuntur  et  percipiuntur,  etiam  rationaliter  intelli- 
genda  sunt ;  omnium  tamen  intima,  seu  principium  sensationum 
est  animae,  et  vocatur  intellectio  seu  intelligentia  pura,  quod 
enim  sentiamus,  percipiamus,  intelligamus  est  solius  animae. 
Sicuti  sensationes  sunt  externae  et  internae,  ita  etiam  organa 
sensationum ;  organum  enim  tactus  est  totius  ambitus  corporis ; 
organum  gustus  est  lingua,  olfactus  est  membrana  narium 
earumque  cavorum,  organum  auditus  est  auris,  et  visus  est  ocu¬ 
lus;  organum  vero  perceptionis  est  cerebrum  corticale,  seu 
cerebri  substantia  corticalis :  organum  vero  intellectionis  seu 
sensationis  intimae  est  purissimus  seu  simplex  ille  cortex,  qui  in 
unaquavis  glandula  corticali  continetur.  Organa  ista  tam  in¬ 
terna  quam  externa  vocantur  sensoria,  cerebrum  est  sensorium 
omnium  externorum  commune. 


CAP.  II. 

Quod  sensationes  externa  cum  sensationibus  internis ,  seu 
sensoria  externa  cum  sensoriis  interioribus  et  cum  inti¬ 
mis  per  fibras  communicent. 

Primis  rudimentis  anatomiae  tinctus  novit,  quod  sensationes 
externae  cum  internis  per  fibras  communicentur ;  a  singulo  enim 

puncto  cuticulae  fibra  versus  medullam  spinalem  aut  oblongatam 
excurrit,  qua3  est  ratio  quod  fibrae  istae  dicantur  sensoriae  et  a 
motoriis  distinguantur;  a  quolibet  puncto  linguae  fibra  paris 
noni,  octavi  et  quinti  capitis ;  a  naribus  per  laminam  cribrosam 
in  processus  mammillares,  qui  tanquam  utres  anteriori  cerebri 
faciei  adfixi  sunt ;  ab  aure  fibra  paris  septimi  tam  duri  quam 
mollis  :  ab  oculo  procedit  magnus  nervus  opticus  :  fibrae  istae 
usque  ad  sua  principia  seu  ad  glandulas  corticales  pergunt :  in 
ipsis  his  principiis  seu  glandulis  residet  omnino  sensus  internus, 
qui  ab  ipsarum  status  mutatione  pendet.  A  glandula  hac  ex¬ 
porriguntur  iterum  fibrae  simplices  ad  corticem  quendam  pu¬ 
riorem,  quem  simplicem  vocamus,  unde  intellectio  rerum  ap- 
perceptarum  et  sensitarum :  ita  continua  datur  sensationum 
externarum  et  internarum  mediis  fibris  communicatio.  Quae 
etiam  est  ratio,  quod  sensus  illico  elanguescat  vel  emoriatur,  ac 
nervus  intercedens  abscinditur,  distrahitur  vel  obstruitur,  quod 
ab  innumeris  morborum  effectibus  liquet. 

CAP.  III. 

Quod  nulla  sensatio  absque  substantia  conveniente  organica 
dabitis  sit . 

Visus  absque  oculo,  auditus  absque  aure,  gustus  absque 
lingua,  olfactus  absque  membrana  pituitaria  nullatenus  datur ; 
sic  prout  sensus  externi  nequeunt  absque  substantia  conveniente 
organica  dari,  seu  absque  organis,  ita  nec  sensus  interni :  sub¬ 
stantia  organica  perceptionis  est  glandula  corticalis,  et  intel¬ 
lectionis  est  cortex  simplex,  uti  supra  indicatum  est.  Naturse 
prorsus  repugnat,  ut  aliquid  sensitivum  et  intellectuale  queat 
absque  conveniente  substantia  existere,  nam  sensationes  sunt 
modo  vires  et  modificationes,  quae  ex  substantiis  actuatis  pro¬ 
deunt.  Hac  ratione,  ipsa  anima  est  unica  substantia  sentiens 
seu  intelligens  in  suo  corpore. 

CAP.  IV. 

Quod  talis  sensatio  sit ,  qualis  substantia  organica ;  et  talis 
substantia  organica ,  qualis  sensatio. 

Qualis  scilicet  est  auris,  talis  est  auditus,  et  qualis  visus 
talis  oculus,  ut  et  vicissim,  scilicet,  qualis  auris  talis  auditus,  et 

qualis  oculus  talis  visus ;  ita  etiam  in  deteris,  ut  in  interioribus, 
qualis  est  perceptio  et  imaginatio,  talis  est  glandula  corticalis, 
quae  ocellus  seu  oculus  internus  potest  appellari ;  et  qualis  intel¬ 
lectio,  talis  cortex  simplex ;  et  vicissim  :  quapropter  omnis  sen¬ 
satio  se  cum  statu  sui  sensorii  conformat ;  si  enim  sensatio  est 
sui  organi,  necessum  est,  ut  sit  secundum  statum  sui  organi. 

cap.  v. 

Quod  talis  sensatio  externa  sit ,  qualis  communicatio  cum 

sensorio  interno. 

Organum  sensationis  externae  non  sentit,  sed  solum  anima, 
quia  intelligit,  qualis  est  sensatio  :  consequenter  organum  sen¬ 
sus  externi  est  modo  instrumentum  primos  appulsus  et  tactus, 
seu  vires  alluentes  recipiens ;  quapropter  etiam  clauso  oculo,  et 
quiescente  aure,  ut  in  somno,  videmur  videre  et  audire,  ac 
amissa  facultate  percipiendi  in  cerebro,  illico  organa  externa 
sua  sensatione  orbantur,  non  autem  vicissim ;  ex  hac  causa 
sensationes  nostrae  fiunt  vel  obtusae,  vel  acutae,  vel  obscurae,  vel 
distinctae  ;  quod  ipse  sensus  secundum  statum  cerebri  mutatum 
varietur,  ex  singulis  morbis  capitis  apparet ;  fibra  enim  vel  re¬ 
mittitur,  ut  in  somno,  vel  intenditur  et  ad  sensum  capiendum 
elevatur  et  distinguitur,  ut  in  vigilia,  vel  inflammatur  et  inca¬ 
lescit,  vel  aliter  afficitur ;  ipse  sensus  secundum  statum  istum 
fibris  superinductum,  vel  in  quem  fibrae  redactae  sunt,  illico 
variatur. 


cap.  vi. 

Qualis  est  forma  organi ,  talis  est  forma  sensationis. 

Si  organum  sit  substantia,  sensatio  vero  modificatio,  et  si 
nulla  sensatio  absque  forma  organica  detur,  sequitur  quod  forma 
substantialis  seu  ipsius  sensorii  cum  forma  modificationis  seu 
ipsius  sensationis  coincidat ;  nam  forma  tam  de  substantia,  quam 
de  viribus  et  modificationibus  praedicari  potest;  forma  enim 
constituitur  ex  determinationibus  essentialibus,  quae  determina¬ 
tiones  absque  idea  coexistentiae  aut  fluxionis  individuorum  con¬ 
cipi  nequeunt,  haec  si  actuantur,  prodit  forma  modificationis, 

quae  non  potest  non  esse  similis  formae  substantiarum  quae  de¬ 
terminate  fluunt.  Ideo,  qualis  est  forma  oculi,  talis  est  visus, 
et  qualis  forma  auris,  talis  est  auditus,  ut  et  qualis  forma  glan¬ 
dulae  corticalis,  talis  est  perceptio  et  imaginatio,  et  sic  porro. 
Mutato  itaque  organo,  ipse  sensus,  qui  inde  resultat,  conformi- 
ter  mutatur.  Sed  qualis  est  forma  cujusvis  organi,  et  inde 
resultantis  sensationis,  prolixum  est  inquirere ;  forma  oculi  et 
visus  perfectior  est  forma  auris  et  auditus ;  forma  vero  glandulae 
corticalis  seu  visus  interni,  perfectior  est  forma  oculi  seu  visus 
externi ;  ita  perfectiones  formarum  organicarum  per  gradus  cres¬ 
cunt  et  elevantur  usque  ad  ipsam  animam,  quae  est  forma  forma¬ 
rum  sui  corporis,  seu  omnium  informans  :  formae  istae  perfectiores 
vocantur  etiam  superiores,  priores,  simpliciores,  interiores. 

CAP.  VII. 

Quod  sensatio  interna  existere  et  vivere  queat  absque  sensa¬ 
tione  externa ,  non  autem  vicissim. 

Illaeso  cerebro  viget  sensatio  interna,  scilicet  perceptio  et  in¬ 
tellectio,  seu  imaginatio  et  cogitatio,  utcunque  aegrotant  organa 
sensuum  externorum ;  qui  surdi  sunt  et  caeci,  usque  ratiocinari 
et  cogitare  possunt ;  mox  vero  ac  sensorium  commune  seu  cere¬ 
brum  laborat,  organa  externa  facultate  sentiendi  privantur, 
quare  haec  ab  illis,  non  autem  vicissim,  dependent :  exinde  se¬ 
quitur  : — 


GAP.  VIII. 

Quod  anima  sola  sit ,  qua  sentit \  percipit ,  intelligit. 

Ipsa  anima  est  corporis  nostri  intelligentia  pura  et  vita,  ad 
illam  tanquam  ad  suum  centrum  referuntur  omnia  quae  in  peri- 
pheriis  aguntur ;  sed  substantiae  organicae  seu  sensationes  ei 
subordinatae  sunt;  prima  sensatio  post  animam  est  intellectio 
seu  intellectus  rationalis,  quae  est  intelligentia  mixta,  sub  hac 
vero  est  perceptio,  huic  subjectae  sunt  quinque  supra  recensitae 
sentiendi  potentiae,  scilicet  visus,  auditus,  gustus,  olfactus,  tac¬ 
tus,  quae  sunt  extimae  et  corporis,  harum  tamen  una  est  propior 
animae  quam  altera :  ita  anima  non  nisi  quam  per  gradus  aut 

per  quandam  scalam  aditur.  Si  sensatio  aliqua  media  debilitatur 
vel  perit,  accessus  ad  animam  similiter  impeditur  vel  rumpitur, 
anima  interea  in  suo  centro  et  sua  intelligentia  absque  commu¬ 
nicatione  cum  corpore,  remanente.  Exempli  gratia,  auditus 
nusquam  dari  potest  absque  visu  quodam  interno,  qualis  fere  est 
oculi,  hic  nec  absque  visu  intimo  seu  cogitatione,  haec  quia  est 
intelligentia  mixta,  non  potest  dari  absque  intelligentia  pura, 
ut  intelligentia  mixta  sit,  necessum  est,  ut  supra  illam  sit  intel¬ 
ligentia  pura  :  consequens  est,  quod  nulla  dari  queat  sensatio 
absque  anima,  quae  unica  sit  in  corpore  quae  sentit,  nam  unica 
est  quae  pure  intelligit,  quid  sentitur. 


CAP.  ix. 

Quod  omnis  sensatio  tam  externa  quam  interna  sit  passio , 

proinde  quod  anima  patiatur ,  quando  sentit. 

Ut  oculus  videat,  necessum  est  ut  influat  id  quod  visu  capi¬ 
endum  est,  scilicet  species  objectae,  colorificationes  et  commo- 
dificationes  umbrae  et  luminis  :  ut  auris  audiat,  necessum  est  ut 
sonus  in  tympanum  et  fenestras  auris  impingat ;  ut  lingua  gus¬ 
tet,  erunt  partes  aculeatae,  salinae,  aliaeque,  quae  linguae  papillas 
stringunt ;  similiter  ut  nares  olfaciant ;  quare  omnis  sensus  fit 
per  tactus,  qui  subtiliores  sunt  et  modo  virium  earumque  for¬ 
marum  in  aure  et  oculo,  graviores  vero  et  crassiores  in  lingua 
et  nare;  gravissimi  autem  in  cuticulis  et  membranis,  quarum 
sensus  proprie  vocatur  tactus.  Hac  ratione  nulla  absque  tactu 
existit  sensatio,  quae  secundum  omnem  tactus  seu  tactilis  formam 
producitur,  ita  sensatio  non  est  actio  sed  passio.  Sensatio  vero 
interior  seu  prima  perceptio  est  etiam  passio,  sed  perfectior  et 
purior,  nam  sensorium  internum  non  percipit,  nisi  quod  a  sen¬ 
soriis  externis  alluit,  et  taliter  percipit,  qualiter  imagines  et 
ideae  influunt.  Similiter  intellectio  seu  sensatio  intima,  quae  a 
perceptione  uti  perceptio  a  sensatione  dependet.  Ita  ad  animam 
venitur,  quae  sola  sentit,  quia  intelligit :  proinde  anima  patitur 
quando  sentit ;  quae  est  ratio  quod  harmonicis  delectetur,  et 
disharmonicis  contristetur. 

CAP.  X. 

Quod  modificationes  aeris  et  aetheris  in  mundo  cor  responde¬ 
ant  auditui  et  visui  in  corpore  animato  :  et  quod  modifi¬ 
cationes  istae  illico  quasi  vivant ,  et  fiant  sensationes ,  ac 
organum  sensorium  sibi  conforme  contingunt. 

Quales  sunt  modificationes  aeris,  tales  etiam  sunt  auris,  seu 
modulamina,  soni,  harmoniae :  et  quales  sunt  modificationes 
aetheris,  tales  sunt  imagines  visus  :  modificationes  extra  corpus 
animatum  sunt  inanimatae  et  mortuae,  sed  ut  primum  illud  con¬ 
tingunt,  transformantur  in  sensationes  :  quae  est  ratio,  quod 
sensationes  communiter  etiam  appellentur  modificationes ;  et 
quod  organa  dicantur  modificari ;  hae  enim  in  primo  accessu  seu 
attactu  seu  afflatu  participant  de  vita  animae,  quae  sentit,  qualis 
est  modificatio,  et  quid  repraesentat.  Et  quia  modificandum  est 
organum  ut  sentiat,  ideo  patitur  non  agit,  seu  sensatio  est  pas¬ 
sio,  non  autem  actio. 


CAP.  XI. 

Quod  ideae  memoriae  similes  sint  modificationes ,  quales  sunt 
imagines  visus ,  sed  infixae ,  ut  se  coram  imaginatione  et 
cogitatione  praesentes  sistant ,  sicuti  species  externae  coram 
visu. 

Memoria  est  campus  imaginum  (quae  tunc  vocantur  ideae 
quia  vivunt)  coram  sensu  interno,  qualis  est  mundus  aspecta¬ 
bilis  coram  sensu  externo  seu  visu;  nam  illae  se  imaginationi 
et  cogitationi  convenienter  praesentant.  Hac  ratione  etiam  sen¬ 
sus  internus  dicendus  est  pati;  licet  proprie  patitur,  quando 
modificationes  per  fores  extimas  seu  sensuum  externorum  imme¬ 
diate  insinuantur. 

CAP.  XII. 

Quod  anima  per  sensationes  scire  cupiat ,  quid  in  mundo  infra 
se  peragitur,  in  quem  quasi  descendit \  quando  suum  cor¬ 
pus  et  ejus  organa  sensoria  et  motoria  format. 

Anima,  quae  est  forma  spiritualis  et  caelestis,  non  particeps 
et  gnara  potest  reddi  effectuum  et  phaenomenorum,  quae  in 

mundo  tam  longe  et  alte  infra  se  posito,  aguntur,  nisi  per  organa, 
quae  prorsus  conformia  sint  illius  naturae  viribus,  et  nisi  scala 
sit  organorum  et  sensationum,  per  quam  a  superis  ad  inferos  et 
vicissim  queat  descendere  et  ascendere ;  in  hunc  finem  formatum 
est  corpus  organicum ;  ipsa  scala  in  tales  gradus  est  distincta, 
ut  ab  una  regione  in  alteram  successive  possit  labi.  Hac  ratione 
nihil  quicquam  potest  contingere,  cujus  anima  non  sit  consors. 
Omnis  sensatio  ab  infimo  mundo  ad  illam  tanquam  ad  quoddam 
coelum  elevatur,  et  omnis  actio  ab  illa  tanquam  a  coelo  ad  infi¬ 
mum  mundum  delabitur,  quare  illud  quod  intrat,  ejus  salutis 
non  interest,  sed  quod  exit,  id  est,  non  sensatio,  cupiditas,  de¬ 
sideria,  sed  actiones  et  effectus.  Anima  per  tactum  sentit,  quic- 
quid  communiter  ingruit ;  per  gustum  quicquid  fluitat  in  aquis 
et  liquidis ;  per  olfactum  quicquid  in  atmosphaera ;  per  auditum 
omnes  ejusdem  atmosphaerae  modificationes ;  per  visum  similes 
ipsius  aetheris,  et  quicquid  formosum  tellus  procreat ;  per  sensum 
intimum,  quicquid  in  mundo  superiore,  et  in  regione  causarum 
ac  principiorum  peragitur ;  et  sic  porro. 


CAP.  XIII. 

Quod  organa  sensuum  externorum  ad  omnem  virium  et  modi¬ 
ficationum  cor  respondentium  formam  artificiosissime  sint 
constructa. 

Oculus  prorsus  ad  modificationem  aetheris ;  auris  ad  modifi¬ 
cationem  aeris,  lingua  ad  figuras  formarum  angularium,  ita 
etiam  membrana  narium,  sunt  constructa  :  num  autem  glandula 
corticalis  sit  ad  formam  modificationum  aetheris  superioris  con- 
fabricata,  etiam  a  diversis  phaenomenis  induci  potest ;  ut  modo 
unum  alterum  ve  exemplum  in  specie  desumam ;  auris  ita  tym¬ 
panis,  fenestris,  cylindris,  cochleis,  malleis  caeterisque  instru¬ 
mentis  instructa  est,  ut  perfectissimum  artis  acusticae  exemplar 
sit :  oculus  similiter,  adeo  ut  orbitae  suae  exemplar  praestantissi- 
mum  organum  opticum  repraesentat,  sic  ut  ad  omnem  naturam 
influxus  radiorum  solis  sit  confabricatus ;  ita  etiam  in  caeteris, 
in  quibus  intima  naturae  arcana  delitent  abscondita  et  repraesen¬ 
tata.  Consequens  est,  quod  anima,  quae  est  substantia  et  vis 


58 


OPUSCULA  PHILOSOPHICA. 


formatrix  sui  corporis,  penitus  intueatur,  cognoscat  et  ineat 
ipsam  naturam,  ac  instrumenta  conformet,  quse  ne  hilum  ab 
ordine  et  forma  fluxionis  ejus  discrepent :  est  enim  anima  velut 
supra  naturam,  proinde  est  inferiorum  scientia,  ars,  ordo,  lex 
in  suo  mundulo,  quapropter  dum  ex  scientia,  arte,  ordine,  lege 
agit,  ex  se  agit. 


CAP.  XIV. 

DE  ORIGINE  ET  PROPAGATIONE  ANIMAE 


CAP.  I. 

Quod  anima  prolis  sit  ex  anima  sui  parentis. 

Nullus  ut  credo  ambigit,  quin  anima  prima  seu  primi  homi¬ 
nis  sit  a  Deo  immediate  creata,  et  novo  corpori  infusa,  scilicet 
quod  anima  ejus  forsitan  vegetativae  similis,  seu  quae  non  modo 
spiritualis  sed  etiam  naturalis  fuit,  ita  purificata  sit,  ut  spiritua¬ 
lem  essentiam  et  naturam  adepta  fuerit :  anima  enim  vegetativa 
ab  animabus  vivis  seu  regni  animalis  in  eo  praecipue  differt,  quod 
non  solum  forma  spiritualis  sit,  sed  etiam  naturalis,  id  est,  quod 
ei  adjunctae  sint  formae  inferiores,  ut  prima,  secunda  et  tertia 
naturalis,  sed  his  naturalibus  disjectis  aut  separatis  remanet 
spiritualis  pura,  qualis  est  humana  :  sed  haec  missa  faciamus, 
divinare  licet,  sed  in  creationis  mysteria  nullus  mortalium  am¬ 
biat  penetrare.  Agere  heic  modo  constitui  de  origine  succes¬ 
siva,  seu  de  propagatione  et  traductione  animarum  a  corpore  in 
corpus. 

Quod  anima  prima  prolis  sit  ex  anima  parentis,  id  non  scru¬ 
pulum  potest  movere  iis,  qui  considerant,  quod  anima  sit  omnis 
in  toto  et  singula  parte  sui  corporis,  omnis  enim  est  in  fibris 
simplicibus,  et  essentia  principalis  in  utroque  sanguine,  nimirum 
candido  et  rubro  regnans  :  quod  sit  essentia  tam  realis,  ut  unica 
sit  quae  est,  vivit,  sentit,  agit :  quod  anima  ipsissima  substantia 
creatrix  et  formatrix  sit  sui  corporis,  id  est,  informans  formarum 
organicarum,  quarum  corpus  est  ultima ;  formae  enim  organicae 
sine  prima  seu  anima  nequaquam  possunt  excitari  aut  existere, 
ordiendum  semper  est  a  prima,  quodcunque  successive  forman- 

dum  est,  seu  derivandum.  Confirmamur  adhuc  si  attendimus 
ad  phaenomena  visibilia,  similitudinem  scilicet  mentium,  animo¬ 
rum  et  corporum  utriusque  parentis  in  communi  prole,  tam  in 
genere  humano,  quam  in  caeteris  animalium  speciebus  ;  ut  regni 
vegetabilis  subjecta  taceam,  in  quo  simile  a  simili  procreatur. 
In  regno  animali  traducitur  imago  et  instar  a  parente  in  seros 
nepotes,  imo  ab  ipso  Adamo  in  universam  posteritatem ;  est  in¬ 
super  familiarum  similitudo  generalis  et  specifica,  tum  etiam 
singularis,  quae  si  non  immediate  transit  in  sobolem  proximam, 
usque  tamen  in  sequentem,  seu  in  nepotes  et  abnepotes  ;  manet 
semper  in  unoquovis  nota  characteristica  familiae,  qua  a  caeteris 
distinguitur  et  dignoscitur.  Si  itaque  corpus  organicum  est 
suae  animae  typus,  imago,  simulacrum,  et  corpus  sit  ex  anima 
seu  ex  prima  forma,  sequitur  quod  anima  prolis  sit  ex  anima 
parentis.  Plenior  his  accedit  confirmatio  ex  lustratis  organis 
generationis  tam  in  mare  quam  in  foemina,  ex  illis  enim  ductrice 
anatome  seu  scientia  organorum,  et  experientia  phaenomeno¬ 
rum  visibili,  clare  deducitur,  quomodo  essentia  prima  sanguinum 
ad  procreationem  seu  propagationem  disponatur;  nam  anima, 
ut  supra  indicatum  est,  ex  innumerabilibus  substantiis  simplici¬ 
bus  seu  formis  primis  constat ;  ita  anima  parentis  propagatur  in 
prolem,  non  autem  universa  transcribitur,  tanta  scilicet  ejus 
ratio,  vel  si  dicere  liceat,  tanta  ejus  portiuncula,  quanta  formis 
organicis  seu  corporeis  initiandis  satis  esse  possit. 

CAP.  II. 

Quod  anima  prolis  concipiatur  in  mare ,  sed  in  ovo  et  utero 
matris  formas  suas  organicas  posteriores  seu  corpus  suc¬ 
cessive  superinducit . 

Ex  intime  perlustratis  organis  generationis  satis  manifeste 
confirmatur  propositio ;  scilicet  ex  arteriis,  venis  et  nervis  sper¬ 
maticis,  testiculis  seu  didymis,  vasculis  seminalibus,  parastatis 
seu  epididymidibus  ori  testiculi  superiori  adsutis,  ex  vesiculis 
seminalibus  seu  receptaculis  cellulosis,  prostatis  ante  collum 
vesicae  positis,  ex  urethra,  et  glandulis  tam  Covvperi  quam  Litrii, 
et  ex  ipso  spermate,  et  vivis  in  eo  vermiculis;  et  insuper  ex 
correspondentibus  organis  sexus  foeminini,  scilicet  utero,  tubis 

Fallopianis,  ovariis  et  caeteris ;  quibus  omnibus  in  universa  na¬ 
tura  nihil  mirabilius  offerri  oculis  humanis  potest :  sed  quid 
singula  organa  praestant,  non  nisi  in  speciali  de  illis  transactione 
explicari  potest :  quum  vero  haec  usque  ad  suas  causas  reclu¬ 
derem,  talem  causarum  nexum  et  progressionem  mihi  visus  sum 
detexisse,  quod  in  organis  maris  prima  cerebri  rudimenta  con¬ 
cepta  sint,  id  est,  purior  cortex,  qui  alias  in  glandula  corticali 
continetur,  et  sic  quod  ex  eo  ut  corporis  inchoamento  formae  or¬ 
ganicae  projiciantur,  quae  deinceps  in  ovo  et  utero  matris,  ut- 
pote  ab  hoc  cerebellulo  auspicatae  successive  progrediuntur,  ac 
ita  producunt  corpus  :  has  successiones  etiam  confirmant  incre¬ 
menta  membrulorum  pulli  in  ovo  :  ut  enim  formae  posteriores  a 
sua  prima  excitentur,  id  successive  peragendum  est,  quodcunque 
enim  coexistit,  non  simul  potest  existere ;  aliter  postremae  formae 
organicae  non  possunt  ex  suis  proxime  superioribus  oriri,  et  hae 
a  sua  prima ;  id  est,  non  corpus  ex  suo  cerebro,  cerebrum  a  suis 
glandulis  corticalibus,  hae  a  suo  cortice  simplici,  et  hic  a  sua 
anima  seu  forma  prima,  suprema,  intima,  simplicissima,  perfec¬ 
tissima;  absque  enim  cortice  nulla  producitur  fibra,  et  absque 
fibra  nulla  forma  organica. 


CAP.  III. 

Quod  substantia  simplices  seu  forma  prima  animales  in  ipso 
cortice  simplici ,  eminenti  modo  concipiantur  et  exclu¬ 
dantur,  et  sic  anima  in  unoquovis  animali  procreetur . 

Simplex  cortex,  seu  qui  in  glandulis  cerebri  corticalibus  in¬ 
time  agit,  est  formarum  organicarum  animae  prima,  ejus  opera¬ 
tio  est  intellectualis  seu  rationalis,  qualis  est  nostra  cogitatio ; 
in  simplici  hoc  cortice  non  alibi  potest  prima  essentia  animalis 
concipi  et  procreari ;  cogitatio  enim  seu  operatio  hujus  corticis 
quoad  naturam  suam  spectata  etiam  est  spiritualis,  ac  infinitas 
status  mutationes  actualiter  subit,  et  singula  quae  sunt  in  cor¬ 
pore  tanquam  in  centro  continet,  et  simplici  idea  contemplatur : 
ut  primum  itaque  haec  forma  concipitur,  in  fibras  simplices,  et 
per  fibras  in  universum  corpus  deducitur,  nam  fibrae  simplices 
immediate  ex  hoc  cortice  tanquam  radii  luminis  intellectualis 
animae  emicant :  sed  conceptio  et  generatio  ista  sit  modo  emi- 

nenti;  ut  enim  cerebrum  est  organum  praeparatorium  sanguinis 
rubri,  ita  glandula  corticalis  est  organum  praeparatorium  san¬ 
guinis  purioris  seu  spirituum  animalium,  consequenter  est  cor¬ 
tex  simplex  organum  praeparatorium  primae  essentiae  sanguinis 
seu  animalis ;  haec  enim  cerebra  et  cerebellula  sibi  mutuo  et 
ordine  correspondent :  ast  quia  haec  generatio  non  fit  ex  cortice, 
sed  in  cortice  illo  simplici,  et  quidem  modo  eminenti,  ex  legi¬ 
bus  ordinis  et  per  doctrinam  formarum  investiganda  est ;  quare 
illa  non  paucis  se  tradi  patitur. 

CAP.  IV. 

Quod  de  corpore  et  regno  actum  sit ,  ut  primum  vivus  hic  fons 
seu  perennis  origo  animae  sistitur. 

Si  nihil  substantiale  et  vivum  sit  in  toto  corpore  quam 
anima,  et  illa  sit  unica  substantia,  quae  in  singulis  universaliter, 
et  in  universo  suo  singularissime  regnat ;  et  illa  sit  ex  qua 
singulae  formae  organicae,  et  demum  ex  qua  ultima  forma  seu 
corpus;  praeterea  si  illa  sit  spirituum  animalium  et  sanguinis 
rubri  principalis  et  intima  essentia,  et  tam  prolifica,  ut  novis 
formis  propagandis  inchoamenta  praebeat,  sequitur  quod  per¬ 
petim  et  ad  omnem  regni  usum  et  necessitatem  oriri  et  a 
memorato  fonte  scaturire  debeat.  Id  defectus  spirituum  ex 
diversissimis  causis,  inde  oriundae  aegritudines  animi,  scotomiae, 
lipothymiae,  syncopae,  deliquia,  paralysis,  stupores,  somni,  jac¬ 
tura  memoriae,  languor  imaginationis,  hebetudo  cogitationum, 
indeterminatio  voluntatis,  amissio  desideriorum,  exstinctio  ca¬ 
loris  vitalis,  senecta  ante  diem,  et  infinita  plura  clare  evincunt. 


DE  ACTIONE. 


* 

DE  ACTIONE. 


CAP.  I. 

Quod  actio  totius  corporis,  ejusque  viscerum ,  et  horum  par¬ 
tium  per  fibras  motrices  et  musculos  peragatur. 

Ex  inchoamentis  et  incrementis  corpusculi  animalis  patet, 
quod  ultimo  determinetur  musculus,  et  ejus  actio ;  nam  fibra 
omnium  prima  seu  simplex  recens  ex  natali  suo  cortice  pullulans 
convolvit  et  struit  fibram  medullarem  seu  nerveam,  haec  iterum 
vas  sanguineum ;  ob  finem,  ut  fibra  nervea  et  vas  sanguineum 
construat  fibram  motricem,  ex  qua  musculus  :  ita  ultima  deter¬ 
minatio  est  fibra  motrix,  qua  media  producitur  actio.  Sed  datur 
fibra  motrix  simplicior,  et  fibra  motrix  composita,  simplicior  ex 
nudis  fibris  nerveis  et  vasis  capillaribus,  quibus  inest  sanguis 
purior ;  composita  autem  ex  fibris  nerveis,  vasis  capillaribus,  et 
vasis  sanguinis  rubri  simul  conflatur.  Nam  in  unum  quemvis 
musculum  influit  tam  nervus  quam  arteria,  Interim  universum 
corpus,  hujus  viscera,  et  horum  partes  ex  solis  fibris  motricibus 
construuntur,  causa  est,  quod  nihil  non  ad  actionem  quandam 
producendam  natum  factumque  sit,  ut  sic  in  extremis  per  reales 
actus  repraesentetur  animae  exemplar,  quae  in  ultimo  mundo  non 
appareret  qualis  sit,  nisi  per  musculos  activa  sit. 

CAP.  II. 

Quod  corpus  ita  per  musculos  articulatum  sit ,  ut  nulla  pars 
sit  absque  suo  motu  et  actione. 

Ex  prima  inspectione  et  contemplatione  corporis  animati 
suis  extremis  integumentis  denudati  constat,  quod  corpus  ita 

musculis  distinctum  et  articulatum  sit,  ut  omnes,  quotcunque 
dabiles  sunt  actiones,  quae  animae  operationibus  conformes  esse 
queant,  repraesententur.  Ipsum  cor  totum  quantum  musculo¬ 
sum  est,  ac  ita  articulatum,  ut  mille  modis  expandi,  comprimi, 
flecti  et  reflecti  queat,  prout  etiam  ejus  auriculae;  similiter 
pulmo,  ventriculus,  intestina,  hepar,  diaphragma,  et  caetera, 
adeo  ut  quodcunque  corporeum  audit,  etiam  musculosum  sit,  seu 
quod  eodem  recidit,  ad  motum  et  actionem  habile :  nulla  datur 
arteria,  quae  non  circulis  muscularibus  circumcincta  se  sanguini 
ej  usque  fluxioni  accommodat ;  ita  etiam  unaquaevis  fibrula  circuli ; 
id  manifeste  apparet  ex  fibris,  quae  partes  minimae  corporis  sunt, 
unaquaevis  enim  earum  sua  propria  activitate  pollet,  sed  ita 
quidem  ut  simul  devincta  sit,  ut  dum  pro  se  etiam  pro  communi 
agat.  Talis  etiam  est  conditio  partium  totius  corporis  et  ejus 
viscerum.  Ergo  quod  in  corpore  non  activum  est,  id  nec  di¬ 
cendum  est  animale  seu  animatum,  finis  enim  formationis  cujus- 
vis  partis  est,  ut  vi  animae  convenienter  operetur. 

CAP.  III. 

Quod  unaqucevis  pars  individua  corporis  animati  suo  proprio 
motu  gaudeat ,  et  quod  unaqucevis  actio  ex  infinitis  moti¬ 
bus  tanquam  partibus  constet. 

Quod  unaquaevis  pars  individua  etiam  minima  sua  propria  vi 
activa  gaudeat,  imprimis  docemur  ab  embryis  in  utero  et  a  pul¬ 
lis  in  ovo  crescentibus ;  singula  fibra  a  socia  ita  separata  est,  et 
simul  per  copulam  ei  devincta,  ut  dum  suam  etiam  communem 
causam  agat ;  at  vero  dum  adolescimus  et  consenescimus  una 
fibra  vel  coalescit  alteri,  vel  dirimitur  ab  altera,  unde  actio  con¬ 
fusa  et  indistincta ;  sive  enim  una  pars'  separatim  vel  prorsus 
unitim  cum  altera  agit,  nulla  datur  libertas,  quse  si  non  adsit, 
nec  harmonia  potest  adesse  :  quo  itaque  viscera,  et  quo  viscerum 
partes  distinctiores  sunt  et  liberiores,  et  simul  ad  rem  commu¬ 
nem  tuendam  unanimiores  et  conjunctiores,  eo  perfectior  est 
eorum  status,  sic  enim  non  aliter  corpus  arbitriis  mentis,  quae 
singularissime  operatur,  morem  gerit ;  id  firmat  etiam  experien¬ 
tia,  illico  enim  dum  partes  concrescunt,  vel  separantur,  perit 
obedientia  et  integritas  corporis. 

CAP.  IV. 

Quod  talis  sit  actio ,  qualis  est  musculus. 

Si  musculus  sit  instrumentum  seu  organum  actionis,  sequi¬ 
tur  quod  ex  ejus  fibrarum  situ,  nexu  et  qualitate  ipsius  actionis 
forma  dependeat.  Constat  enim  musculus  ex  ventre  carneo  et 
tendine,  qui  dividi  in  alios  plane  similes  et  minores  queunt, 
ipse  tendo  etiam  in  fibrillas,  in  quot  musculus,  discerpitur : 
musculi  etiam  pluribus  membranis  involvuntur,  et  membranee 
sunt  tenues  et  cellulosae.  In  unumquemvis  musculum  influit 
tam  arteria  quam  nervus ;  sanguis  in  musculo  moto  et  relaxato 
reciproce  magno  impetu  exprimitur  et  adducitur  :  ab  bis  omni¬ 
bus  forma  musculi  et  forma  actionis  conspicue  pendet :  qualis 
autem  est  unaqueevis  fibra  motrix,  non  adhuc  indagatum  est. 
Interim  quod  actio  prorsus  a  statu  musculi  pendeat,  apparet  in 
paralysi,  tetanis,  spasmis,  convulsionibus,  aque  fibra  aut  arteria 
scissa,  relaxata,  divulsa,  obstructa.  Ergo  qualis  est  forma  mus¬ 
culi  talis  est  forma  actionis. 


CAP.  v. 

Quod  corpus  agendo  vivat ,  et  vivendo  agat. 

Emori  dicitur  corpus,  quando  agere  desinit ;  et  quo  perfec¬ 
tius  agit,  eo  perfectius  vivit ;  ideo  quando  membrum  aliquod 
sua  actione  privatur,  dicitur  extingui.  Ultima  forma  animae 
est  corpus  cum  ejus  membris,  membra  non  vivunt,  nisi  ad  ar¬ 
bitrium  suce  mentis  vivant,  id  est,  agant;  sunt  enim  determi¬ 
nationes  ultimae,  quae  nihil  ex  se,  sed  ex  potentia  superiore, 
quae  determinat,  et  cui  inest  vita,  agunt,  unde  vita  musculorum 
est  actio  :  haec  est  causa,  quod  mors  primum  corripiat  membra, 
toros,  musculos,  et  per  gradus  ad  interiora  progrediatur  :  agere 
enim  prius  desinimus,  quam  velle  agere,  id  est,  vivere. 

CAP.  vi. 

Quod  absque  spiritu  animali  et  absque  sanguine ,  seu  absque 
fibra  et  arteria  nulla  actio  muscularis  existat. 

Hoc  ab  ipsa  experientia  evidens  est,  nam  in  musculum  in¬ 
fluit  tam  nervus  quam  arteria ;  nervus  et  ejus  fibra  in  musculo 

prorsus  evanescit,  arteria  per  musculi  corpus  ita  diramificatur, 
ut  musculus  prorsus  arteriosus  et  sanguineus  appareat,  arteriae 
quoque  correspondet  vena :  exinde  apparet  quod  musculus  ex 
solis  arteriis  et  venis  construatur,  seu  quod  in  musculo  praeter 
arteriam  et  venam,  seu  praeter  sanguinem  et  spiritum  animalem 
nihil  principaliter  regnet;  ideo  arteria  aut  nervo  laesis,  sectis, 
compressis,  laxatis,  ad  gradum  damni  perit  actio  musculi  sub¬ 
jacentis.  Quomodo  autem  unum  et  alterum  influit,  id  etiam 
theoretica  fibrarum  et  vasorum,  seu  spirituum  animalium  et 
sanguinis  inquisitio  docet :  ipsum  enim  vas  sanguineum  a  solis 
fibris  conflatur ;  ideo  quando  agit  fibra,  tunc  arteria  constringi¬ 
tur  et  expellitur  sanguis ;  et  quando  non  agit  fibra,  irruit  san¬ 
guis,  et  arteriam  restituit ;  inde  actio  musculorum  reciproca, 
seu  actio  et  reactio ;  sanguis  enim  est  passivus  et  reagens  contra 
spiritum,  qui  est  activus.  At  contextura  fibrae  motricis  non 
absque  praemissa  experientia  ad  evidentiam  rationis  se  explicari 
patitur. 


CAP.  VII. 

Quod  tres  fontes  motuum  et  actionum  corporis  animalis  gene¬ 
rales ,  animatio  scilicet  cerebri ,  systole  et  diastole  cordis , 
et  respiratio  pulmonum ;  et  quod plures  specifici ,  et  in¬ 
numeri  particulares  dentur. 

Est  actionum  corporis  animalis  integra  series,  ordo  et  forma ; 
sunt  enim  universales  superiores  et  universales  inferiores,  vel 
sunt  generales,  specificae  et  individuae,  una  subest  alteri,  et  una 
inest  alteri,  prorsus  uti  substantiae,  ab  iis  enim  ut  a  suis  causis 
instrumentalibus  actio  fluit.  Fons  universalissimus  motuum  et 
actionum  corporis  est  animatio  cerebri,  cerebelli,  medullae  oblon¬ 
gatae  et  spinalis,  per  hanc  enim  totum  systema  nerveum  seu 
corpus  organicum  suo  spiritu  agente  inspiratur  et  vivificatur. 
Fons  minus  universalis  est  systole  et  diastole  cordis,  ejus  enim 
et  arteriarum  ac  venarum  fibrae  motrices  ab  inspiratione  fibra¬ 
rum  [nervearum]  pendent.  Fons  universalis  adhuc  inferior  est 
respiratio  pulmonum,  quae  tam  cum  animatione  cerebrorum, 
quam  cum  systole  et  diastole  cordis  concurrit.  Caeteri  corporis 
motus,  qui  speciales  dicuntur,  sunt  tanquam  rivi,  qui  a  tribus 

memoratis  ut  a  suis  fontibus  fluunt.  Speciales  sunt  uniuscu- 
jusvis  visceris  et  membri ;  unumquodvis  membrum  suo  proprio 
motu  et  propria  actione  gaudet,  scilicet  ventriculus  et  intestina 
suo,  hepar,  pancreas,  lien  suo,  etiam  brachia,  lumbi,  pedes,  di¬ 
giti  suo ;  ita  caetera  omnia  quaecunque  corpori  insunt.  Particu¬ 
lares  etiam  dantur  in  unoquovis  viscere,  uti  glandularum,  vesi¬ 
cularum,  tenuium  musculorum,  ex  quibus  integrum  membrum 
componitur;  sunt  horum  etiam  particulariores,  uti  fibrarum 
motricium  in  quovis  exiguissimo  musculo,  et  in  quavis  glandula; 
in  his  vasa  arteriosa  et  venosa,  in  his  fibrae  nerveae,  in  his  autem 
fibrae  simplices,  et  sic  porro.  Systema  corporeum  eo  perfectius 
est,  quo  vires  activae  singulares  distinctissimae  sint,  sed  cum 
universalibus  meliore  harmonia  conspirent. 

CAP.  VIII. 

Quod  loquela  sit  actio  linguae ,  laryngis ,  trachece ,  pulmonum. 

Ut  enim  sonus  articulatus,  seu  ut  vox  enuntietur,  diversi¬ 
mode  plicanda  est  lingua,  quae  tota  quanta  musculosa  est,  etiam 
fauces  applicandae,  larynx  secundum  soni  naturam  consinuanda, 
ita  etiam  trachea ;  pulmo,  qui  ipsum  aerem  subministrat,  se 
etiam  singulis  accommodabit ;  ita  ad  unum  articulandum  sonum 
innumerae  fibrae  motrices  concurrent.  Sed  actio  linguae  ab  ac¬ 
tione  caeterorum  membrorum  sola  velocitate  et  volubilitate  dif¬ 
fert  ;  quod  unius  membri  velocissimi  dari  queant  motus,  et  alius 
lenti  et  pigriores,  patet  a  pennatis  et  insectis,  quae  tam  perni¬ 
citer  suas  alas  vibrant,  ut  activum  alternum  tanquam  quietum 
continuum  appareat,  et  quidem  tanquam  susurrus  audiatur. 
Ipsa  linguae  loquela  ab  eodem  fonte,  a  quo  caeterae  corporis  ac¬ 
tiones,  fluit. 


CAP.  ix. 

Quod  glandulae  corticales  in  cerebro  et  cerebello  correspon- 
deant  fibris  motricibus  in  musculis  corporis ,  consequenter 
actio  glandularum  corticalium  actioni  musculorum. 

Fibra  nervea  a  glandula  corticali  existit,  unde  haec  illam 
determinat,  ultima  vero  ejusdem  fibrae  determinatio  est  fibra 

motrix  musculi,  nam  in  hac  terminatur ;  ideo  primum  et  ulti¬ 
mum,  seu  duo  extrema  non  possunt  non  sibi  mutuo  correspon- 
dere :  Ita  cerebri  et  cerebelli  cortex  est  agens,  et  fibra  musculi 
est  patiens,  seu  agere  tenetur  secundum  vim  a  causa  efficiente 
impressam.  Fibra  motrix  est  causa  actionis,  ipsa  glandula  cor¬ 
ticalis  est  causans  quod  fibra  agat.  Hac  ratione  omnis  actio 
corporis  a  vi  activa  cerebri  et  cerebelli  corticalis  profluit. 


cap.  x. 

Quod  nulla  glandula  corticalis  in  cerebro  non  suce  fibrae 
motrici  in  corpore  cor  respondeat. 

Ex  singula  glandula  corticali  procedit  una  fibra  medullaris 
aut  nervea,  haec  defertur  in  corpus,  ut  aliquam  partem  sensa¬ 
tionis  capiat,  vel  actionis  producat,  proinde  in  suam  correspon- 
dentem  fibram  motricem :  una  eademque  fibra  non  potest  du¬ 
plici  munere  in  extremis  fungi,  scilicet  binas  fibras  motrices 
agere,  inde  enim  indistincta  prodiret  actio.  Idcirco  tanta  luxu¬ 
ries  est  glandularum  corticalium  in  cerebro,  cerebello,  medulla 
oblongata  et  spinali,  quanta  est  fibrarum  motricium  in  corpore. 

CAP.  XI. 

Quod  glandula  corticalis  cerebri  et  cerebelli  in  fibram  suam 
motricem  corporis  agere  nequeat,  absque  vi  activa  seu 
viva,  id  est,  absque  expansione  et  constrictione . 

Non  absimiliter  ac  arteria,  quae  agere  nequit  [in]  sanguinem  et 
per  sanguinem  in  ultimas  partes  organicas  absque  vi  activa  cordis, 
seu  absque  ejus  systole  et  diastole,  quiescente  enim  corde  quies¬ 
cit  etiam  pulsus  et  actio  sanguinis :  ita  etiam  glandula  corticalis, 
quae  est  corculum  in  minima  effigie;  haec  nisi  expandatur  et 
constringatur,  spiritus  animalis  nequicquam  expellitur,  et  fibram 
motricem  ad  agendum  excit ;  ex  absoluta  quiete  principii  etiam 
quies  inde  pendentis  effectus  sequitur.  Quod  glandulae  cortica¬ 
les  respirent  et  animent,  et  sic  spiritum  agentem  in  extremos 
musculos  pellant,  id  experientia  confirmat ;  cerebrum  enim  per¬ 
petuo  elevatur  et  subsidet,  seu  animat,  hoc  nisi  in  glandulis 

corticalibus  incipiat,  in  ipsis  vasis  et  fibris  immediate  incipere 
nequit ;  uti  etiam  ex  apoplecticis,  epilepticis,  catalepticis,  ex - 
que  singulis  cerebri  affecti  morbis  apparet ;  illico  enim  ut  vasa 
cerebri  arteriosa,  vel  etiam  venosa  obstruuntur,  et  glandulis 
corticalibus  locus  agendi,  ex  quacunque  causa,  demitur,  cessat 
actio  musculorum  et  sensatio  organorum. 

CAP.  XII. 

Quod  cerebrum  ita  articulatum  et  subdivisum  sit ,  ut  plures 
et  pauciores  glandulas  corticales  cpieat  ad  agendum  exci¬ 
tare ,  et  sic  quamcunque  velit  actionem  per  musculos  pro¬ 
ducere. 

Cerebri  enim  cortex  ita  divisus  et  subdivisus  est,  ut  singula 
glandula  queat  expandi  et  constringi ;  similiter  etiam  numerus 
glandularum  minor  aut  major,  imo  integra  congeries,  ut  et 
totum;  intercedunt  enim  anfractus,  sulci,  lirae  et  spatia,  quae 
unamquamvis  partitionem  distinguunt :  in  cerebri  potentia  est, 
ut  quascunque  velit  fibras,  seu  vires,  activas  reddere  [queat], 
et  proinde  vires  corporis  motrices.  Exinde  sequitur,  quod 
cerebrum  jam  integrum  musculum,  jam  ejus  partem,  et  simul 
alterum  musculum  ej usque  partem  queat  animare,  seu  ad  agen¬ 
dum  excitare ;  tum  etiam  momento  transferre  actionem  unius 
musculi  in  alterum,  et  sic  formam  alicujus  actionis  harmonicam 
et  jucundam  producere. 

CAP.  XII.* 

Quod  actio  voluntaria  sit  specialis  et  particularis  animatio, 
seu  excitatio  glandularum  corticalium  cerebri ,  sub  anima¬ 
tione  ejus  communi. 

Nihil  impedit,  quod  totum  cerebrum  expandatur  et  constrin¬ 
gatur,  quin  etiam  ejus  partes  singillatim  aliter  queant  expandi 
et  constringi  :  communis  enim  motus  et  actio  nunquam  impedit 
speciales  et  particulares,  sed  potius  promovet ;  dependet  solum 
a  forma,  id  est,  a  situ  et  nexu  partium,  ut  singillatim  quoque 
elevabiles  sint :  talis  est  situs  et  nexus  partium  corticalium 
cerebri;  inde  voluntarium  ejus  exsurgit.  At  vero,  quando 

glandulae  corticales  tenentur  tanquam  unitae  et  compactae,  mini¬ 
mis  interstitiis  et  divisionibus  obliteratis,  ut  in  somno,  lethar¬ 
gia,  caro,  tunc  facultas  illa  seu  activitas  voluntaria  cessat ;  illico 
vero  ac  iterum  elevantur,  uti  in  vigilia,  singula  ad  actionem 
voluntariam  expergiscuntur.  Ergo  est  singularis  glandularum 
animatio  quae  producit  actionem ;  nam  per  animationem  trans¬ 
mittitur  spiritus  animalis  in  fibras  motrices,  ubicunque  consitae 
sunt.  Ideo  operae  pretium  foret  inquirere,  ubinam  sitae  sunt 
glandulae  corticales  in  cerebro,  num  in  ejus  vertice,  limbo,  aut 
in  ipsa  compage,  quae  his  et  illis  fibris  motricibus  in  corpore 
correspondent. 


CAP.  XIII. 

Quod  actio  spontanea  et  naturalis  ex  communi  cerebri  et 
cerebelli  animatione  per  nidlam  particularem  discrimi- 

Actio  spontanea  et  naturalis  opponitur  voluntariae,  nam  illa 
est  communis,  proinde  indiscriminata,  indistincta  et  obscura, 
haec  autem  discriminata,  distincta,  et  singularium  propria. 
Cerebellum  non  ita  in  toros,  articulos  et  congeries  distinctim 
mobiles  est  divisum,  qualiter  est  cerebrum,  quae  est  ratio,  quod 
cerebelli  actio  sit  naturalis,  cerebri  autem  voluntaria ;  ideo  etiam 
cerebri  est  naturalis,  quia  communis,  tempore  somni.  Qualis 
autem  sit  cerebrorum  in  aliis  animalibus,  et  qualis  medullae  ob¬ 
longatae  et  spinalis,  ex  ipsa  forma  et  statu,  seu  ex  situ,  nexu  et 
coexistentia  glandularum  corticalium,  et  illis  correspondentium 
fibrarum  muscularium  cognoscitur ;  unaquaevis  enim  res  ex 
forma  habet,  ut  talis  sit,  qualis  deprehenditur  esse.  Accedit 
quod  glandulae  corticales  cerebri  beneficio  separabilitatis,  queant 
ad  quemlibet  gradum  intendi,  ut  in  vigilia.  Observatione 
dignum  est,  quod  animatio  communis  tam  cerebri  quam  cere¬ 
belli  efficiat,  ut  musculi  totius  corporis,  tametsi  perpetuo  acti, 
tamen  in  suo  aequilibrio  per  antagonistas,  praeter  musculos  pul¬ 
monum  et  cordis,  teneantur. 

CAP.  XIV. 

Quod  in  picrisque  musculis  corporis  sit  fibra  tam  cerebri 
quam  cerebelli;  proinde  quod  in  illis  sit  tam  actio  natu¬ 
ralis  quam  voluntaria . 

Quod  fibra  cerebri  seu  motoria  voluntaria  non  in  aliquem 
musculum  sola,  sed  plerumque  fibris  cerebelli  associata  influat, 
ab  ipsa  tororum  et  musculorum  corporis  actione  judicari  potest : 
in  vigilia  enim  omnes  musculi  voluntarii  ad  nutum  cerebri  para¬ 
tissimi  stant,  in  somno  autem  sub  auspicio  cerebelli  vivunt; 
adeo  ut  vix  credam  unum  musculum  motionis  voluntariae  dari, 
quem  non  etiam  fibra  cerebelli  adeat.  Ita  etiam  fibrae  in  ipso 
capite  commiscentur;  fibrae  enim  cerebri  se  cum  fibris  cerebelli 
in  protuberantia  annulari,  tunc  circa  regionem  testium,  ac  dein¬ 
ceps  in  medulla  spinali  se  mirabiliter  complicant  et  uniunt ;  ita 
ut  quasi  conjuges  incedant  in  unoquovis  nervo  et  in  unoquovis 
musculo.  Id  imprimis  in  utroque  pulmone  exstat,  nam  pulmo 
respirat  tam  noctu  quam  diu,  sive  dormiat  sive  vigilet  cerebrum ; 
tanta  est  unio  utriusque  influxuum,  ut  nullum  momentum  re¬ 
spirationis  interdiu  detur,  quo  non  in  ipso  actu  respirationis  com¬ 
misceatur  naturale  et  voluntarium,  quod  observare  licet,  si  ad 
vices  respirationis  nos  ipsi  sedulo  attendimus  ;  nam  respiratio  se 
liabet  secundum  omnem  statum  cerebri,  ejus  animi  et  mentis. 
Interim  sunt  viscera  corporis,  quse  a  sola  fibra  cerebelli  aguntur, 
ut  pharynx,  ventriculus,  intestina,  mesenterium,  cor,  hepar, 
pancreas,  lien,  testes,  epididymedes,  et  plura.  Sunt  quae  ex 
sequo  de  fibra  utriusque  participant,  ut  trachea,  pulmones,  oculi : 
et  sunt  in  quibus  regnat  fibra  cerebri,  ut  in  musculis  capitis, 
colli,  thoracis,  abdominis,  brachiorum,  lumborum,  pedum,  di¬ 
gitorum. 


CAP.  xv. 

Quod  actio  a  glandulis  corticalibus  per  modum  expansionis 
et  constrictionis  quidem  determinetur ;  sed  quod  intus  in 
ipsis  glandulis  resideat  id,  quod  ipsas  expandit  et  con¬ 
stringit,  seu  ad  agendum  excitat. 

Ipsa  expansio  et  constrictio  glandularum  efficit,  quod  spiri¬ 
tus  animalis  in  fibras  nerveas,  et  per  fibras  in  motrices  exprima- 

tur,  unde  actio  ;  hac  ratione  est  glandula  actionum  determinans : 
at  ipsa  debet  a  vi  quadam  activa  intimiore  et  superiore  determi¬ 
nari,  se  enim  ipsa  [determinare]  nequit.  Quapropter  in  glandula 
est  vivum  quid,  quod  velle,  posse  et  agere  queat,  id  est,  glandulas 
momento  ad  ita  non  aliter  agendum  excitare.  Idcirco  adhuc  al¬ 
tius  inquirenda  est  causa  actionis,  et  quando  inquirimus  occurrit 
causa  prior  in  cortice  quodam  puriori,  intimiori  et  simpliciori, 
qui  in  ipsa  glandula  tanquam  in  exiguissimo  suo  cerebro  con¬ 
tinetur  ;  de  simpliciori  isto  cortice  antea  actum  est,  scilicet  quod 
in  illo  resideat  mens  nostra  intellectualis  vel  rationalis,  cujus 
est  percipere,  cogitare,  concludere,  velle,  in  actum  determinare ; 
glandula  ista  etiam  suis  fibrulis  et  vasculis  simplicissimis  instruc¬ 
ta  est,  et  diversos  status  secundum  mentis  mutationes  induit ; 
ergo  ipsa  mens  est  determinans  actionis  glandulae,  et  haec  mus¬ 
culorum  ;  sed  omnium  primum  determinans  est  anima,  absque 
cujus  consensu  nihil  effectum  consequitur. 

CAP.  XVI. 

Quod  totam  actionem ,  priusquam  existit,  mente  intueamur  et 

Actiones  compositae  ex  motu  diversorum  musculorum,  et  ex 
diversarum  fibrarum  motricium  in  diversis  musculis  existunt : 
ipsi  musculi  et  ipsae  fibrae  a  superiore  quadam  potentia  et  vi 
determinantur;  potentia  illa  et  vis  residet  in  cerebro,  ex  quo 
tanquam  a  suo  fonte  derivantur  actiones  :  in  cerebro  est  poten¬ 
tia  cogitandi  et  volendi,  in  corpore  autem  est  potentia  agendi  et 
exequendi  id  quod  cogitatur;  quapropter  ex  laeso,  obstructo, 
concreto  cerebro  perit  facultas  cogitandi  et  volendi,  et  cum  illa 
in  corpore  facultas  agendi,  sicuti  in  catalepticis,  epilepticis,  apo- 
plecticis,  lethargicis  et  caeteris  apparet;  et  quia  actiones  corpo¬ 
ris  a  cerebro,  utique  a  mente  cerebri  profluunt.  Ipsa  loquela, 
quae  est  actio  linguae,  labiorum,  gutturis,  laryngis,  tracheae, 
pulmonum,  nusquam  absque  praevia  intuitione  rei,  quae  dicenda 
est,  seu  absque  praemeditatione  existit,  qualis  itaque  est  cogita¬ 
tio,  talis  sermo.  Ambulatio,  saltatio,  jactatio  brachiorum,  ges¬ 
ticulatio,  mutatio  vultus  et  oris,  et  caeterae  actiones  nusquam 
ex  se  fluunt,  sed  imperantur ;  ipsum  corpus,  quod  imperatum 

est,  modo  exequitur :  exinde  sequitur,  quod  totam  actionem 
corporis  prius  mente  complectamur. 

CAP.  XVII. 

Quod  actio  sit  idea  mentis  in  corpore  ministerio  organorum 
reprcesentata ;  proinde  quod  totum  corpus  ad  imaginem 
operationum  mentis  sit  confabricatum. 

A  multis  retro  saeculis  sollicite  inquisitum  est,  quae  inter 
mentem  et  corpus  intercedat  et  constabilita  sit  harmonia ;  sin¬ 
gulis  enim  momentis  experimur,  quod  ex  praegressa  idea  mentis 
corpus  organicum  in  similes  actus  ruat,  adeo  ut  id  quod  non 
corporeum  aut  non  materiale  est,  tantam  molem,  in  quotcun- 
que  lubet  actus  et  impetus  excitet.  Hoc  non  soli  corresponden- 
tiae  potest  adscribi ;  absque  enim  vi  activa,  quae  actualiter  im¬ 
primitur,  nusquam  potest  actio  et  motus  existere.  Ex  praemissis 
patet,  quod  nulla  cogitatio  absque  mutatione  status  detur ;  et 
quod  mutatio  ista  status  in  glandula  corticali,  unde  fibrae  deri¬ 
vantur,  fiat;  et  quod  ipsa  glandula  corticalis  actualiter  expan¬ 
denda  et  constringenda  sit,  ut  spiritus  animalis  in  fibram  cerebri, 
et  ab  hac  in  fibram  motricem  corporis  pellatur ;  quod  musculus 
actualiter  dilatetur  et  constringatur,  et  sic  tori  medio  tendine 
moveantur,  id  dictante  experientia  constans  est  veritas.  Inde 
apparet,  quod  singula  in  corpore  ita  confabricata  sint,  ut  ad  ar¬ 
bitrium  suae  mentis  prorsus  agant,  id  est,  quod  corpus  sit  oper¬ 
ationum  ejus  imago ;  adeo  ut  anima  dum  corpus  suum  ab  ovo 
inchoat  formare  aut  creare,  in  se  aut  suis  ideis  intueatur  singu¬ 
las  istas  operationes  tanquam  jamdum  actu  in  corpore  existen- 
tes,  scilicet  quod  tanquam  jamdum  videat,  audiat,  gustet,  lo¬ 
quatur,  ambulet,  moveat  brachia  et  digitos,  tum  etiam  viscera, 
ut  cor,  ventriculum,  intestina;  exinde  similis  organisatio,  sicuti 
notatio  corpusculi  embryonis  ab  imaginatione  matris,  sequitur; 
natura  enim,  quae  est  causa  instrumentalis,  ita  comparata  est, 
ut  in  omnibus  obsequium  essentiae  spirituali  praestet ;  uti  etiam 
postea  in  ipsis  actionibus,  dum  corpus  integre  formatum  est. 
Ergo  in  anima  est  potentia  quicquid  in  corpore  est  actu ;  ipsum 
corpus  quovis  momento  declarat,  quod  sit  imago  operationum 

CAP.  XVIII. 

Quod  actio  consueta  a  sola  vi  a  mente  impressa  cum  tota  sua 
forma  quasi  sponte  recurrat ,  vix  aliter  ac  actio  naturalis. 

Uti  apparet  ex  loquela ;  ipsa  enim  lingua,  labia,  guttur, 
tracliea,  se  ad  omnem  vocem  aut  sonum  articulandum  illico 
plicant  et  volvunt ;  recurrunt  enim  in  actus  a  consuetudine 
tractos,  sed  actus  prius  imbuendi  sunt ;  similiter  etiam  in  cantu ; 
ita  oculus  quasi  ex  se  ad  objecta  flectitur ;  digiti  quoque  dum 
citharae  aut  lyrae  chordas  percurrunt ;  tum  etiam  pedes  et  plantae 
dum  ambulant,  ingressi  enim  viam  absque  ulteriore  idea  per¬ 
gunt  :  ut  taceam  gestus  et  actus  saltatorum,  pantomimorum, 
histrionum,  et  reliquos;  sed  usque  nullus  eorum  nisi  prius 
acquisitus  ita  continuatur ;  tunc  ipsa  consuetudo  quasi  naturam 
induit.  At  quomodo  id  effectum  consequitur,  ab  anatome 
cerebri,  medullae  oblongatae  et  spinalis  docemur ;  nam  substan¬ 
tia  corticalis  cerebri  innumeras  fibras  in  utram  que  illam  medul¬ 
lam  demittit,  seque  associat  fibris  illarum  propriis ;  ita  medulla 
oblongata  et  spinalis  ad  nutum  cerebri  seu  mentis  in  cerebro 
agere  tenetur ;  et  quando  per  frequentem  usum  harmonia  ista 
constabilita  est,  tunc  substantiae  cineritiae  istarum  medullarum, 
a  primo  signo  a  cerebro  dato  in  similes  actus  ruunt,  tanquam 
cerebrum  singulos  imperaret :  sed  quo  id  fiat  organismo  in 
Transactionibus  de  Cerebro  videatur. 

CAP.  XIX. 

Quod  detur  actio  interna  et  actio  externa ,  inter  quas  actualis 
constabilita  est  harmonia. 

Actio  interna  est  cogitatio  seu  mentis,  actio  vero  externa 
est  corporis :  actio  interna  seu  cogitatio  peragitur  in  intimis 
cerebri  seu  in  substantiis  purissimis  organicis  seu  corticalibus, 
actio  vero  externa  in  extimis  seu  in  musculis  corporis.  Actio 
est  mutatio  status,  similis  etiam  est  cogitatio,  haec  enim  absque 
mutatione  status  glandulae  corticalis  non  dabilis  est;  ita  nec 
actio  corporis,  quae  est  mutatio  status  musculorum,  et  proinde 
fibrarum  motricium  in  musculis.  Inter  has  actiones  constabilita 


DE  ACTIONE. 


79 


est  harmonia  per  fibras,  quae  inchoant  in  dictis  glandulis,  et  ter¬ 
minantur  in  musculis,  ita  illa  actualis  est.  At  quomodo  tenuis¬ 
sima  fibra  cum  cedentissimo  spiritu  tantos  et  tam  graves  effectus 
queat  producere,  id  quoque  intelligitur,  quando  consideramus, 
quod  in  toto  musculo  nihil  substantiale  sit  praeterquam  fibra, 
haec  quavis  expansionis  vice  expellit  sanguinem  qui  gravis  est, 
et  quavis  constrictionis  illum  admittit ;  hoc  quum  in  infinitis 
minimis  punctis  fibrae  motricis,  et  sic  in  singulis  musculi  peragi¬ 
tur,  necessum  est  ut  in  toto  musculo  seu  totus  musculus  agatur, 
compositum  enim  omnem  suam  vim  a  substantiis  et  viribus  sim¬ 
plicibus  trahit  :  quam  minimum  sit,  et  tanquam  nullum  in  idea 
nostrae  mentis  apparens,  quod  integra  corpora  loco  suo  emovet, 
a  singulis  naturae  effectibus  concludi,  imo  etiam  calculo  demon¬ 
strari  potest. 

cap.  xx. 

Quod  nulla  vis  detur  absque  actione ,  nulla  actio  absque  mu¬ 
tatione  status ,  nulla  mutatio  status  absque  idea  motus : 
id  quod  inde  resultat  vocatur  effectus. 

Communis  est  regula,  posita  vi  ponitur  actio  ;  posita  actione 
ponitur  mutatio  status,  et  posita  mutatione  status  ponitur  fluxio, 
quae  absque  idea  motus  concipi  nequit ;  et  posito  motu  ponitur 
effectus ;  ita  in  vi  activa,  ut  in  causa  efficiente,  continetur  ratio 
sufficiens  actualitatis  effectus.  Anima  seu  mens  nostra  intellec¬ 
tualis  est  suprema  sui  regni  vis,  haec  absque  cogitatione,  quae 
actio  interna  vocatur,  non  datur :  cogitatio  seu  actio  haec  inter¬ 
na  ponit  mutationem  status  glandulae  corticalis ;  ipsa  mutatio 
status  non  concipi  potest  absque  mutatione  determinationum 
essentialium  seu  formae,  proinde  non  absque  variatione  situs 
et  nexus  fibrarum  simplicium  caeterarumque  substantiarum  in 
dictis  glandulis,  proinde  non  absque  idea  motus :  quod  autem 
exinde  resultat  vocatur  effectus  ut  et  phaenomenon;  idcirco 
effectus  actionis  internae  est  actio  externa ;  et  effectus  actionis 
externae  est  id  quod  per  actionem  producitur,  et  a  mente  inten¬ 
ditur,  ita  finis  concurrit  cum  effectu.  Sed  dico  quod  nulla 
mutatio  status  detur  absque  idea  motus,  dari  quidem  potest  abs¬ 
que  motu,  ut  enim  motus  sit,  erit  etiam  centrum,  peripheria, 
plaga,  sursum,  deorsum,  locus,  haec  de  formis  simplicissimis 

praedicari  nequeunt,  proinde  nec  motus,  tametsi  idea  motus,  sed 
quae  intellectus  gratia  fixa  sit  in  iis,  quae  sensus  nostri  agnos¬ 
cunt  moveri :  unumquodvis  enim  ens  a  forma  sua  habet,  ut 
tale  sit,  quale  est,  proinde  etiam  quod  dicendum  sit  motus  ex¬ 
pers  vel  particeps. 


CAP.  XXI. 

Quatenus  actio  est  mutatio  status  seu  coexistentium ,  datur 
actio  pure  naturalis ,  datur  actio  animalis ,  et  datur  actio 
rationalis ,  quce  scilicet  ex  intellectu  proficiscitur . 

Actio  pure  naturalis  in  se  est  absque  fine  et  intellectu,  vo¬ 
catur  etiam  actio  mortua  et  caeca,  quia  non  apparet,  quod  ab 
aliqua  intelligentia  sit  determinata,  uti  actio  venti  in  vela  navis, 
undae  in  scopulum,  luminis  in  oculum,  et  plura  similia :  in  nu¬ 
merum  actionum  pure  naturalium  etiam  referenda  est  actio 
gravitatis.  At  vero  actio  animalis  vocatur  instinctus,  qui  etiam 
in  nobis  deprehenditur ;  haec  actio  quidem  ab  intelligente  seu 
ab  anima  proficiscitur,  sed  quia  actio  illa  ex  quadam  necessitate 
fluit,  et  mens  ejus  conscia  non  redditur,  vocatur  pure  animalis. 
Actio  vero  rationalis  est  adjuncta  cuidam  fini,  qui  praevidetur 
et  intenditur,  proinde  fit  praeviso  et  consulto,  et  vocatur  actio 
proaeretica,  seu  quod  finem  priusquam  effectum,  seu  finem  ita 
effectui  conjunctum  videamus,  ut  effectus  tanquam  nullus  abs¬ 
que  fine  respiciatur. 


CAP.  XXII. 

Quod  actio  rationalis  sit,  in  cpia  finis  intenditur  et  simul 
pr revidetur,  et  quce  est  libera,  et  sic  prorsus  ideam  mentis 
reprcesentat. 

Ex  actione  rationali  non  fluit  effectus,  nisi  ut  in  effectu  sit 
finis,  seu  ut  actio  sit  propter  finem :  vera  intelligentia,  quae 
spiritualis  est,  respicit  unice  finem,  propter  quem :  ita  regnum 
animale  et  systema  corporeum  formatum  est,  ut  non  sit  propter 
solam  actionem,  aut  propter  actionis  effectum,  sed  finem ;  ipsa 
enim  anima  est  in  intuitione  et  statu  finium,  ejus  vero  corpus  in 
repraesentatione  effectuum,  in  quibus  sint  fines,  quos  anima 

intuetur ;  effectus  enim  est  physicus  et  corporeus  et  cum  motu, 
finis  autem  est  spiritualis  et  absque  motu.  Ut  itaque  sit  finis, 
qui  actione  producendus  est,  utque  actio  sit  rationalis,  neces- 
sum  est,  ut  electio  finis  sit  libera ;  absque  electione  et  libertate 
foret  necessitas,  unde  actio  animalis  vel  pure  naturalis,  ut  sci¬ 
licet  subjectum  ita  non  aliter  agere  teneatur,  quod  non  rationale 
et  voluntarium  est.  Interim  quando  actio  est  finalis  seu  propter 
finem,  finis  ita  in  actione  regnat,  ut  fere  nesciatur  physicum 
illud,  quod  finem  promovet ;  ita  etiam  formati  sumus,  ut  alte 
ignoremus,  quomodo  idea  mentis  et  voluntas  in  actionem  fluit, 
scilicet  ut  nihil  sit  quod  intuitiones  finium,  quin  actuales  fiant, 
impediat.  Ex  his  sequitur,  quod  actiones  humanae  consider¬ 
andae  sint  ut  spirituales,  non  autem  ut  corporeae. 


CAP.  XXIII. 

Quod  nulla  actio  existat ,  nisi  a  substayitia  ;  proinde  qualis 
substantia ,  talis  actio  ;  ita  forma  substantialis  cum  for¬ 
ma  actionis  coincidit. 

Actio  interna  est  glandulae  corticalis  ejusque  fibrarum,  ita 
est  substantiae ;  actio  externa  est  musculi  ejusque  fibrarum,  pro¬ 
inde  est  substantiae.  Sive  substantia  simplex  sit,  sive  composita, 
cui  tribuitur  actio,  concipienda  est  tanquam  ex  infinitis  indi¬ 
viduis  sive  substantiis  simplicioribus,  quae  per  suam  fluxionem 
aliquam  formam  repraesentant,  constet ;  nam  in  rerum  natura 
non  datur  substantia  absque  forma,  nec  forma  absque  idea  flux¬ 
ionis,  proinde  qualis  est  substantia,  talis  forma,  et  forma  sub¬ 
stantialis  cum  forma  actionis  coincidit ;  quae  est  ratio,  quod  ex 
forma  actionis  judicari  queat,  qualis  sit  forma  substantiae,  et 
vice  versa :  musculus  non  aliter  potest  quam  suae  formae  con¬ 
venienter  agere,  id  est,  secundum  fibrarum  suarum  motricium, 
ventris,  tendinis,  membranarum  nexum,  situm,  qualitatem. 
Sed  ut  forma  actionis  perfecta  sit,  et  mentis  ideae  conveniens, 
imperari  posse  debent  fibrae  unius  musculi,  et  simul  aliquot  al¬ 
terius,  et  sic  plurium,  ex  quibus  excitatis  resultat  actio  com¬ 
posita,  quae  novam  actionis  formam  repraesentat. 


Gr 


82 


OPUSCULA  PHILOSOPHICA. 


CAP.  XXIV. 

Quod  substantia  corporis  animalis  omnes  organica  sint , 
ac  ita  formata ,  subordinata  et  coordinata,  ut  omnes 
ideas  sua  mentis  possibiles  actione  reprasentare  queant. 

Ipsa  formatio  corporis  animalis  manifeste  indicat,  quae  for¬ 
mae  actionis  produci  queant ;  nam  creatur  corpus  organicum 
unice  in  finem,  ut  corpus  operationibus  mentis  conformiter 
agendo  vivat,  et  vivendo  agat :  pulmones  ob  causam  sunt,  ut 
respirent,  elementa  atmospliaerae  hauriant,  cuicunque  actioni  se 
accommodent :  cor  ob  illam,  ut  sanguinem  in  circulum  pellat. 
Ideo  brachia,  pedes,  digiti,  scapulae  et  caetera,  ut  incolas  terrae 
agamus ;  in  caeteris  similiter ;  ex  omnibus  et  singulis  apparet, 
quod  substantiae  prius  formentur,  et  quidem  omnes  ad  usum, 
quem  mens  praevidet  et  intendit ;  anima  enim  actiones  ut  fines, 
seu  ex  quibus  fines,  respicit,  et  substantias  ut  causas  instru- 
mentales  convenienter  ordinat,  ut  tales  actiones  arbitrio  suo 
obsequiose  fluant :  Ita  corpus  quoad  actiones  spectatum,  est 
genuina  imago  operationum  suae  mentis. 

CAP.  xxv. 

Quod  actio  perfectius  rationalis  sit,  quo  ipsa  mens  sui  cor¬ 
poris  actiones  et  actionum  effectus  queat  purius  respicere 
ut  fines. 

Yere  rationale  est,  nihil  nisi  propter  finem  agere;  nam  so¬ 
lius  intelligentis  est  respicere,  et  per  actiones  intendere  et  pro¬ 
movere  fines ;  sumus  enim  tam  spirituales,  quam  corporei  seu 
materiales,  spiritus  nude  respicit  fines,  quos  dum  respicit,  effec¬ 
tus  sponte  consequuntur,  natura  enim  ita  comparata  est,  ut 
intelligenti  pro  causa  instrumentali  inserviat;  sed  est  natura 
famula  essentiae  spiritualis  seu  intelligentiae,  nam  inferior  forma 
subest  formae  superiori,  et  illa  ab  hac  producitur,  ut  sibi  obse¬ 
quium  praestet,  ita  ab  anima  corpus.  Quando  spirituale  domi¬ 
natur,  id  quod  in  actione  datur,  etiam  est  spirituale ;  ita  etiam 
vicissim.  Sed  probe  distinguendum  est  inter  fines  rationales  et 
fines  naturales,  fines  vere  rationales  sunt,  qui  respiciunt  salu- 

tem  et  felicitatem  animae,  fines  autem  naturales,  qui  respiciunt 
delitias  et  commoda  corporis  :  in  illis  nulli  effectus  praevidentur 
nisi  idea  terrenis  infixa,  et  nisi  fide ;  in  his  autem  praevidentur, 
quia  ipsis  corporis  sensibus  externis  adblandiuntur. 

CAP.  XXYI. 

Quod  actio  perfectius  rationalis  sit ,  quo  mens  plures  fines 
medios  ad  ultimum  conspirantes  intueatur  et  comprehen¬ 
dat ,  atque  singulos  ita  disponat  et  ordinet ,  ut  ultimum 
necessario  consequatur. 

Hoc  vocatur  prudentia :  sunt  enim  qui  paucissimos  fines 
simul  intuentur,  et  fines  medios  arripiunt  ut  ultimos ;  et  sunt 
qui  nullum  finem  in  universa  natura  respiciunt  ut  ultimum,  sed 
ut  medium  ad  quendam  ultimum  extra  naturam ;  hi  sunt  per¬ 
fectius  rationales,  proinde  etiam  eorum  actiones.  Compre¬ 
hendere  autem,  seu  simul  intueri  plures  fines,  qui  in  natura 
desinunt,  est  intelligentis,  ast  comprehendere  fines  spirituales 
seu  fines  finium,  est  sapientis ;  illud  est  humanum,  hoc  autem 
divinum ;  nam  hoc  Deo  acceptum  ferendum  est ;  ex  nobis  enim 
intelligentes  sumus,  non  autem  sapientes. 

CAP.  XXVII. 

Quod  nulla  detur  actio  pure  rationalis,  quam  quce  ex  sapien- 
tissimo  seu  ex  Beo,  ejusque  providentia  proficiscitur. 

Actio  non  magis  de  Deo  potest  praedicari,  quam  motus  de 
anima;  Deus  enim  est  supra  omnem  actionem,  at  absque  illo 
nulla  datur  actio ;  nulla  enim  actio  est  sine  mutatione  status, 
et  status  non  sine  forma,  in  Deo  non  datur  forma,  status,  mi¬ 
nus  mutatio ;  sunt  enim  omnia  haec  praedicamenta  longe  infra 
essentiam  divinam :  concipere  nequimus  in  anima  actionem  seu 
mutationem  status  absque  idea  fluxionis  partium,  et  absque 
idea  motus,  cum  tamen  sit  absque  partibus,  et  absque  motu ; 
quomodo  tunc  concipere  et  exprimere  possumus  essentiam  divi¬ 
nam,  quae  tantum  distat  a  praedicatis  actionis,  quantum  actio 
mentis  a  praedicatis  motus.  Sed  quia  Deus  est  ipsa  sapientia, 

et  quia  est  ipse  finis,  a  quo  omnia,  per  quem  omnia,  et  ad  quem 
omnia,  et  universum  est  mundus  *effectuum  ejus  providentiae, 
hinc  sequitur,  quod  nulla  detur  actio  etiam  naturalis,  quae  non 
ex  illo  descendat,  nam  in  Deo  vivimus,  movemur  et  sumus. 
Ita  actio  pure  rationalis  est,  quae  ex  sapientissimo  ejusque  pro¬ 
videntia  proficiscitur. 


CAP.  XXVIII. 

Quod  piares  actiones  simulat  ce  sint ,  nec  idece  mentis  con¬ 
formes  ;  sed  quod  usque  per  plurium  actionum  in  se  duc¬ 
tarum  formam  ab  intellic/ente  explorari  possit ,  quae  in 
illis  mens  latet. 

Plures  dantur  mentis  ideae  tam  successivae  quam  simultaneae, 
plures  etiam  voluntati  inferuntur,  sed  in  actum  non  determi¬ 
nantur  nisi  illae,  quae  sunt  media  ad  finem  praevisum  et  praesti¬ 
tutum  ;  caeterae  non  prodeunt,  quia  respiciuntur  ut  fini  contra¬ 
riae  ;  ideo  quamvis  mens  aliud  cogitet,  et  corpore  aliud  agat, 
non  usque  desinit  actio  esse  idea  suae  mentis,  tametsi  diversa  ab 
illa,  quae  fini  proxima  est.  Proditur  tamen  si  actiones  succes¬ 
sive  rite  perlustrentur,,  aut  si  in  speciem  alicujus  aequationis 
redigantur,  et  exinde  idea  idearum  analytice  evolvatur;  quod 
modo  intelligentis  et  sagacis  est. 

CAP.  xxix. 

Quod  actiones  nostrae  voluntariae  seu  rationales  nusquam  den¬ 
tur  purae  sed  mixtae ,  quamdiu  corpore  vivimus. 

Intellectus  noster  non  est  purus,  proinde  nec  voluntas,  quae 
est  clausula  idearum  intellectualium  seu  cogitationum  ;  percipi¬ 
mus  enim  vix  aliud,  quam  quod  menti  per  sensuum  externorum 
fores  insinuatur  et  communicatur,  et  desideramus  vix  nisi  ea, 
quam  quae  sensibus  et  corpori  adblandiuntur,  haec  terrestria  sunt 
et  naturalia;  et  quia  desideramus  fines  naturales,  unde  cupidi¬ 
tates  animi,  ipsa  desideria  finium  mentis  non  possunt  non  esse 
impura.  Ipsum  spirituale,  quod  intellectui  inest,  vix  nisi  per 
solam  contemplationem  se  praesens  declarat,  sed  ita  ideis  mate- 

rialibus  involvitur,  ut  fere  nusquam  sit  id  desiderium,  quod 
voluntatem  determinat.  Quando  talis  est  in  eadem  mente  mis- 
cela,  voluntas  seu  actio  nostra,  nequaquam  dici  potest  pura. 
Id  etiam  a  statu  nostri  corporis  experimur;  nam  ipsa  nostra 
voluntas  seu  ejus  vires,  desideria  nimirum  et  cupiditates  corpus 
ejusque  oeconomiam  destruunt,  inque  morbos,  senectutem  et 
mortem  praecipitant,  solum  spirituale  est,  quod  lapsa  restituit. 

CAP.  XXX. 

Quod  cogitationes  mentis  in  quadam  voluntate  concentrentur , 
quce  illius  ideas  complectitur ,  et  cui  actiones  corporis 
cor  respondent. 

Mentis  nostrae  rationalis  ejusque  operationum  talis  est  series, 
quod  imagines  sensuum  primum  percipiamus ;  dein  quod  illas 
in  omnem  partem  versemus  et  volvamus,  id  est,  cogitemus ; 
tum  etiam  ex  supellectili  memoriae  plures  ideas  similes  depro¬ 
mamus;  mox  sparsas  lias  cogitationum  ideas  componimus,  et 
in  formam  quandam  redigimus,  quod  dicitur  judicium ;  dein 
concludimus,  quod  ideae  mentis  in  judicio  concentratae  in  actum 
determinandae,  vel  per  actiones  repraesentandae  sint,  hoc  dicitur 
conclusum,  huic  adjicitur  aliqua  vis  ut  in  actum  erumpat,  hoc 
conclusum  vocatur  voluntas ;  quapropter  voluntati  insunt  omnia 
quasi  concentrata,  quae  cogitationi  et  judicio  inerant,  et  praeterea 
vis  quae  continuo  agit,  ut  in  actum  determinetur. 

CAP.  XXXI. 

Quod  voluntas  comparari  queat  cum  conatu ,  quando  actio 
cum  motu. 

Actio,  quae  non  ex  voluntate  fluit,  seu  cui  nulla  voluntas 
inest,  non  est  aliqua  actio  rationalis,  sed  est  actio  animalis,  aut 
actio  naturalis,  ideo  voluntas  est  perpetua  in  actione  rationali, 
tanquam  est  conatus  in  motu ;  nam  cessante  voluntate,  cessat 
actio,  seu  qualis  voluntas,  talis  actio,  perinde  ac  in  conatu  et 
motu ;  haec  etiam  est  ratio,  quod  actio  nusquam  secundum  for¬ 
mam  physice  spectetur,  sed  secundum  voluntatem,  id  est,  se¬ 
cundum  ideas  cogitationis  et  intentionem  seu  finem.  Actio 

duorum  simillima,  non  tamen  est  similis,  si  non  voluntas  actio¬ 
ni  similiter  correspondeat.  Ergo  qualis  est  conatus  respective 
ad  motum,  talis  est  voluntas  respective  ad  actionem. 

CAP.  XXXII. 

Quod  voluntati  ut  conatui  insint  tam  directiones  quam  velo¬ 
citates  actionis  ut  motus  spectatae. 

Experientia  id  declarat,  nam  praevia  voluntate  actiones  nos¬ 
tras  ad  quodcunque  objectum  et  ad  quemcunque  effectum  et 
finem  possumus  dirigere,  similiter  quacunque  lubet  celeritate 
determinare ;  ut  enim  perfecta  actionum  forma  resultet,  hos  et 
simul  illos  musculos,  aut  has  et  simul  illas  musculorum  fibras 
possumus  excire ;  in  loquela  id  manifestum  est,  vocem  enim 
possumus  intendere  et  remittere,  accelerare  et  sistere  gradum : 
ita  etiam  in  caeteris  actionibus. 

CAP.  XXXIII. 

Quod  voluntas  in  apertam  actionem ,  uti  conatus  in  apertum 
motum  erumpat ,  nisi  illi  resistatur. 

Conatus  correspondet  voluntati,  et  motus  actioni,  ita  etiam 
resistentia  impossibilitati :  vis  enim  consistit  in  continuo  agendi 
conatu,  et  ex  vi  constanter  sequitur  actio,  nisi  eidem  resistatur ; 
impossibilitates,  quarum  gradus  prout  resistentiarum  dantur, 
sunt  resistentiae,  quae  voluntatem  refraenant  et  limitant. 

CAP.  xxxiv. 

Quod  ab  universi  Conditore  ita  provisum  sit ,  ut  licet  singulae 
partes  vi  praeditae  conentur  agere ,  usque  iis  resistatur  ne 
agant  nisi  naturae  ordini  convenienter .  Ita  etiam  in 
mundo  animali. 

Unaquaevis  pars  aeris  et  aetheris  sua  vi  praedita  est,  sed  a 
sociis  et  vicinis  resistitur,  ut  non  nisi  naturae  ordini  convenien¬ 
ter  agat ;  inde  omnium  in  universo  naturae  datur  aequilibrium. 

In  microcosmo  animali  similiter,  voluntas  est  similis  conatus ; 
illa  ab  impossibilibus  majus  minusve  coercetur,  ne  erumpat  in 
actum ;  ut  ergo  resistentiae  offerantur  voluntatibus  humanis, 
infinita  ab  universi  Conditore  provisa  sunt  media,  ut  solum  di¬ 
cam  leges  civiles,  societatum  formam,  ut  quisque  [se]  non  ultra 
limitem  suae  sphaerae  efferre  ausit. 

CAP.  XXXV. 

Quod  vis ,  quce  voluntati  inest ,  a  desiderio  alicujus  finis  pro¬ 
fluat,  unde  actio . 

Absque  desiderio  finis  nulla  datur  voluntas ;  ut  enim  volun¬ 
tas  sit,  ei  inesse  debet  vis ;  eadem  haec  vis  seu  hoc  desiderium 
in  ipsa  cogitatione  et  in  judicio  quoque  regnat ;  ideo  qui  sunt 
omnis  desiderii,  etiam  sunt  voluntatis  expertes.  Mentis  deside¬ 
ria  sunt  propter  finem,  animi  vero  sunt  cupiditates,  et  corporis 
sunt  voluptates;  iis  omnibus  praesunt  desideria  animae,  quae 
sunt  puri  amores.  Ita  calores  et  ignes,  imo  vitae  nostrarum 
actionum  tam  internarum  quam  externarum  sunt  mera  desideria, 
sine  quibus  non  agendo  vivimus,  nec  vivendo  agimus. 

Benevole  Lector  ! 


Diu  haerebam  dubius,  num  omnia,  quae  de  Anima  et 
Corpore,  et  mutua  utriusque  Actione  et  Passione,  praeme¬ 
ditatus  sum,  in  unum  volumen  et  codicem  conferrem,  vel 
num  in  fasciculos  et  transactiones  partirer,  et  singillatim 
unamquamque,  Actorum  in  modum,  publico  sisterem. 
Labor  est  aliquot  annorum,  et  opus  voluminum,  animam 
et  ejus  statum,  ut  et  ejus  cum  corpore  mutua  commercia  et 
exercitia,  utriusque  nexum,  mediante  harmonia,  hoc  est, 
totum  regnum  animale  cum  suis  partibus,  cujusque  functi¬ 
ones  et  munia,  philosophice,  analytice,  geometrice  et  ana¬ 
tomice  tradere'.  Cumque  subsentirem  et  praeviderem  tam 
vastum  opus  simul  et  tanquam  uno  anhelitu  et  animi 
intentione  nequicquam  ad  calcem  et  finem  perduci  posse, 
quin  fortassis  in  media  via  ad  metam  perveniendi  exspes 
linquerer,  et  oneri  succumberem,  vel  secundum  Poetam, 
impatiens  animi  lasso  pollice  sisterem  opus ;  ideo  con¬ 
sultius  duxi,  in  Transactiones  et  membranas  dispertiri 
opus,  et  crebrius  calamum  resumere,  intercapedine  semper 
aliqua  relicta,  ut  spiritum  quandoque  ducere,  et  ad 

curas  mihi  injunctas  intendere  etiam  animum  subinde 
liceret :  ex  nimio  enim  usu  retunditur  mucro  et  aboletur 
crena  calami,  sic  etiam  animus.  Haec  est  ratio,  quod 
ad  operam  hanc  et  oleum  frequentius  redire  malim,  te 
crebrius  et  fortassis  quinquies  aut  sexies  quovis  anno  in¬ 
terpellaturus  literis,  quibus  titulum  Transactionum  Psy¬ 
chologicarum  inscribere  libet.  Sic  post  elapsum  lustrum 
ad  metam  perveniendi  spes  est,  scilicet,  ut  animae  sibi 
post  corporis  sui  fata  et  nexum  relictae,  statum  etiam  sis¬ 
tere  potis  sim.  Ut  vivas  et  valeas,  impensissime  vovet 

Tibi 

cum  omni  studio  et  obsequio  devinctissimus 

I.  S.  E.  G.  O.  E. 


TRANSACTIO  PRIMA 


DE 

ANIMA 

ET 

EJUS  ET  CORPORIS  HARMONIA 

IN  GENERE. 

§1- 

Mens  nunquam  vere  acquiescit  in  aliquo  Systemate  de  Commer¬ 
cio  et  Harmonia  Mentis  et  Corporis ,  quod  ignotum  incomprehensibile 
supponit.  In  omni  serie  subordinata  causarum  a  prima  ad  even¬ 
tum,  nihil,  quod  non  indubiae  fidei  et  exploratae  veritatis  sit, 
assumendum  est ;  in  nexu  si  unicum  quid  ut  anceps  intervenit, 
subsequitur  omnis  inde  pendens  series  et  ipsa  conclusio  similis, 
hoc  est,  dubiae  fidei :  si  plura  nexui  interseruntur  ignota  aut 
occulta,  adhuc  ambigitur  magis  in  fine  de  superinstructa  induc¬ 
tione  ;  unde  ignotum  illud  interveniens  non  modo  indistinctam 
et  confusam  parit  et  componit  ideam  generalem,  sed  etiam  om¬ 
nem  in  ancipiti  ponit :  ex  incertis  enim  fluit  incertum ;  qualis 
est  pars  infima  domus  aut  fundamen,  talis  est  pars  superin¬ 
structa,  sequens  aut  ei  innixa:  qualis  est  primus  aut  medius 
uncus  in  catena,  talis  est  sequentium  virtus  et  potentia,  ut  ca¬ 
tena  vel  ultimus  hamus  pondus  sustineat ;  ex  unica  enim  parte 
fit  tota  virium  impos  :  prout  terminus  praecedens  est  in  syllogis¬ 
mo,  talis  inde  fluit  conclusio ;  major  aut  minor  demonstrandus 
est,  ut  valeat  alteruter,  nam  quantum  praemissa,  tantum  valent 

consequentia :  Si  inter  numeros  calculo  subjectos  unus  intersit 
ignotus,  summa  aut  quotum  ex  numeris  illis  collectum  vel  educ¬ 
tum  incertis  talis  insistit ;  tantus  enim  in  aggregatum  aut  pro¬ 
ductum  error  se  insinuat,  quantus  est  in  numeris :  In  harmonia 
si  unum  dissonum  sit,  tota  saepe  discordat :  Verbo,  conclusio 
et  finis  respicit  omnia  praemissa,  ut  effectus  similis  sit  suis  cau¬ 
sis  :  si  in  mediis  non  exstet  similitudo  causarum  praecedentium, 
in  dubio  ponitur  vel  assumitur  finis ;  vel  si  in  progressione  me¬ 
diorum  ad  finem  non  eluceat  nexus  et  qualitas  causarum,  perit 
spes  futuri  effectus.  Exinde  tot  nascuntur  hypotheses,  quia  in 
analysi  causarum  incerta  pro  certis  assumuntur,  et  in  occulto¬ 
rum  imagine  tanquam  in  simulacris  somnii  haeret  anima ;  hinc 
rejiciuntur  eodem  jure,  quo  agnoscuntur,  et  tantum  creditur 
infirmanti  et  neganti,  quantum  affirmanti  et  ponenti.  Sed 
mens  vere  rationalis  nunquam  pendet  ab  ore  loquentis  sed  a 
dictorum  veritate ;  valet  apud  illam  auctoritas,  prout  dictorum 
veritas.  Anima  tanquam  perpetuum  suae  machinae  mobile  agi¬ 
tat  jugi  fibrillas  suorum  organorum,  et  inde  excutit  vel  tan¬ 
quam  ex  pleno  cornu  educit  imagines  et  signa,  nec  aha  quam 
similia  ***** 


[Heic  desunt  paginae  duae  libri  manuscripti.] 


*  *  *  *  proferre  pedem  et  vexillum  :  sed  quia  ipsi  judices 

a  suis  ideis  seu  imaginibus,  et  ideae  ac  imagines  a  suis  organis 
sensoriis  internis,  et  organa  haec  a  suis  externis  eorumque  sensi- 

bus,  et  sensus  a  suo  mundo  aspectabili  pendent,  hinc  praescire 
et  divinare  licet,  qualis  sententia  praevalitura  sit ;  illa  enim  se¬ 
cundum  captum  et  favorem  vulgi,  et  judicium  ex  ideis  organo¬ 
rum  captum  fertur  et  pronuntiatur ;  organa  enim  omne  id  ig¬ 
norant,  quod  intra  sphaeram  sensationis  aut  perceptionis  illorum 
non  cadit;  ex  illis  tanquam  testibus,  seu  ex  testatis  illorum 
edictis  et  argumentis  arbitratur  et  concludit  mens,  omne  id, 
quod  intra  minimum  radium  et  unitatem  sensationis  dictorum 
organorum  est,  omnium  simplicissimum  esse,  et  ortum  suum 
ex  nihilo  traxisse ;  ipsamque  sic  animam  esse  substantiam  non 
compositam  sed  simplicem,  quia  per  sensuum  nostrorum  organa, 
qualitas  ejus  inaccessibilis  est :  huic  sententiae  applaudit  et  sub¬ 
scribit  vulgus ;  et  sunt  etiam  aliqui,  qui  minas  addunt  laces- 
suntque  verbis  et  leonino  dente  mordent,  si  quis  ultra  ambitum 
popularem  sapere  tentet,  vel  si  non  in  partes  eat  amicus  :  non 
secus  ac  quondam,  quum  suboluerat  eruditis  tellurem  non  co¬ 
lumnis  suffultam  et  immotam  in  medio  coelo  stare,  sed  circum 
axem  suum  rotari,  et  annua  vertigine  circum  solem  auferri,  et 
solem  in  sui  vorticis  centro  quiescere ;  vel  quando  ultra  sen¬ 
suum  suorum  apparentiam  penetrando  mens  sagax  concluserat, 
antipodes  versus  centrum  telluris  seque  ac  nos  illorum  antipodes 
premi,  et  omnem  radium  a  centro  illo  prodeuntem  esse  perpen¬ 
dicularem  :  sed  qui  sensibus  suis  eruditiores  non  esse  ambiunt, 
tales  scientias  proscribunt,  et  ne  philosophus  ad  aras  et  focos 
illorum  accedat,  arcere  et  prohibere  satagunt,  voluntque  non 
altius  penetrandum  esse,  quam  quousque  per  sensus  testes  et 
tanquam  arbitros  concessum  sit;  intraque  sphaeram  pure  ani¬ 
malem,  et  procul  ab  humana  et  rationali,  metas  sapientiae  et 
scientiae  nostrae  constituendas  esse.  Sed  anima  juste  indignatur, 
nec  patitur  se  a  sensibus  suis  illudi  et  imponi ;  respuit  illa  om¬ 
nem  qualitatem  occultam,  et  rejicit  systema  qualitatibus  igno¬ 
randis  innixum;  et  aegre  fert,  quod  semper  inter  philosophos 
veteres  victura  sit,  nec  sciat  usquam  jugum  ignorantiae  excutere: 
hinc  discussis  tenebris  secum  ita  loqui  incipit,  cujuscunque  sys¬ 
tematis  conditor  sis,  nisi  monstres  et  demonstres,  non  mereris 
fidem  ;  caetera  tanquam  umbras  et  somnia  Morphei  respicit,  licet 
auctorem,  qui  scite  et  melius  somniaverat,  suspiciat  et  laudet. 

§2. 

Mens  non  acquiescit  in  Systemate  Harmonice  Prastabilitce, 
quia  ignota  incorhprehensibilia  et  qualitates  occultas  involvit. 
Missa  faciamus  systemata  philosophorum  veterum  seu  aetatis 
jam  in  oblivionem  vergentis,  quae  partim  aboleta  et  per  tem¬ 
pus  antiquata  sunt,  partim  adhuc  animam  trahunt ;  quibus  evol¬ 
vendis  et  recensendis  si  operam  impenderem,  foret  Sisyphum 
agere,  et  eundem  lapidem  vertere,  quem  nostrates  et  praecipue 
nostri  parentes,  qui  veterum  urnas  et  cineres  adoraverunt  et 
exosculati  sunt,  toties  circumegerant :  sunt,  qui  operam,  quam 
illis  impendunt,  non  perdere  se  putant,  quos  ideo,  si  lubet, 
consulas.  Hodie  vero  sunt,  qui  vel  per  causas  occasionales  vel 
per  influxum  quendam  physicum,  actiones  et  reactiones  mutuas 
corporis  et  animae  enodare  et  palam  facere  conantur;  sic  enim 
autumant  naturam  mundi  animalis  tot  involucris  praeditam  et 
tantis  umbris  stipatam  exfasciari  et  nudam  oculis  sisti ;  sed  in 
partes  ire  et  sententiam  de  unoquoque  ferre,  et  quid  in  explo¬ 
randis  commerciis  animae  et  corporis  praestiterint,  non  rem 
facio  meam ;  foret  etiam  vilis  pretii  et  sterilis  labor ;  quisque 
enim  suis  principiis  imbutus  et  praeceptus,  non  amplius  sui 
juris  est  aliter  sentiendi,  nec  rationes  suis  adversas  sapiendi ; 
est  tanquam  capistris  et  loris  vinctus,  et  ceu  equus  essedae 
suae  praej unctus,  quam  secum  non  alio,  quam  quo  stringunt 
et  cursum  moderantur  ejus  lora,  trahit.  Qui  etiam  principia 
per  nexum  quendam  geometricum  et  mechanicum  formare  et 
condere  vult,  et  illa  dein  per  experientiam  confirmare,  non 
debet  aliorum  opiniones  et  argumenta  assumere,  et  assumtas 
refellere ;  sed  tantummodo  causas  sistere,  et  nexum  principio¬ 
rum  cum  experimentis  demonstrare  :  nisi  enim  principiorum 
analyticus,  philosophicus,  geometricus  et  mechanicus  nexus 
cum  experientia  coincidat,  merse  sunt  hallucinationes  et  somnia 
cerebri :  at  vero  si  nexus  sit,  ipsse  causse  se  simul  in  nexu  et  se¬ 
rie  sistunt  tanquam  praesentes,  et  una  omnibus  argumentis  sys- 
tematicis  et  hypotheticis  obviam  itur,  ut  illis  refellendis  oleum  et 
operam  foret  perdere ;  satis  impugnantur,  si  causse  et  nexus  de¬ 
monstrantur  :  in  illis  consistit  veritas,  quse  non  potest,  quin 
unica  sit,  quaeque  pro  se  satis  loquitur,  quum  scilicet  demonstrat 
et  experientiis  confirmat ;  demonstratis  vis  inest  fortissima,  et 

mentem  a  suorum  sensuum  in  suas  partes  trahit.  Experiamur 
nihilominus,  quid  systema  Harmoniae  praestabili  tse,  prout  voca¬ 
tur,  prae  reliquis  praestet,  et  an  penitius  in  microcosmum  ani¬ 
malem  ejus  ope  ducamur,  et  num  sic  in  secretiora  naturae  hujus 
adyta  et  ad  oracula  sine  alia  praevia  sorte  et  responso  Delphico 
intrare  liceat;  vel  num  etiam  illud  sortis  obscurae  instar  sit, 
quod  pariter  ut  reliqua  systemata  mentem  in  qualitates  occultas, 
seu  in  umbras  et  tenebras  praecipitet :  est  enim  Harmonia  prae- 
stabilita  hodie  ad  instar  responsi  irreprehensi  a  tripode  emissi, 
inque  vatum  et  sapientum  ore  plurima  volvitur,  et  per  illam, 
quid  significet  anima,  et  quid  harmonia,  pariter  quid  actiones, 
leges,  series  et  vires  in  regno  toto  animali,  explanari  allabora¬ 
tur  :  systema,  quod  hodie  omne  fert  punctum  et  caeteris  pal¬ 
mam  praeripit,  et  per  pauca  lustra  caput  extulit,  quantum  inter 
viburna  cupressus,  ex  tumulo  Leibnitzii  altius  adhuc  excrescens  : 
ita  ergo  sonat. 

“  Quod  in  anima  sit  vis  unica,  scilicet  sit  vis  repraesentativa 
universi,  quae  vis  omnes  perceptiones  producit,  quae  in  vi  reprae¬ 
sentativa  universi  rationem  sufficientem  habent :  hoc  est,  quod 
in  anima  sit  series  perceptionum  et  appetitionum  et  sic  volitio- 
num ;  in  corpore  vero  series  motuum,  quae  per  naturam  animae 
et  corporis  harmonice  consentiunt  et  conspirant.  Quod  vis  illa 
animae  sit  propria,  ab  omni  principio  externo  aque  ipso  corpore 
independens,  qua  anima  sic  omnes  perceptiones  et  appetitiones 
continua  serie  producit.  Quod  anima  perceptiones  et  appe¬ 
titiones  eodem  modo  repraesentaret,  si  non  esset  corpus,  vel 
si  nullus  mundus  aspectabilis  existeret.  Quod  vis  illa  certas 
observare  leges  teneatur,  consequenter  quod  sint  leges  percep¬ 
tionum,  ut  et  appetitionum,  et  quod  lex  sensationum  essentiales 
animae  determinationes  contineat :  et  quod  lex  imaginationis 
rationem  aliquam  in  lege  sensationis  habere  debeat,  pariter  vi- 
cissim  :  quod  etiam  sint  leges  appetitus  et  aversationis  in  anima. 
Quod  Deus  inter  animam  et  corpus  harmoniam  praestabiliverit, 
quatenus  animae  adjunxit  corpus,  in  quo  existere  posset  series 
motuum  perceptionibus  et  appetitionibus  animae  consentientium. 
Quod  non  in  anima  praestabiliverit  appetitiones,  sed  tantum 
harmoniam  inter  motus  in  corpore  per  impressiones  in  organa 
sensoria  factas,  excitatos,  et  perceptiones  animae,  seu  inter 
motus  in  corpore  voluntarios  et  inter  appetitiones  animae,  sed 

tamen  citra  ullam  realem  a  corpore  dependentiam.  Quod  ideae 
materiales,  quibus  respondent  sensuales,  pendeant  ab  impressi¬ 
onibus  a  sensibilibus  in  organa  sensoria  factis :  et  quod  motus 
voluntarii,  qui  respondent  appetitionibus  animae,  a  motibus 
fluidi  nervei  in  nervos  motorios  influentis.  Quod  vi  mechanismi 
corporis  ex  ideis  materialibus  sensibilium  nascantur  motus  voli- 
tionibus  et  appetitionibus  animae  respondentes  citra  ullam  deter¬ 
minationem  extrinsecam  immediatam.  Consequenter,  quod  ex 
serie  motuum  in  corpore  ratio  reddi  possit,  cur  perceptiones  et 
appetitiones  in  anima  oriantur,  et  tales  potius  sint,  quam  aliae, 
et  vicissim.  Quod  praesentia  idearum  materialium  in  cerebro 
ad  eas  producendas  nihil  prorsus  conferat.  Porro,  quod  omnia 
haec  intelligi  possint,  quamvis  nulla  supponatur  animae  in  corpus 
actio :  et  quod  omnia  fiant  naturaliter ;  et  ipsum  commercium 
intercedens  per  ipsam  animae  et  corporis  naturam  intelligibili 
modo  explicari  possit :  et  nihilominus,  quod  necessitas  motuum, 
qui  appetitionibus  animae  in  corpore  correspondent,  non  tollat 
libertatem  in  anima.  Ultimo,  quod  mechanismus  corporis  sit 
incomprehensibilis,  sed  tamen,  quod  non  probabilitate  destitua¬ 
tur.  Leibnitzianum  etiam  hoc  fuisse  perhibetur,  quod  omnes 
spiritus  simul  sumti  constituant  civitatem  Dei,  quae  est  mundus 
moralis  in  mundo  naturali,  ita  ut  perfecta  etiam  inter  regnum 
physicum  naturae  et  regnum  morale  gratiae  reperiatur  harmonia: 
et  plura,  de  quibus  videas  ipsum  cum  asseclis.” 

In  explorato  et  confesso  est,  animam  sentiendi,  percipiendi, 
appetendi  et  volendi  potentem  esse,  et  vi  praeditam  omnia  illa 
tanquam  suas  et  proprias  qualitates  producendi :  inter  animam 
et  corpus  subintelligendum  quid  esse,  quod  commercium  liceat 
nuncupare,  quatenus  ideae  materiales,  prout  vocantur,  cum  sen¬ 
sationibus  et  perceptionibus  animae,  et  motus  corporis  cum  ap¬ 
petitionibus  et  volitionibus  ejus  consentiunt :  rationem  dari  in 
perceptione,  cur  ideae  tam  sensuales  quam  materiales  nascantur, 
et  vice  versa :  ut  et  dictas  qualitates  animae  legibus  suis  esse 
addictas,  et  dari  seriem  quandam  utrobique,  secundum  quam 
legibus  conformiter  omnia  haec  fluant  et  sequantur  :  et  in  orga¬ 
nis  sensoriis  et  corpore  exstare  similes  modos  et  motus,  et  plura, 
quibus  adstipulatur  experientia,  et  quae  ipsi  sensus  tanquam  in¬ 
dices,  animae  suae  quatenus  rationali  et  illorum  consciae  manifes¬ 
tant  ;  testantur  etiam  idem  effectus,  in  quos  reflectere  anima 

potens  est.  Davis  et  lippis  obvium  est,  modo  mens  aliquibus 
radiis  sui  luminis  et  rationis  perstringatur,  quod  ideae  et  imagi¬ 
nes  formentur  eis  similes,  quae  ex  mundo  aspectabili  per  fores 
sensuum  aut  organa  subintrant ;  quodque  in  organis  sit  aliqua 
species  sensationis  remotae,  quamvis  appareat  tanquam  sit  proxi¬ 
mae  :  quod  in  corpore  adminiculo  musculorum,  nervorum  et 
fluidorum  sistantur  motus ;  et  ad  omnia  dentur  causae  efficientes 
seu  vires  agentes,  inque  causis  leges,  et  plura  :  sed  quid  ultra  ? 
haec  non  sunt  occulta  et  abdita;  repraesentantur  illa  cuivis  ani¬ 
mae  per  suos  sensus,  quae  testatis,  expertis  et  datis  fidem  adji¬ 
ciet  :  haec  non  morantur  et  sistunt  mentem  sciendi  cupidam ; 
illa  enim  ultra  data,  confessa  et  exstantia  sapere  ambit ;  non 
latet  illam,  quod  sit  harmonia,  sed  sciscitatur,  qualis  sit  harmo¬ 
nia  ;  non  movet  se  mens  ad  vocem  sensationis  et  perceptionis, 
de  quibus  tanquam  extra  aleam  dubitationis  positis,  non  ambi¬ 
git  ;  nec  ad  assertionem  quod  anima  appetat,  velit,  aversetur  et 
nolit ;  quum  frequentius  nihil  occurrat,  quam  quod  velimus  id 
quod  appetimus,  et  nolimus  illud  quod  aversamur :  nec  scrupu¬ 
lum  movet  ullum  de  ideis  et  imaginibus,  quae  perceptionibus 
animae,  vel  quibus  perceptiones  convenienter  formantur ;  ideo 
nec  dubitat,  quin  ratio  unius  contineatur  in  altero,  non  secus 
quin  ratio  qualitatis  causati  sit  in  causa.  Nec  haeret  ei  arena, 
quod  unicuique  affectioni  et  qualitati  assignentur  leges,  quia 
illte  nobis,  seu  quod  sint,  per  varietatem  et  constantiam  opera¬ 
tionum  mutuarum  corporis  et  organorum  cum  anima  dictantur : 
Mens  nec  inficiari  potest,  quin  series  et  nexus  sit,  et  aliquis  ordo, 
dum  unum  transit  successive  in  alterum,  quatenus  novit,  quod 
appetitio  sine  praevia  perceptione,  et  voluntas  sine  praevia  appe¬ 
titione  adesse  nequeat :  ipsi  modi  et  motus  in  organis  sensoriis 
et  corpore  e  quavis  actione  et  effectu  elucescunt ;  haec  ut  vide¬ 
antur,  non  opus  est,  ut  ad  plenum  aperiantur  oculi,  limis  illa 
cernere  quisque  potest.  Consequitur  ex  his,  causas  efficientes 
sufficientes  et  vires  tam  in  anima  quam  in  corpore  in  praesenti 
adesse  debere,  quae  actum  et  effectum  vel  creent  vel  comiten¬ 
tur  :  Sed  mens  in  obviis  et  tritis  non  diu  morari  vult,  quaesitat, 
ut  opinor,  quid  haec  significent ;  num  sic  manifestentur  et  ex¬ 
planentur  illa,  quae  rescire  gestit ;  seu  num  per  systema  hoc 
novum  in  cognitionem  sui  penitius  intromittatur  :  quod  sentiat 
et  percipiat,  novit,  quia  sentit  et  percipit,  sed  inquirit  in  cau- 

sara,  seu  est  ratio  qualitatis,  quam  desiderat  percipere :  quid 
ergo  percipit  ?  an  satis  est,  quod  sciat  se  percipere  ;  inops  foret 
et  sterilis  rationis  ejus  facultas,  si  nude  sciret  se  scire :  quum- 
que  per  seriem  vel  legem  quandam  transit  a  perceptione  in  ap¬ 
petitionem,  tum  in  voluntatem,  progressionem  illam  sentit  ani¬ 
ma,  sed  nescit  modum  et  principium  movens,  ut  et  causas,  ut 
transitus  fieri  possit  ab  una  affectione  in  alteram,  usque  tamen 
in  ignorantia  sui  quia  in  causarum  permanet,  et  eo  magis  per¬ 
mansura  est,  quo  altius  et  praestabilitius  systematica  est.  Quum 
scitatur,  quaenam  et  qualis  sit  harmonia,  ut  et  quales  sint  leges, 
motus  et  vires,  simili  modo  ignorat  omnia  praeter  quod  vires, 
motus  et  leges  dentur;  non  sufficit,  quod  conscia  illorum  et  sui 
sit,  nam  hoc  quoque  animale  est,  praedicari  etiam  de  sensibus 
potest,  quod  conscii  sint  rerum  organis  objectarum ;  sed  ratio¬ 
nalitas  ejus  involvit,  ut  etiam  per  facultatem  suam  analyticam 
causarum  reddatur  conscia;  sed  quo  purius  et  sapientius  se  ac- 
tuare  vult  anima,  et  rationem  suarum  et  corporis  operationum 
ex  se  extorquere  enixius  tentat,  systema  eo  fortius  resistit  et 
renititur,  et  impedit,  ne  altius  quid  sollicite  inquiratur,  praeclu¬ 
dit  illico  fores,  et  menti  ulterius  in  scientias  progredi  aventi 
quasi  crepidinem  et  obicem  opponit,  et  sepimento  munit  omnem 
viam  et  campum,  ne  ultra  exspatietur :  Systema  enim  ipsam 
harmoniam  defendit  prsestabilitam  a  Deo,  arcetque  ne  eamus 
ultra,  nam  qualitatem  occultam  objicit ;  et  ne  cupida  mens  ob¬ 
jectam  sepem  rumpat  vel  transcendat,  ponit  omnia  citra  ullam 
dependentiam  peragi,  tollitque  prorsus  nexum  inter  animam  et 
corpus  :  ipsas  leges  et  series  tam  in  purissimo  ente  seu  in  ani¬ 
ma,  quam  in  composito  et  materiali  seu  in  corpore  incompre¬ 
hensibiles  et  nusquam  penetrabiles  pronuntiat,  consequenter 
nec  fortassis  similes  illis,  quamvis  naturales  sint,  quae  in  mundo 
aspectabili  apparent  esse,  et  quae  in  leges  et  normas  geometrice 
et  mechanice  sunt  redactae  :  vires  pariter,  quarum  unica  sit  in 
anima,  quae  repraesentativa  universi  vocatur :  quocunque  se 
mens  vertit,  occultum  quid  sibi  objectum  videt ;  sic  prohibetur, 
ne  sciat  quid  ultra,  quam  quod  experimentaliter  ei  scire  con¬ 
tingit  :  in  quacunque  arena  aut  ripa  stas,  tanquam  abyssus  tibi 
repraesentatur,  ad  quem  veluti  ad  profundum  maris  horrescas  : 
sic  quasi  lubens  adstipulatur,  ut  anima  in  qualitatibus  occultis 
t  an  quam  in  spissis  tenebris  cum  omni  sua  rationalitate,  percep- 

tione  et  lumine  pereat,  tanquam  naufragium  passura,  si  vela 
subtendat  et  e  portu  naviget,  dissuadetque  ne  ullus  tentet  aby- 
dum,  prout  solent  omnes,  quibus  remigia  desunt :  Ideo  remon- 
strare  connitar  philosophiam  illam  innumeris  vel  meris  qualita¬ 
tibus  occultis  refertam  obruere  velle  animum,  et  plura,  quae 
heic  sicco  pede  pertransire  consultum  duco  :  sed  si  ita  claudan¬ 
tur  rivi,  et  ad  ignorantiam  tanquam  ad  asylum  statim  confugia¬ 
tur,  subsistere  debet  omnis  philosophia  et  psycliologia  rationalis, 
nec  gradum  ultra  mundum  suum  conspicuum  et  sensibus  exter¬ 
nis  obvium  movebit ;  speque  excidet  lucem  quandam  a  scientiis 
et  experientiis  suis  usquam  foenerandi,  inque  causas  penetrandi, 
hoc  est,  sapiendi :  mittetur  etiam  sic  sub  jugum  auctoritatis  et 
in  servitutem  adjudicabitur,  ut  vix  sciat  se  liberiorem,  puriorem 
et  coelestem  auram  spirare.  Quali  odio  non  prosequuti  sumus 
veterum  atomos  ?  et  quo  non  risu  et  sibilo  qualitatem  illorum 
occultam  explosimus,  et  e  theatro  orbis  eruditi  expulimus,  et 
ideo  systemata  illorum  et  machinamenta  subruere  et  demoliri 
conati  sumus  ?  in  illum  finem  hodie  experimentis  et  phaenome¬ 
nis  totam  scenam  adornare  sategimus,  et  sic  subministrare  faces 
et  illuminare  viam  voluimus,  ut  natura  occulta  ex  suo  abydo  et 
specu  ignorantiae  in  lucem  protraheretur,  quia  nos  pudet  in 
similibus  umbris  et  tenebris,  in  quibus  veteres,  diutius  vitam 
agere ;  connitimur  sic  omnis  generis  scientias  ab  experientia 
elicere,  et  quasi  oculis  illinere  et  inungere  collyria,  ut  maculae 
excutiantur,  vel  nubes,  quae  pupulam  obfuscant  et  velant,  de- 
tergantur ;  et  licet  frustraremur,  utique  spe  lactamur,  posteros 
et  seros  nepotes  industria  et  studio  nostro  oculatius  introspectu¬ 
ros,  et  penitius  naturam  occultiorem  et  causas  rimaturos  esse, 
quatenus  illis  tot  sapiendi  media  et  argumenta,  seu  tot  in  tene¬ 
bris  lucentes  taedas  porrigimus,  et  muneri  et  haereditati  relin¬ 
quimus. 

Sed  his  missis  exactius  et  ad  lancem  aut  trutinam  examine¬ 
mus  hoc  systema,  et  pomum  hoc  aperiamus,  et  perpendamus, 
quot  et  quasnam  qualitates  occultas  involvat :  in  praemissa  re¬ 
censione  se  offert  primum,  Quod  in  anima  sit  vis  unica ,  scilicet 
vis  reprcesentativa  universi .  Secundum  me  difficilem  explicatum 
habet,  et  interpretum  explanatione  indiget,  quae  et  qualis  illa 
vis  unica,  propria,  essentialis  et  naturalis,  vis  repraesentati va 
universi  nominata,  sit ;  haeret  heic  mens  tanquam  in  responso 

obscuro  quid  significet  repraesentatio  universi  efficiente  vi ;  nec 
tam  praevidus  aut  providus  sum,  forsean  sensus  adaequatis  des¬ 
tituitur  verbis,  quibus  signum  mentis  exprimatur  aut  plene 
effundatur,  ut  sciam,  quid  velit,  quod  anima  vim  habeat  produ¬ 
cendi  ideam  totius  praesentis  universi,  absque  directione  a  prin¬ 
cipio  externo  et  altiori :  dixero,  si  sensum  capio,  quod  anima 
sit  totius  perceptionis  causa  efficiens  sufficiens ;  seu  tabula  aut 
speculum  vivum,  in  quo  sit  vis,  quae  repraesentet  objecta  uni¬ 
versi  ;  seu  quod  sit  vis  in  speculo  animali,  quae  efficiat  ut  uni¬ 
versaliter  omne  repraesentetur ;  seu  quod  nuda  sit  vis :  ignosce, 
quod  conjectura  velim  rem  tangere  et  perspectiorem  mihi  red¬ 
dere  :  sed  posito  uno  aut  altero,  non  vero  concesso,  pro  per¬ 
cepto  liquet,  quia  exploratissimum  est,  in  anima  vim  agendi  et 
percipiendi  esse  :  caetera  sunt  qualitatis  occultae.  Quod  vis  illa 
omnes  perceptiones  producat,  quae  in  vi  repr  essent  aiiv  a  universi 
rationem  sufficientem  habent :  Quum  haeret  alicui  aqua,  quaenam 
et  qualis  vis  repraesentativa  universi  sit,  reliqua,  quae  inde  flu¬ 
unt,  sunt  etiam  ambiguae  et  obscurae  sortis ;  cumque  inter  nullos 
constat,  qualis  sit,  nec  convenit,  an  sit  repraesentativa  universi 
et  unica,  nec  an  talis  producat  perceptiones,  quas  sic  nulli  nisi 
sibi  acceptas,  quamvis  non  originaliter  at  nunc  tamen  principali¬ 
ter,  feret ;  consequenter,  quod  perceptiones  cum  vi  tali  sint 
congenitae  seu  coexistentes,  quatenus  non  detur  vis  nisi  unica, 
et  dependentiam  corporis  excludat,  et  nihilominus  sensibilis, 
quia  percipit  et  sui  conscia  est.  Non  velim  in  partes  descen¬ 
dere,  quia  in  animum  non  induxi,  prorsus  contrarium  esse,  sed 
modo  indicium  facere,  quod  omnis  qualitas,  mediante  systemate, 
in  occultis  terminetur ;  nam  scire,  quid  sit,  quod  eadem  vis  produ¬ 
cat,  eadem  sibi  repraesentet,  et  eadem  repraesentatum  sentiat  et 
percipiat ;  seu  quod  eadem  efficiat  et  effectum  capiat,  et  tamen 
simplicissime  unica,  et  anima  substantia  pura,  fateor,  Davus  non 
CEdipus  sum :  si  credere  mei  juris  foret,  adjungerem  libenter  fidem, 
sed  mihi  non  tam  acuto  et  oculato  qualitas  occulta  est.  Quod  in 
anima  sit  series  perceptionum  et  appetitionum  et  sic  volitionum  ;  in 
corpore  vero  series  motuum ,  quae  per  naturam  animes  et  corporis 
harmonice  consentiunt :  Hoc  cadit  sub  intelligentiam,  et  omni¬ 
bus  persuasissimum  est ;  scilicet  quod  in  anima  sit  series  per¬ 
ceptionum  et  appetitionum,  quales  in  corpore  motuum,  quse 
harmonice  inter  se  concordant  et  coincidunt;  nam  in  propatulo  et 

disco  quasi  solis  est,  quod  percipiamus,  quod  appetamus,  quod  sic 
convenienter  moveamur,  et  quod  haec  harmonice  fluant ;  sed  in 
medio  tanquam  qualitas  adhuc  occultior  rellinquitur,  quae  et 
qualis  sit  natura  animae  et  corporis.  Quod  vis  illa  anima  sit 
propria,  ab  omni  principio  externo  aque  ipso  corpore  independens , 
qua  anima  sic  omnes  perceptiones  et  appetitiones  continua  serie 
producit :  Teneor  adhuc  implicatus,  amplectar  fide  vel  non,  quod 
secundum  systema  haec  omnia  coexistant  in  anima,  et  in  simili 
suo  principio  vivat  a  primo  existentiae  suae  momento  ad  finem, 
dum  corpore  exsolvitur,  et  in  statu  sibi  soli  relicto  et  liberiori 
victura  sit,  et  sic  quod  tantummodo  per  imputationem  luat 
poenas  motuum  et  actionum  sui  corporis,  quod  sequitur,  si  ab 
omni  principio  externo  aque  ipso  corpore  independens  sit ;  sic 
erit  omne  ejus  in  se,  quale  fuerat,  quum  existeret ;  consequen¬ 
ter,  quod  ens  foret  a  causis  inconnexum,  et  nihilominus  natu¬ 
rale  et  in  mundo  :  quomodo  sic  subsistat,  aliorum  sensa  mediate 
vel  immediate  percipiat ;  vel  quomodo  delitias  mundi  aut  coeli, 
vel  mediante  coelo  delitias  animarum  in  consortio,  vel  mediante 
mundo  delitias  ex  similibus  in  societate ;  quomodo  applicet  sibi 
sui  numinis  gratiam,  et  hoc  cum  sensatione  amoris  nexum  et 
dependentiam  involventis ;  pariter  quomodo  actiones  existere 
morales  possint,  quum  nihil  morale  eis  inesse  queat,  praeter 
quod  perceptiones  et  appetitiones  animae  harmonicae  et  concordes 
sint  cum  modis  et  motibus  corporis ;  vel  si  animae  a  suo  corpore 
nec  affici  aut  infici  queant,  num  similis  qualitatis  sint  omnes, 
sane  nullus  scio,  inque  omnium  ignoratione  forem,  si  credulus 
in  fide  dictorum  haererem.  Absoluta  haec  independentia  ratio¬ 
nalem  philosophiam  invertit,  quae  sive  inter  qualitates  occultas 
rejicienda  est,  sive  totus  mundus  moralis,  et  omnes,  quotcun- 
que  dantur  actiones  morales,  ut  et  dependentia  effectuum  a  suis 
causis,  ut  qualitates  occultae  in  genere  et  in  specie  pronuntianda 
sunt :  si  illa  pro  rato  starent  ut  irreprehensa,  seu  in  tabulis 
Jovis  scripta,  ut  dicunt,  vanus  in  posterum  et  irritus  labor  foret, 
in  qualitates  penetrare,  ut  operam  dent ;  tunc  satius  foret,  ut 
omnes,  qui  detegendis  causis  hactenus  cum  studio  invigilaverant, 
vel  ut  invigilent  posteri,  exhortati  sunt,  chartis  suis  lituram  in¬ 
ducerent.  Quod  anima  perceptiones  et  appetitiones  eodem  modo 
sibi  repraesentaret,  si  non  esset  corpus,  vel  si  nullus  mundus  as¬ 
pectabilis  esset :  Scilicet,  quod  status  ejus  foret  unicus,  et  sem- 

per  idem  ac  simillimus  tam  in  corpore  et  mundo,  quam  extra 
corpus  et  mundum,  quatenus  eodem  modo  heic  ut  alibi  percep¬ 
tiones  et  appetitiones  suas  sibi  repraesentaret.  Vereor,  ne  etiam 
involvat,  quod  anima  nec  in  corpore,  nec  extra  corpus  sit ;  nec 
in  mundo  vel  extra  mundum ;  vel  quod  sit  universalis,  nec  in  spe¬ 
cie  aliqua  suo  corpori  dicata  et  juncta :  vel  si  praesens  aut  ab¬ 
sens,  quod  perinde  sit ;  vel  quod  indies  novae  supernaturaliter 
creentur,  vel  quod  omnes  ab  aeterno  creatae  sint ;  et  quod  super- 
naturali  modo  subsistant,  quo  exstiterant :  et  consequenter,  quod 
similis  foret  praedicatio  de  corpore  ad  harmoniam  similem  for¬ 
mato.  Interim  quum  in  absoluta  tali  independentia  nec  ali¬ 
quem  nexum,  nec  ullam  causam,  ideo  nec  ullum  effectum  com¬ 
prehendo  ;  hinc  illam  tanquam  alius  mundi  substantiam,  ut 
inter  qualitates  occultas,  prout  caetera,  remittam,  adducor  et 
imponor.  Quod  vis  illa  certas  observare  leges  teneatur ,  conse¬ 
quenter  quod  sint  leges  perceptionum ,  ut  et  appetitionum ,  et  quod 
lex  sensationum  essentiales  animae  determinationes  contineat.  Ex 
tot  argumentis  tanquam  indiciis,  quot  sunt  actiones  corporis, 
patefactum  et  evestigatum  est,  leges  dari  perceptionum  ut  et 
appetitionum  in  anima,  quae  quia  sui  et  actionum  corporis  sui 
conscia  est,  non  opus  singulari  providentia  habemus,  ut  haec 
comprehendamus :  sed  residet  scrupulus,  quales  sint  leges,  ut 
consentiant  cum  illis  in  corpore :  conscimus  etiam  quod  animae 
vis  aut  actualitas  sit  legibus  et  normis  addicta,  intra  quas  et  ad 
quas  limitatur,  et  sic  quid  ejus  repraesentatio  universi  sit,  non 
acute  satis  cerno.  Sed  quum  nihil  compertius  habemus,  quam 
quod  detur  vis,  detur  perceptio,  ut  et  appetitio ;  pariter  sensa¬ 
tio,  essentia  et  determinatio,  et  in  omnibus  suae  leges,  non 
ultra  experientiam  sapimus ;  utque  haec  sciamus,  non  opus  est 
systema  aliquod  tanquam  oraculum  consulere.  Interim  ratio¬ 
nalitas  animae  non  consistit  in  conscientia  et  perceptione  actio¬ 
num  corporis  et  nostri,  sed  ut  mens  per  nexum  inde  possit 
concludere,  et  ipsas  quantitates  et  qualitates  in  causis  latentes 
sapienter  educere  :  novimus  enim  nullam  dari  appetitionem  sine 
causa,  nec  causam  sine  nexu  cum  priore ;  consequenter  nexum 
causarum  dari,  antequam  appetimus  id  quod  percipimus ;  ratio¬ 
nalitas  ergo  non  solum  in  eo  consistit,  quod  consciamus  nos 
percipere  et  appetere,  sed  quod  nexum  causarum  evestigare 
queamus,  et  inde  concludere  quod  appetendum  sit,  et  in  volun- 


DE  ANIMA. 


105 


tntem  transmittendum,  qua  mediante  in  actionem  et  effectum  : 
perit  tunc  primum  effectus  rationalitatis,  quum  habitum  per 
frequentem  usum  et  consuetudinem  traximus,  ut  statim  sine 
causarum  examine  simus  in  appetitione  quum  in  perceptione, 
inque  voluntate,  quum  in  appetitione,  et  in  effectu,  quum  in 
volitione,  et  sic  porro.  Quod  sit  lex  imaginationis ,  quae  ratio¬ 
nem  aliquam  in  lege  sensationis  habeat ,  pariter  vicissim :  unde 
per  leges  suas  dependeret  imaginatio  a  sensatione,  cujus  tamen 
ratio,  quae  communicationem  aliquam  involvat,  non  haberi  po¬ 
tuisset  in  statu  uniuscujusque  independente,  quatenus  ideae  et 
imagines  sint,  ut  vocantur,  materiales  immediatae  organorum, 
et  organa  sint  corporis,  seu  quatenus  dictae  ideae  sint  harmonicae 
cum  perceptionibus,  prout  motus  corporis  sunt  cum  appetitioni¬ 
bus.  Quod  Deus  inter  animam  et  corpus  harmoniam  prccstabi- 
liverit,  quatenus  anima  junxit  corpus,  in  quo  existere  posset 
series  motuum  perceptionibus  et  appetitionibus  animae  consentien¬ 
tium  :  Omnibus  perspectum  est,  harmoniam  dari  corporis  et 
animae,  et  unius  actiones  tanquam  per  nexum  sequi  ab  alterius 
perceptione  et  voluntate;  sed  mens  nexum  aut  commercium 
rimandi  cupida,  non  in  triviis  vult  morari,  et  sub  dictatura 
sensuum  esse,  poscit  systema,  quod  indigitet,  vel  quod  statuat, 
indigitari  posse,  quae  et  qualis  sit  harmonia,  ut  et,  quid  et  quale 
sit  commercium ;  nulla  movetur  de  harmonia  et  commercio  lis, 
sed  cupit  ut  sapientum  responsa  de  ejus  qualitate  accipiat :  nul¬ 
lus  disceptat,  quin  oculus  videat,  sed  quomodo  videt,  et  quales 
ejus  vires,  leges,  modificationes  et  collectiones  radiorum,  per 
tunicas,  liquores,  uveas  et  irides  ad  retinam  transeuntium  sint, 
quaeritur :  sapit  unusquisque,  quod  auris  audiat,  at  quomodo  et 
quibus  instrumentis  et  mediis  captetur  modulamen  aeris  seu 
sonus,  explanatione  opus  est.  Quod  harmonia  modulorum  sit 
in  sonis,  pervulgatum  et  decantatum  est,  sed  quales  sint  leges 
et  rationes  harmonicae  cum  causis,  experientia  et  intellectu  con¬ 
sequendum  est :  sic  in  systemate  desideratur,  ut  enodetur,  qua¬ 
lis  sit  harmonia,  sive  ut  rem  hactenus  obscuram  interpretetur  : 
sed  sapientis  nostri  responsum  est,  quod  harmonia  sit,  et  quod 
illam  Deus  inter  animam  et  corpus  praestabiliverit :  claudit  sic 
rivum  et  obturat  venam,  et  omnem  sciendi  cupidinem  et  spem 
momento  exstinguit  et  enecat,  pronuntiat  que,  quod  praestabi- 
lita  sit,  seu  quod  eodem  recidit,  quod  praestabilitio  sit  qualitas 

occulta.  Si  ex  oraculo  suo  de  primis  entibus  mundi  edidisset 
sortem  Themis,  quod  atomi  fuissent,  et  in  illis  essentia  et  vires, 
quarum  leges  essent  occultae,  sed  tamen  inter  atomos  et  entia 
mundi  composita  fuisset  harmonia  praestabilita,  annon  recentior 
aetas  in  qualitates  rerum  penetrare  satagens,  omnem  illam  his¬ 
toriam  ut  spartam  mimis  suis  tradidisset,  ut  de  illis  fabulam 
ludo  et  theatro  suo  aptam  componerent ;  et  annon  ut  iEsonis 
emeritum  et  effcetum  corpus  darent  Medeae  renovandum.  Sys¬ 
tematis  hujus  cultores  scientiam  omnem  sui  microcosmi  in  har¬ 
monia  sua  terminant,  et  sapientiae  sepem  praestruunt,  ne  quis¬ 
quam  in  qualitates  animae,  quae  non  possunt,  quin  similiter  ac 
harmonia,  praestabilitae  et  occultae  sint,  animum  mittat;  et  si 
fortassis  aliquis  ante  limen  non  ut  perpetuus  janitor  stare  vellet, 
sed  fores  pulsaret,  aut  aedem  intrare  auderet,  non  deerit,  quin 
ut  sacris  abstineat,  et  tanquam  profanus,  procul  abeat,  jubea¬ 
tur.  Sed  quoniam  quod  sit,  et  detur  harmonia,  inter  praescita 
et  vulgata  habeatur,  pergit,  quod  animae  junxerit  corpus,  in 
quo  sic  existeret  motuum  consensus  cum  perceptionibus  et  ap¬ 
petitionibus  animae ;  quod  nec  a  vero  dissidere  potest,  quatenus 
neminem,  qui  sui  conscius  est,  fugit,  quin  agat  et  efficiat  cor¬ 
pus  id,  quod  cupit  et  appetit  anima,  et  quin  actiones  et  effectus 
cum  suis  mediis  et  causis  harmonice  concordent  et  consonent  ; 
sed  independentia  praememorata  trahit  mentem  in  diversa,  num 
talis  harmonia  ponenda  sit,  quae  in  binis  subjectis  et  substantiis 
quovis  momento  et  modo  concordat,  sine  nexu  et  dependentia, 
nisi  tantummodo  qua  specificationem  perceptionum  et  continui¬ 
tatem  temporis,  quo  cum  mutationibus  in  organis  sensoriis  con¬ 
tingunt  :  cumque  constantissimae  leges  sint  in  anima,  et  unica 
vis,  quae  omnia  producit  et  repraesentat,  et  pariter  harmonia 
constans,  quia  a  summo  numine  praestabilita,  non  scio,  quo¬ 
modo  tunc  in  uno  tertio  conveniant,  et  mens  in  disharmonicis 
et  dissonis,  aque  toto  mundo  morali  prorsus  alienatis  cum  suo 
corpore  unanimiter  conspirare  possit,  ita  ut  disharmonias  tan¬ 
quam  sibi  consonas  percipiat,  appetat,  sectetur  et  actu  perse¬ 
quatur;  et  nisi  tale  ei  corpus  adjunxisset  omnipotens,  qualis 
esset  harmonia,  vel  qualis  anima,  quomodo  tunc  unum  cum 
altero  cooperari  posset,  annon  sic  harmonia  disharmonica,  aut 
concordia  discors  oriretur,  permanente  jugi  in  statu  suo  anima, 
suis  tantum  non  alius  legibus  obsequutura,  nisi  in  anima  pone- 

retur  tantum  vis  summe  passiva,  in  qua  in  universo  omnia  re¬ 
praesentari  possent,  nec  vis  activa,  quae  ex  se  ideas  sensuales, 
perceptiones  aut  appetitiones  produceret  et  repraesentaret,  qua¬ 
rum  conscii  per  motus  in  corpore,  aut  per  modos  et  mutationes 
in  organis  sensoriis  redderemur.  Hinc  etiam  haec  in  eundem 
ignorantiae  et  oblivionis  lacum  seu  in  occultum  quale,  cum  ipsa 
harmonia  praecipitantur.  Quod  Deus  non  in  anima  prastabilive - 
rit  appetitiones,  sed  tantum  harmoniam  inter  motus  in  corpore  per 
impressiones  in  organa  sensoria  factas ,  excitatos,  et  perceptiones 
anima ;  seu  inter  motus  in  corpore  voluntarios  et  inter  appetitiones 
anima,  sed  tam,en  citra  ullam  realem  a  corpore  dependentiam  : 
Non  in  examen  voco,  num  haec  cum  praedictis  et  praestabilitis 
cohaereant,  nec  hujus  loci  est ;  perpendere  tantum  volo,  quot 
heic  occurrant  qualitates  ignotae,  vel  quot  ponente  et  imponente 
systemate,  ignotae  permansurae  sint;  interim  concluditur,  in 
anima  dari  perceptiones,  non  vero  praestabilitas  esse  appetitio¬ 
nes,  sed  quod  in  illa  detur  quid  non  praestabilitum,  quamvis  sit 
vis  unica,  quae  producit,  et  nihilominus,  quod  illud  sit  mentis 
aut  in  anima ;  nec  scio  unde  veniat  appetitio  nisi  praevia  sit  per¬ 
ceptio  ;  vel  unde  voluntas,  nisi  praecedat  appetitio ;  et  unde 
omnia  haec,  nisi  praevia  sit  vis  :  Si  ergo  sit  harmonia  inter  mo¬ 
dos  in  organis  sensoriis,  et  inde  resultantes  motus  in  corpore  et 
appetitiones  in  anima,  sequitur  quod  anima  nihil  per  se,  sed 
beneficio  organorum  appetat  aut  velit,  et  sibi  relicta  sit  nullius 
arbitrii  et  voluntatis,  vel  quod  universaliter  omnia  appetat  aut 
velit,  et  quod  sibi  relicta  sit  arbitrii  et  voluntatis  ad  omnia,  aut 
ad  nihil  in  specie ;  sic  non  capio,  quid  in  nobis  sit,  quod  appe¬ 
tit  et  vult  moraliter  bonum,  et  quid  cum  corpore  dissentit  et 
pugnat,  quid  scilicet  desiderat  coelum,  quid  propitium  numen, 
quid  sentit  amorem,  quid  ambit  et  cupit  sapientiam,  quid  sit 
quod  perceptionem  vivificat,  quid  in  perceptione  delectat,  et 
plura  :  haec  tamdiu  mihi  ambiguae  sortis  sunt,  quamdiu  ignoro, 
an  appetitiones  secus  ac  harmonia,  non  praestabilitae  sint,  sed 
per  impressiones  in  organa  sensoria  factas,  oriundae ;  et  quam¬ 
diu  harmonia  putatur  a  Deo  praestabilita  esse  inter  omnes  cor¬ 
poris  motus  et  similes  appetitiones,  qualescunque  sint,  in  ani¬ 
ma;  et  quamdiu  in  dubio  sum,  num  harmoniae  in  binis  subjectis 
dari  possint,  quae  actualiter  omni  momento  et  modo  inter  se 
consentiant  citra  ullam  dependentiam  :  ad  qualitates  has  occul- 

tas  componendas  et  explanandas  augure  opus  est.  Quod  idea 
materiales ,  quibus  respondent  sensuales,  pendeant  ab  impressioni¬ 
bus  a  sensibilibus  in  organa  sensoria  factis ;  et  quod  motus  volun¬ 
tarii,  qui  respondent  appetitionibus  animes,  a  motibus  fluidi  nervei 
in  nervos  motorios  influentis :  Haec  sunt  inter  momenta,  quae 
praecipue  transactionum  mearum  erunt ;  hinc  ad  reliqua.  Quod 
vi  mechanismi  corporis  ex  ideis  materialibus  sensibilium  nascantur 
motus  volitionibus  et  appetitionibus  animee  respondentes  citra  ullam 
determinationem  extrinsecam  immediatam :  De  his  etiam,  quum 
de  mechanismo  corporis  et  motuum  ejus  agendum  sit.  Conse¬ 
quenter  quod  ex  serie  motuum  in  corpore  ratio  reddi  possit,  cur 
perceptiones  et  appetitiones  in  anima  oriantur,  et  tales  potius  sint, 
quam  alice,  et  vicissim.  Quodque  prasentia  idearum  materialium 
in  cerebro  ad  eas  producendas  nihil  prorsus  conferat.  Praeberem 
me  credulum  ex  serie  motuum  in  corpore,  rationem  reddi  posse, 
cur  perceptiones  tales  aut  aliae  in  anima  oriantur,  nisi  inducerer 
etiam  credere,  praesentiam  idearum  organorum  sensoriorum  ad  eas 
producendas  nihil  prorsus  conferre  ;  nam  quod  conjungit  unum, 
alterum  dissolvere  videtur :  ubinam  sit  ratio,  quae  reddenda  est, 
non  scio,  quum  praesentia  dictarum  idearum  ad  eas  producen¬ 
das  nihil  contribuat ;  adjectum  videtur  contradictionem  invol¬ 
vere;  praecipue  quum  independentia  sit,  nec  per  aliquem  nexum 
sive  contigui  sive  continui  in  se  mutuo  agant,  et  nihilominus 
secundum  praefata  lex  imaginationis  rationem  aliquam  in  lege 
sensationis  habebit.  Sit  ratio,  quod  similes  leges  et  series  per¬ 
ceptionum  et  appetitionum  in  anima  sint,  quales  motuum  in 
organis  et  corpore :  quae  ergo  ratio  est  ?  quod  unum  agat  fere 
simul  et  in  instanti,  quum  alterum,  nisi  nexus  sit  et  realis  de¬ 
pendentia  et  inde  fluens  consensus  :  quae  etiam  ratio  ?  quod 
appetamus  hodie,  quod  pridie  aversati  sumus,  nisi  nexus  sit,  et 
unum  realiter  in  sui  nutum  et  arbitrium  ad  similiter  agendum 
disponat  alterum.  Quae  ratio  est?  quod  voluntas  praecedat  et 
injungat  corpori  motus,  pariter  quod  anima  obsequatur  motibus 
sui  corporis,  quamvis  contrarium  percipiat ;  nisi  realis  sit  de¬ 
pendentia  et  nexus.  Adhuc,  quae  ratio  ?  quod  nusquam  eaedem 
et  similes  prorsus  perceptiones  et  appetitiones  et  illis  correspon- 
dentes  motus  sint  in  uno  subjecto  animali,  quales  in  altero,  nisi 
nexus  sit  et  mutua  actio  corporis  et  animae.  Quae  ratio  ?  quod 
anima  percipiendi,  appetendi  et  volendi  habitum  et  quasi  in- 

stinctum  a  frequenti  actionum  recursu  et  usu  trahat,  ut  quasi 
ignara  sponte  in  similes  motus  recurrat,  nisi  nexus  sit  et  unum 
afficiat  alterum.  Ubinam  quaerenda  est  ratio  ?  quod  tam  mi¬ 
rabilis  correspondentia  utriusque  in  causas  et  effectus  sit,  nisi 
a  nexu.  Quid  est  harmonia  utriusque  ?  si  vivit  unum  indepen- 
denter  ab  altero ;  unde  venit  concordantia  et  consensus  ?  acu¬ 
tum  omnino,  inque  vacuo  aut  nihilo  affectiones  cernet,  qui 
praesentiam  causarum  et  effectuum,  et  simul  independentiam 
cernit ;  ipse  fateor  imaginationis  tam  acutae  excogitatu  frustror. 
Porro,  quod  omnia  hac  intelligi  possint,  quamvis  nulla  suppona¬ 
tur  animes  in  corpus  actio;  et  quod  omnia  jiant  naturaliter ,  et 
ipsum  commercium  intercedens  per  ipsam  anim,a  et  corporis  na¬ 
turam  intelligibili  modo  explicari  possit :  Me  ad  minimum  latet, 
quibus  verbis  haec  explicanda  et  qua  ratione  intelligenda  sint,  si 
nulla  ponatur  animae  in  corpus  actio  et  reactio :  si  enim  per 
naturam  utriusque  intelligibile  fiet,  definienda  prius  utriusque 
natura  est :  sique  definiatur,  quod  illa  in  anima  sit  vis  motrix, 
unica,  propria  et  repraesentativa  universi,  est  tamen  usque  na¬ 
tura  cum  ejus  vi  qualitas  una  inter  occultas,  quas  recensuimus  : 
pariter  quid  sit  natura  unius  vis,  unius  limitis  et  finis,  et  nul¬ 
lius  partis,  in  simplicissimo,  quod  ex  nihilo,  inque  principio  suo 
existit  et  subsistit,  et  a  mundo  separata,  non  bene  percipio. 
Si  natura  motuum  in  corpore  sit  summa,  aggregatum  aut  pro¬ 
ductum  multarum  virium  motricium,  aut  consistat  in  serie  mo¬ 
dorum  vel  in  modificationibus,  non  tamen  consequor,  quomodo 
sic,  posito  systemate,  commercium  intercedens  sub  intelligen- 
tiam  cadat ;  ad  intellectum  enim  nihil  contribuit  nomen  naturae, 
virium  aut  modificationum ;  sed  eruantur  illa  ex  aliorum  inge¬ 
niis,  mihi  est  qualitas  prorsus  occulta.  Nihilominus  quod  neces¬ 
sitas  motuum,  qui  appetitionibus  anima  in  corpore  correspondent, 
non  tollat  libertatem  in  anima  :  de  his  etiam,  quia  altioris  sunt 
indaginis,  ex  instituto  in  transactione  aliqua  agere  decrevi. 
Ultimo,  quod  mechanismus  corporis  sit  incomprehensibilis ,  sed 
tamen  quod  non  probabilitate  destituatur :  Eo  collimat  systema, 
ut  ipsi  motus  cum  suis  viribus,  determinationibus,  legibus  et 
seriebus  sint  incomprehensibiles  sed  conjecturabiles,  consequen¬ 
ter,  quaecunque  de  illis  praedicantur,  sint  qualitates  occultae, 
non  enim  sufficit,  quod  naturalia  dicantur  esse.  Quid  ergo 
jam  praestiterat,  et  quid  involvit  tam  famigeratum  systema,  nisi 

ut  omnes  regni  nostri  leges  ignorentur,  et  sciatur  tantummodo 
quod  sint ;  utque  statutorum  et  legum  naturalium  codex  bene 
custoditus  et  semper  occlusus  teneatur,  et  nusquam  reseretur  et 
aperiatur,  custodias  et  excubias  agente  systemate,  luantque 
omnes  illi  poenas  Tantali,  qui  seram  aut  vinculum  codicis  illius 
effringere  aut  rumpere  ausint. 

Nisi  me  conjectura  fallat,  Principia  Systematis  prcememo- 
rati  ex  ipso  Calculo  Fluxionum  vel  Infinitorum,  quem  etiam  Diffe- 
rentialem  et  Integralem  vocant,  desumpta  esse,  augurari  licet ; 
differentiis  tanquam  nihil  aequantibus,  quum  integrales  tam 
constantes  quam  variabiles  motum,  tempora,  dimensiones,  lin¬ 
eas,  areas  aut  corpora  denotent :  et  quia  indefinite  minimi  cum 
integro  nulla  est  comparatio,  quatenus  unum  est  instar  nihili, 
et  alterum  est  quantitas  aut  qualitas,  hinc  harmonia  ponitur, 
et  ratio  legum  similis  in  anima  prout  in  corpore,  non  secus  ac 
in  memorata  analysi,  similis  differentiarum  prout  integrorum 
inter  se,  quae  per  analogias  et  harmonias  conjungi,  et  unum  in 
alterum  duci,  quamvis  nulla  sit  dependentia  unius  ab  altero, 
propterea,  quod  nulla  ratio  dari  possit  inter  differentiam  et  in¬ 
tegralem,  eandemque  sic  aequationem  et  analysin  ingredi  pos¬ 
sunt,  sicque  ex  uno  elici,  quid  in  altero  sit,  vel  quis  alterius 
valor  sit :  Sed  ex  calculo  et  analysi  pura  non  valet  ad  entia  rea- 
lia  argumentatio. 

Sed  ne  fidem  et  auctoritatem  principiis,  quae  instar  ingeniosi 
foetus  ex  cerebris  et  judiciis  subactis  et  elimatis  prodierant,  et 
quorum  sententiae  aut  dicta  tanquam  totidem  responsa  excipiun¬ 
tur  et  adorantur,  plane  derogare  velle  videar ;  hinc  ut  veriora 
dicam,  mihi  incumbit:  non  enim  licet  de  re  aliqua  decernere 
tanquam  quaesitor,  nisi  qui  legum  optime  scius  et  peritus  sit,  et 
in  statu  dicendi  causam,  quam  cognoscit ;  erit  ideo  labor  in  co¬ 
dicillis  et  transactionibus  nostris  demonstrare,  qualis  sit  harmo¬ 
nia  microcosmi  animalis,  una  cum  ejus  viribus,  legibus,  serie- 
bus  et  motibus  :  quid  praestitero,  dein  sedeatis  etiam  judices. 

Jam  quoniam  systema  praememoratum,  in  quo  tot  et  fere 
omnes  qualitates  ut  praestabilitae  et  incomprehensibiles  ponun¬ 
tur,  illius  criminis  detuli  et  accusavi,  quod  recta  ad  ignorantiam 
rerum  ducat,  hinc  necessum  est,  ut  aliquam  actionem  aut  effec¬ 
tum  corporis  et  animce  communem,  qui  secundum  Systematis  Prin¬ 
cipia  examinetur,  in  judicium  quasi  trahamus,  scilicet,  ut  inde 

elucescat  et  clarius  constet,  num  secundum  regulas  systematice 
traditas  in  cognitionem  causarum  ejus,  vel  num  e  luce  et  scien¬ 
tia  in  tenebras  et  ignorantiam  perducamur ;  ab  exemplis  elucet 
veritas.  Familiarior  et  in  toto  regno  animali  popularior  nullus 
est  affectus,  quam  libido  in  venerem,  seu  amor,  qui  si  legitimus 
sit,  connubialis  vocatur :  quaeritur  ex  quonam  principio  et  causa 
naturali  ille  oriatur  et  derivetur?  si  permanendam  sit  in  prin¬ 
cipiis,  respondebitur  fortassis  systematice,  quod  oriatur  ex  vi 
appetitionis  in  anima,  cui  correspondet  similis  motus  in  corpore 
convenienter  legibus,  quae  naturales  sunt,  et  harmoniae,  quae 
praestabilita  est  inter  animam  et  corpus ;  sive  quod  eodem  redit, 
ex  vi  occulta  appetitionis,  cui  correspondet  similis  motus,  sed 
incomprehensibilis  in  corpore,  convenienter  legibus  occultis  et 
harmoniae  nobis  occultae;  consequenter  est  instinctus,  cujus 
effectum  experimur,  sed  causarum  subordinationem  a  prima  ad 
ultimam  ignoramus.  Ulterius  quaeritur,  ex  quibus  causis  actu- 
aliter  existat,  et  quibus  mediis  derivetur  in  corpus  ?  quo  me¬ 
diante  in  effectum  :  respondebitur  fortassis,  quod  per  ideas 
materiales,  quibus  respondent  sensuales,  et  quae  pendent  ab 
impressionibus  a  sensibilibus  in  organa  sensoria  factis,  et  quod 
sic  oriantur  motus,  qui  respondent  appetitionibus  animae,  aque 
motibus  fluidi  nervei  in  nervos  motorios  influentis,  sed  citra 
realem  dependentiam  appetitionum  in  anima  a  motibus  in  cor¬ 
pore,  praeter  quod  illa  inter  se  harmonice  correspondeant.  Ad¬ 
huc  quaeritur,  unde  veniat  hic  instinctus,  ut  a  perceptione  trans¬ 
eat  in  appetitionem,  et  porro  :  Respondetur,  per  vim  animae 
propriam  et  occultam  venit  in  perceptionem,  a  perceptione  per 
rationes  occultas  in  appetitionem ;  ab  hac  per  legem  occultam 
in  volitionem,  cujus  sint  series  occultae,  secundum  quas  produ¬ 
citur  :  cui  sic  per  harmoniam  occultam  et  praestabilitam  cor- 
respondent  series  motuum  occultae  in  corpore,  ex  viribus  cor¬ 
poris  occultis,  secundum  naturam  occultam  utriusque  oriundo¬ 
rum  et  incomprehensibilium.  Sic  quocunque  pedem  movemus, 
terminamur  in  verbis  et  notis  characteristicis,  quae  nullius  sen¬ 
sus,  quia  occultae  qualitatis  sunt,  et  sapienti  nihil  significant ; 
quid  enim  est  vis,  ratio,  lex,  series,  harmonia  motus  sine  quali¬ 
tatis  cognitione,  nisi  vox  sonans,  cujus  significatum  ex  qualita¬ 
tibus  ejusdem  nominis  alibi  eruere  debemus ;  sed  num  et  quo¬ 
modo  heic  quadrent,  non  satis  animo  constare  potest,  quum 

vires,  motus,  leges  et  series  in  corpore  sint  incomprehensibiles; 
eo  magis  erunt  similes  illae,  quae  harmonice  correspondent,  in 
anima,  quae  existunt  in  vi  repraesentativa  universi  impenetrabili ; 
et  quum  vis  illa  sit  animae  ab  omni  medio  extrinseeo  indepen- 
dentis,  cui  qualitates  illae  sunt  supernaturaliter  impressae,  qua¬ 
tenus  illa  est  substantia  pura,  et  ex  nihilo  producta. 

Quum  sic  in  quovis  responso  illico  receptus  dentur  ad  asyla 
ignorantiae,  non  scire  licet,  qualis  momenti,  aut  cujus  meriti  et 
fidei  principia  sint,  et  quin  mille  similia  condi  queant,  si  dare¬ 
tur  animae  ideis  suis  se  delectanti  et  indulgenti  locus  et  venia 
fingendi :  sique  fides  et  auctoritas  in  rebus  ignoratis  et  ignoran¬ 
dis  accedit,  pro  totidem  vaticiniis,  oraculorum  dictis  et  foliis 
Sybillinis  acceptantur,  quae  plus  saepe  valent,  quam  ipsa  exstan¬ 
tia  documenta,  quia  disceptare  illa  nec  potest  nec  audet  quis¬ 
quam  ;  ita  enim  animum  per  causarum  seriem  et  nexum  nulla 
argumentandi  vi,  nec  pluri  philosophia  rationali  praeditum  in¬ 
ducunt  et  captant :  irritum  sic  et  vana  spes  foret  psychologiam 
rationalem  usquam  in  publico  videre,  exque  tot  datis  et  tanto 
studio  exquisitis  experimentis,  quibus  hodie  abundat  orbis,  cau¬ 
sas  in  natura  occultiori  latentes  eruere  et  evestigare. 

Quid  quaeso  sentirent  veteres ,  si  ex  cineribus  suis  revivisce¬ 
rent,  seu  ex  urnis  et  bustis  tollerent  caput,  et  orbem  eruditum 
reviserent,  si  causam  suam  audirent  se  perdidisse,  et  secundum 
recentiores  pronuntiatum  esse,  quod  harmonia  detur  praestabi- 
lita,  et  quod  substantia  nihili,  et  vis  insita  et  independens,  et 
usque  cooperans ;  dari  qualitates  revera  geometricis  similes  in 
non  extensis,  et  fingi  infinita  in  non  immaterialibus ;  ut  et  uni¬ 
versum  quoddam  vacuum,  in  quo  corpora  secundum  suas  et 
inditas  leges  geometrice  et  mechanice  fluitarent ;  seu  quod  tot 
dentur  occulta,  quot  inconspicua ;  annon  scholis  nostris  intende¬ 
rent  litem,  et  nos  postularent  lege  naturali  et  rationali,  propter 
causam,  quod  monadas  illorum  exterminaverimus,  et  plura 
aeque  occulta  substituerimus. 

Mirarentur  quidem,  si  in  tempus  aut  sevum  nostrum  trans¬ 
mitterentur,  vel  si  spatium  vitee  illorum  in  nostrum  trans- 
scriberetur,  quod  saeculum  hoc  tot  clarum  esset  tentaminibus, 
et  tam  illustre  experimentis,  ut  prae  se  ferrent,  omnes  mensu¬ 
ras  et  modos  naturae  nunc  ereptos  esse,  seu  naturam  cum  ab¬ 
ditis  et  arcanis  suis  totam  in  orbe  inter  eruditos  fore,  sed  nihilo- 

minus  praeter  faciem  et  amictum  ejus  nihil  adhuc  exstare,  illam - 
que  in  suis  causis  latere  occultam,  et  altius  reconditam,  quam 
cum  illa  aevo  inexperto  omnem  suum  vultum  supprimeret. 

Interim  fatendum  est ,  quod  nostrates  nullam  non  viam  prose- 
quuti  sint ,  et  omnem  aleam  jecerint,  ut  experiundo  et  periclitando 
vires  et  causas  agentis  naturae  ex  mundo  ejus  et  phaenomenis  elice¬ 
rent,  et  quod  experimentis  tantum  operatus  sit  orbis,  ut  in  his 
prae  antiquis  palmam  meruerint :  Antiqui  vix  prima  coeli  limina 
tetigerant,  quum  astronomi  hodierni  ipsa  penetralia  ejus  ex 
tellure  sua  lustraverant  et  speculati  erant ;  acie  enim  oculis 
vitreis  instructa  in  ipsam  lunam  et  stellas  errantes,  earumque 
umbras,  valles  et  montes  penetraverant;  planetarum  satellites 
et  circuitores  inviserant ;  et  maculas  solis  numeraverant ;  pari¬ 
ter  axilarem  aut  diurnam  rotationem  telluris  nostrae,  ut  et  an¬ 
nuum  ejus  iter  et  gyrum,  et  solis  stationem,  quamvis  visus  et 
experientia  apparens  secus  dictitet,  et  vulgus  adhuc,  in  motum 
et  vertiginem  solis  et  omnium  simul  siderum  quotidianam,  pro¬ 
ut  nonnisi  in  sensuum  suorum  fidem  et  dictamen,  juret,  intel¬ 
lectu  assequuti  erant  et  detexerant :  hodie  nobis  secundum  Poe¬ 
tam,  fere  “  reseratis  aurea  valvis  atria  tota  patent”  Olympi ;  in 
quo,  si  componere  licet,  veteres  tanquam  peregrini  et  hospites 
erraverant.  Quantum  operae  in  his  perscrutandis  et  evolvendis 
non  praestiterant  nostrates,  ut  Copernici,  Kepleri,  Galilaei, 
Brah^ei,  Hirii,  Flamstedii,  Hevelii,  et  plures,  omnes  ter¬ 
geminis  honoribus  et  praeconiis  ad  coelum  hoc  suum  tollendi,  in 
quibus  jam  laus  veterum  obsolescit  et  obscuratur;  qui  si  ante 
illorum  tempora  vixissent,  sane  umbris  illorum  intulissent  in¬ 
ferias  et  instaurassent  honores,  quos  a  nobis  posthuma  illorum 
prole  merentur.  Ad  quantum  non  fastigii  geometria  cum  suis 
mensuris,  et  analysis  cum  suis  rationibus  opera  ingeniorum 
aetatis  nostrae  evecta  est ;  stat  fere  in  vertice  et  summitate,  qua 
altius  vix  eniti  potest ;  inde  tanquam  ex  altissimo  subjectas  sibi 
regiones  et  spatiosos  campos  speculatur  et  prospicit,  et  praecipue 
tria  amplissima  et  magnifica  naturae  regna,  scilicet  minerale, 
vegetabile  et  imprimis  animale,  quae  invisere  cupit,  et  ibi  artem 
et  scientiam  suam  exercere ;  nihil  enim  pluris  aestimat  et  desid¬ 
erat,  quam  ut  imperatrici  et  regnorum  istorum  dominae,  naturae 
scilicet  mensuris  et  modulis  suis  semper  addictae  a  consiliis  aut 
secretis  adesse  ei  liceret ;  callet  enim  sollerter  et  ingeniose  ra- 

tiones,  numeros  et  notas  subducere,  et  ipsas  vires  et  leges  ad 
calculum  revocare,  quem  in  numerato  et  promptu  babet  et  mo¬ 
mento  expedit ;  adeo  ut  secundum  Poetam  sciat  longis  rationi¬ 
bus  assem  in  partes  centum  diducere.  Archimedes  tanta  ex¬ 
istimatione  apud  suos  praeclarus  et  facile  princeps ;  et  Euclides 
dotibus  et  acumine  judicii  eminentissimus  saeculi  sui  et  sequen¬ 
tium,  qui  suo  non  aliorum  ingeniis  inclaruit,  et  parens  tam 
nobilem  exclusit  prolem,  impense  diligeret  et  in  delitiis  haberet, 
si  viveret,  saeculum  nostrum,  et  geometras  aevi,  praecipue  Leib- 
nitzium  a  suis  laureatum,  et  Newtonum,  qui  inter  populares 
suos  summus  almam  meruit  adoream,  qua  auctoratus  iret ;  ut  et 
Bernoullios  et  plures,  qui  analysin  infinitorum  aut  punctorum 
fluentium  vel  condiderunt,  vel  ad  artem  Euclideam  aut  Archime- 
deam  scite  et  ingeniose  applicuerunt,  cujus  scientiae  tantummodo 
breve  libamentum  et  primitias  dederant  antiqui ;  in  geometricis 
ergo  de  nobis  meruit  tam  antiquus  quam  novus  orbis  laudes, 
uterque  etiam  scripta  suorum  in  aeva  per  titulos  memoresque 
fastos  aeternare  satagit.  Plurium  membranarum  opus  foret 
omnes  recensere  artes  et  scientias,  quas  in  Pindum  fere  evexit 
aetas  nostra,  sive  ex  monumentis  veterum  resuscitatas  elimavit, 
sive  ex  suamet  minerva  et  cerebro  concepit  et  in  diem  exclusit : 
digna  memoratu  sunt  incrementa  optices,  quae  nos  posteros  edo¬ 
cuit  armare  oculos,  ut  in  formas  et  imagines  in  mundo  visu  oc- 
culorum  puriori  occultatas  penetraremus,  utque  acutiori  lumine 
in  minimis  naturae  detegendis  polleremus ;  vel  ut  propiora  et 
praesentiora  nobis  objecta  sisteremus,  et  spatia  contraheremus. 
Pingere  et  perpolire  novimus  lentes  et  vitra,  quae  microscopia  et 
telescopia  vocantur,  per  quae  oculus  in  minima  animalcula  vi¬ 
sum  intendere,  et  in  illis  obtutum  figere  possit,  quae  olim  radio 
simplicissimo  ejus  organi  minora  fuere,  quorum  jam  beneficio 
innumera  sub  oculis  sunt,  ad  quae  veteres  caligaverant :  corpora 
circum  solem  errantia  et  tellures  nostrae  similes  per  vorticem 
hujus  coeli  sparsas  prospectu  jam  metiri  licet,  illarumque  comi¬ 
tes  et  lunas  antiquis  invisas,  et  plura.  Sed  horum  sola  mentio 
utramque  paginam  impleret.  Quod  hodie  antiquis  oculatiores 
et  acutiores  facti  simus,  expensum  non  modo  Anglis,  sed  etiam 
Gallis,  Germanis  et  Italis  debetur,  inter  quos  viri  inventis 
et  artificiis  clari  vixerant,  qui  in  laude  sua  positi  me  praecone 
non  opus  habent.  Nostrates  etiam  e  triviis  et  pulvere  suo  plii- 

losophiam  rationalem,  in  quo  a  multis  retro  annis  jacuisse  vide¬ 
tur,  in  palaestram  illustriorem  et  campum  arenae  melioris  pro¬ 
traxerant  ;  in  hac  victoris  praemium  seu  palmam  tulisse  videtur 
summus  nostri  aevi  Philosophus  Christianus  Wollfius,  qui 
in  his  non  vanum  titulum  et  famam  sub  clypeo  alicujus  incluti 
athletae  seu  sub  exuvio  leonis,  ut  aiunt,  sed  suo  et  proprio  marte 
partam  tuetur. 

Super  est  jam  ut  naturam  in  mundo  suo  inconspicuo  et  puriori 
latentem  adeamus,  nec  amplius  mystica  ejus  sacra  nude  celebre¬ 
mus,  sed  ipsam  in  thalamos  nostros  invitemus;  est  enim  jam 
fere  inamicta  et  in  diem  protracta.  Philosophia  rationalis  jam- 
dum  nos  docuit,  quales  sint  ejus  vires,  causae,  modi,  rationes, 
leges,  series,  nexus  et  plura.  Geometria  cum  sua  Analysi,  qua¬ 
les  sint  numeri,  mensurae,  gradus,  momenta,  figurae  et  dimen¬ 
siones.  Optica,  qualis  sit  forma,  vultus  et  amictus  intra  sphae¬ 
ram  radiorum  organismo  visus  nostri  minorum.  Physica,  Chy- 
mia  et  Psychologia  experimentalis,  quales  sint  motus,  actiones 
et  effectus  tam  in  mundo  elementari  seu  in  atmosphaeris,  quam 
in  tergeminis  mundi  illius  regnis.  Non  amplius  acumen  eru¬ 
ditorum  aevi  nostri  fugere,  et  se  in  qualitatibus  suis  occulere, 
seque  nobis  eripere  potest ;  vixque  jam  habet  tunicam,  qua  se 
obvelet  et  cingat ;  exspectat  jam  e  nostro  saeculo  virum  ingenii 
per  experientias  exacti,  perque  scientias  et  cultum  subacti,  et 
facultate  causas  investigandi  perque  nexum  argumentandi  et  se¬ 
cundum  seriem  determinate  concludendi,  praepollentis,  cui  se 
hodie,  ut  reor,  despondebit ;  succumbet,  auguror,  telis,  et  foe¬ 
dera  et  lectum  sociabit :  exoptem,  ut  nuces  spargere,  et  faces 
praeferre,  mihi  liceret. 

§3. 

Mens  pro  rato  non  accipit,  animam  esse  substantiam  pure 
simplicem,  nisi  sciat,  qualis  substantia  simplex  sit.  Quum  extra 
palaestram  orbis  eruditi  exterminatae  et  abactae  sint  atomi  vete¬ 
rum  ;  (hodie  enim  obsoleverunt  et  obliteratae  sunt  nuda  vetus¬ 
tate,  et  memoriam  suam  in  solis  annalibus  servant),  loco  illa¬ 
rum  monades  et  simplicia  tanquam  prima  entia  mundi  adoptata 
sunt :  eluerant  ita  haec,  ut  jam  pulpita  et  rostra  mera  simplicia 
sonent,  et  ad  sonum  plaudant  spectatores,  et  unanimi  ore  et 
assensu  faveant :  sique  eis  plausum  meum  adderem,  non  scio  an 

major  inde  ad  illorum  existimationem  fieret  accessio,  quamdiu 
in  ignoratione,  qualia  sint,  permaneo,  et  sic  ad  nudum  aliquem 
sonum  cum  caeteris  plausum  conferrem. 

Confundimur  etiam  varietate  monadum,  et  simplicium,  quae 
tot  fabricantur,  quot  sunt  essentice  et  substantiae  organismo  sen¬ 
suum  nostrorum  puriores  :  ut  primum  ab  effectu  ad  causam, 
illico  ad  simplicia  tanquam  ad  asyla  nos  recipimus,  et  sic  recep¬ 
tum  canimus ;  in  quibus  qualitates  fere  omnes  concentramus, 
quas  usquam  in  effectu  recognoscimus  esse.  Animae  rationa¬ 
les  perhibentur  substantiae  simplices  esse,  utque  eis  sua  attribu¬ 
ta,  essentialia  et  qualitates  assignentur,  dicunt,  substantias  illas 
intellectu  et  voluntate  libera  praeditas  esse.  Animae  brutorum 
praedicantur  etiam  substantiae  simplices  esse,  in  quibus  sit  ana- 
logon  rationis,  sed  quae  intellectu  et  voluntate  libera  destituan¬ 
tur.  Spiritus  etiam,  quot  et  qualescunque  sint,  in  classem 
substantiarum  simplicium  referuntur.  Elementa  et  prima  exis- 
tentis  mundi  entia  etiam  substantiae  simplices  esse,  pronuntian¬ 
tur,  quibus  sua  attributa  et  essentialia  addunt,  quae  sint  eadem, 
quum  modi  successive  varient,  consequenter,  quod  sint  perdu- 
rabiles  et  modificabiles,  seu  subjecta  determinationum  intrinse¬ 
carum  constantium  et  variabilium.  Yerbo  quot  animadvertuntur 
series  rerum  in  mundo,  tot  venduntur  et  ponuntur  substantiae 
simplices,  in  quibus  tanquam  in  principiis  suis  analogon  simil¬ 
ium  serierum  erit.  Cuivis  tali  substantiae  in  genere  et  in  specie 
attribuunt  conatus,  vires,  determinationes,  leges,  series,  seu, 
quod  eodem  recidit,  dictarum  qualitatum  rationale  aut  analogi¬ 
cum  quid,  et  plura,  quae  abstracte,  pure  et  analytice  per  intel¬ 
lectus  et  imaginationis  facultatem  nude  capienda  et  sibi  reprae¬ 
sentanda  sint.  Asserunt,  cuncta  hujus  generis  entia  et  substan¬ 
tias  ex  simili  origine  cretas  et  productas  esse,  scilicet  ex  nihilo 
omnes,  in  quibus  tamen  affectiones  dentur,  quae  nihili  non  sint, 
sed  qualitates  essentiae  uniuscujusque  convenientes :  in  illis  nec 
dari  partes,  consequenter  nec  limites  a  parte  ad  partem,  sed 
intus  pura  omnia,  et  nude  essentias  cum  suabus  viribus,  conati¬ 
bus  et  determinationibus,  quae  nihilominus  sint  limitatae  et  fi¬ 
nitae,  quia  naturales  et  legibus  suis  non  aliis  subditae  et  addic¬ 
tae  ;  quod  ideo  sint  indivisibiles  in  puncta  aut  partes,  quia 
punctorum  aut  partium  expertes  sunt ;  sed  si  dividerentur, 
quod  in  suum  nihilum  dilaberentur ;  pariter,  quod  sint  graduum 

seu  quantitatum  qualitatis,  ut  et,  momentorum ;  seu  quod  sint 
dimensionis,  mensurae,  ***** 


[Heic  desunt  paginae  triginta  et  duae  libri  manuscripti.] 


*  *  *  *  rii,  vel  a  veritate  alienissimi ;  quod  in  causa  solet 

esse,  philosophiam  rationalem  subinde  tot  errorum  fontem  esse, 
et  antistites  ejus  a  recto  magis  deerrare,  quam  qui  ultimas  suas 
causas  in  causatis  ponunt :  nam  ratio  in  causis  longe  ab  effecti¬ 
bus  constituta  saepe  injungit  et  imperat  animae  fidem  inde  fluen¬ 
tium  effectuum,  quia  causarum;  prout  solent  omnis  generis 
systemata.  Sed  haec  in  transcursu. 

Interim  in  rebus  physiologicis  non  statim  in  limine  sollicite 
inquirendum  est  in  animae  substantiam,  ej usque  proprias  vires  et 
leges,  hoc  est,  in  causas  effectuum,  et  vaticinandum,  esse  illam 
immediate  ex  nihilo  omni  naturali  simpliciorem,  et  inde  per 
concinnatas  series  ad  effectus  inducendum;  profecto  sic  perve¬ 
nire  ad  veritatem  consequentium,  divinae  mentis  opus  erit ;  tunc 
enim  “  immemor  ambagum  vates  obscura  suarum”  vaticino  ore 
venturi  pr ces cia  dicet.  Sed  missa  faciamus  principia  alte  petita, 
et  inquiramus  nude,  an  anima  sit  in  mundo  aut  intra  naturce  cir¬ 
cum,  secus  ac  sentiunt  nostrates,  et  quidam  philosophiae  hodier¬ 
nae  primores,  qui  ex  mundo  illam  eliminant,  et  edunt,  similem 
fore,  si  nec  mundus  nec  natura  esset :  ut  primum  evictum  est, 
esse  illam  intra  gyrum  naturae,  seu  ens  mundi  purissimi  aut 
coeli,  tunc  ingredi  licet  et  exequi,  philosophia  duce,  quales  sint 
causae  ejus  motrices,  potentiae,  leges,  series  et  substantiae ;  pari¬ 
ter  quo  nexu,  cognatione  et  necessitudine  se  jungat  cum  orga- 

nis  inferioris  subsellii,  aut  cum  seriebus  sui  corporis,  quas  in 
arctissimam  secum  affinitatem  et  proximitatem  recepisse  videtur : 
quod  clavum  et  summam  imperii  in  suo  microcosmo  teneat,  ipsa 
loquitur ;  pariter,  quod  provideat  fortunis  et  saluti  sui  corporis, 
et  omne  teneat  punctum  in  operibus,  quae  ex  voluntate  aut  in¬ 
stinctu  tanquam  sine  praevio  arbitratu  fluunt. 

Quod  ergo  sit  in  mundo  et  intra  naturae  gyrum,  patet  ex  eo, 
quod  illa  in  suo  microcosmo  sit ;  illam  enim  nullo  loco  habent, 
qui  inter  entia  nullius  mundi  referunt,  et  non  tantum  ex  mun¬ 
do,  sed  etiam  ex  suomet  regno  exterminare  velle  videntur :  quod 
intra  moenia  et  limites  sui  regni  seu  inclusa  corpori  sit,  patescit 
ex  eo,  quod  ex  primo  nascendi  momento  embryonis  sui  corpus¬ 
culo  praeesse  incipiat,  et  omnes  partes  et  nexus  tam  in  utero 
quam  a  cunis,  seu  a  primo  et  tenerrimo  ungue,  suae  potestatis 
faciat ;  illico  moderatur  clavum,  et  sedet  tanquam  in  puppi,  et 
secundum  suam  acum  aut  vise  indicem  omnem  navis  cursum 
dirigit ;  vel  statim,  ut  incipit  agere,  a  primo  stamine  se  causam, 
principem  et  arbitrum  profitetur  et  facit,  et  format  statum  suum 
publicum,  et  effectibus  in  corpore  tanquam  suis  invigilat,  pri¬ 
mum  scilicet  illis,  qui  naturaliter  fluunt,  dein,  quum  adolescit, 
affectus  intra  sphaeram  rationis  suae  coercet.  Quod  rebus  sui 
mundi  studeat,  et  saluti  ejus  prospiciat,  hoc  ne  quidem  sensus 
nostros  latet,  qui  principium  suorum  modorum  aut  mutationum 
ab  illa  tanquam  effectrice,  seu  ab  ejus  desideriis  et  arbitriis  pe¬ 
tunt  :  ergo,  ab  effectuum  conscientia  constat,  illam  suo  corpori 
esse  praefectam  et  associatam,  seu  esse  suis  cerebris  inclusam, 
et  craniis  incinctam  vel  involutam.  Quod  corporis  sui  assidua 
comes  sit,  et  e  loco  in  loca  sequatur,  si  vel  Indos  petas  vel  Bac¬ 
tros,  et  quod  nobiscum  e  quovis  portu,  sique  velis  per  immen¬ 
sum  oceanum,  naviget,  nec  usquam  regnum  suum  genitale 
seu  patriam  germanam  deserat,  ex  omni  effectu,  actione,  sensu, 
desiderio,  et  voluntatis  ejus  vi,  determinatione  et  modo  induci 
affatim  potest :  ubicunque  es,  illa  in  consortio  operum  tuorum 
adest ;  conscia  est  omnium  tuorum  motuum ;  est  tua  non  alius  ; 
quod  tuum  est,  etiam  est  animae ;  quod  animae  est,  etiam  est 
corporis  et  tuum ;  de  te  quod  praedicatur,  de  subjecto  unanimo, 
junctim  scilicet  de  anima  et  corpore  praedicatur;  causa  enim  et 
causatum,  efficiens  et  effectus,  conatus  et  motus,  voluntas  et 
actio,  primum  in  serie  et  ultimum,  omnia  pro  una  causa  stant : 

estque  totus  microcosmus  una  series,  quamvis  ex  innumeris  con¬ 
nexis  et  unanimis  aliis  constet :  quia  jam  talis  est  nexus,  ideo 
communem  traliunt  omnes  partes  animum,  vivunt  in  serie  et 
vinculo  simul,  sentit  unaquaeque  pars,  nec  datur  membrana, 
modo  in  nexu  sit,  quae  tacta  non  sentiat  :  si  communis  res  ali¬ 
quo  modo  labefactatur  aut  convellitur,  vel  si  pars  concidit  aut 
dilabitur,  illico  sentit,  contristatur  et  dolet  anima,  et  quantum 
opis  possit,  fert  inclinatae,  labenti  vel  occidenti  suae  reipublicae, 
cujus  praesidium  tenet  :  verbo,  tanta  amicitia  conjuncta  sunt, 
ut  dum  vivunt,  nihil  detur  quod  sit  partis  sed  totius  :  ergo  loco 
et  mundo  suo  inclusa  est  anima,  quam  tecum  trahis,  quocunque 
tendis  ;  sed  residet  in  sua  curia,  quia  in  supremo  loco.  Ex  his 
jam  fluit,  quod  corpus  in  pendentia  suae  animae,  et  anima  in 
pendentia  sui  corporis  sit ;  nec  substantia  pure  simplex,  et  sic 
imaginarium  quid,  de  qua  nec  locus,  nec  aliquis  nexus,  nec  ex¬ 
tensio  praedicari  potest,  consequenter  nec  similis,  si  nullus  mun¬ 
dus  aut  nullum  corpus  daretur. 

Quod  anima  intra  naturae  circum,  et  in  mundo  inque  nostro 
corpore,  et  sic  in  loco  sit,  evidentius  adhuc  fluit  ex  eo,  quod 
nodo  sui  corporis  nequeat  exsolvi,  nisi  dum  per  mortem  et  fa¬ 
tum  supremum  corporis,  vinculum  ejus  disrumpitur  aut  religa¬ 
tur  :  extemplo  ut  hoc  diem  suum  obit,  tunc  quasi  a  catenis  et 
carcere,  tanquam  ex  loco  suo  evolat  et  aufugit ;  flaccescunt  illico 
ligamenta  nervea  et  tendinea ;  prosternuntur  membranae  et  re¬ 
tinacula  communia  ;  dilabuntur  musculorum  vires  ;  calor  omnis 
in  sanguine  et  continuitas  tensionis  disparet ;  consequenter 
omnes  sensationes,  quae  communes  sunt  cum  anima,  pereunt, 
et  ipsa  illarum  organa  morte  resignantur ;  tunc  primum,  relax¬ 
atis  loris,  e  custodiis  liberatur  anima,  et  regno  suo  excedit : 
quod  signum  est,  esse  illam  suo  corpori  innexam,  et  suis  loculis 
et  sinubus  membranaceis  inclusam,  secus  ac  si  foret  substantia 
simplex,  quae  sic  incarcerari  non  posse  videtur,  minus  adhuc  eo 
usque  locum  in  suo  cerebro  tenere,  quamdiu  nexibus  membra¬ 
naceis  sui  corporis  non  exuitur :  ideo  exspectat  illa  diem  ulti¬ 
mum  serierum  sibi  subditarum  et  famulantium,  quae  cum  har¬ 
moniam  naturalem  amittunt,  corpus  extrema  pati,  spiritum  du¬ 
cere,  animam  trahere,  et  vitalem  suam  auram  exhalare  dicitur. 

Quum  jam  corpus  aetatis  suae  fabulam  peregerit,  et  anima 
usuram  sensationum  cum  suo  corpore  et  hujus  organis  commu- 

nium  amiserit,  haec  tanquam  e  praetorio  suo  evolat  aut  emigrat, 
nec  ideo  extra  omnem  mundum  exulat,  et  sedem  aliquam  supra 
aut  infra  naturam  occupat ;  sed  liberiorem  campum  tunc  nacta 
in  immensum  coelum  naturae  suae  convenienter  exspatiatur,  et 
quidem  altius  in  auram  coelestem  elevatur,  quo  purior  et  sanc¬ 
tior  in  suo  microcosmo  et  ad  statum  genuinum  causarum  coeli 
et  principiorum  sui  melius  efformata  est :  Manet  in  illa  effigies 
sui  corporis  ej usque  motuum  et  effectuum  simplicissimis  ejus 
substantiis  modificabilibus  ut  causis  purissime  impressa,  non 
secus  ac  figura  arboris  cum  omni  suo  vegetabili  in  semine ;  quic- 
quid  tunc  mediante  corpore  per  exercitia  habitum  seu  instinctus 
naturam  traxerat,  in  anima  ad  vivum  repraesentatur.  Si  itaque 
anima  secundum  moralitatis  cum  fide  conjunctae  principia,  seu 
secundum  causas  constantissimas  et  veritates  unicas  coeli,  qua¬ 
rum  recipiendarum  subjectum  adaequatum  est  anima  integrioris 
status,  gratia  numinis  providente,  per  virtutum  exercitia,  in 
suo  corpore  formetur,  ut  in  habitu  et  quasi  instinctu  sit,  non 
velle  nisi  quod  causis  illis  genuinis  et  purissimis  conforme  est, 
tunc  modorum  coelestium,  summe  harmonicorum  et  fere  instan- 
taneorum  convenientissimum  subjectum,  organon  et  instrumen¬ 
tum  est :  sic  coelum,  quod  a  similibus  animabus  perpetuo  vivifi¬ 
catur,  ei  summe  consonum  ineffabiles  laetitias  et  delitias  creat, 
cum  quibus  comparari  illae  crassioris  mundi  nequeunt,  quae  a 
modulaminibus  impuris,  mixtis,  plerumque  discordibus  et  lentis 
veniunt.  Sed  de  his  alias. 

Ex  his  jam  fluit,  quod  anima  in  mundo  sit,  et  mediante 
natura  in  nexu  cum  suo  corpore,  et  in  harmonia  cum  suo  mundo 
purissimo  aut  coelo ;  quod  scilicet  intra  limites  naturae  et  finita 
sit,  ab  una  parte  cum  microcosmo  suo  ligata,  ab  altera  cum 
coelo  contigua,  et  ab  aura  coelesti  pendeat ;  consequenter  quod 
sit  tam  purioris,  quam  crassioris  mundi  ens,  et  quod  per  mun¬ 
dum  crassiorem,  dum  nimirum  in  societate  eum  suo  corpore 
vivit,  ad  purioris  mundi  statum  formanda  sit :  sic  est  in  loco, 
in  tempore  et  in  ortu,  ut  et  in  potentia  et  vi  patiendi  ac  agendi. 

Fallimur  et  illudimur  a  sensibus  nostris  imperfectioris  sphae¬ 
rae,  et  illi  a  suis  atmosphaeris,  quae  a  purissimis  ita  distant,  ut 
vix  comparatio  nisi  per  rationes  et  analogias  altiores  institui  pos¬ 
sit  :  quod  enim  in  illis  est  unitas  seu  minimum,  hoc  in  sensi¬ 
bus  et  auris  purioribus  potest  aggregatum,  productum  aut  max- 

imum  esse ;  series  crassiorum  sensuum  inchoare  possunt,  ubi  se 
terminant  series  purioris,  et  sensatio  visus  incipere,  ubi  animae 
desinit ;  gradus  et  momenta  minima  organismi  visus  aut  auditus 
possunt  esse  in  anima  tanquam  maxima;  hoc  est,  intra  minimum 
visus  aut  auditus  momentum  millia  aut  myriades  similium 
formari  possunt  in  organo  purissimo,  quorum  non  conscii  red¬ 
dimur,  nisi  modificationum  producta  sint  sensuum  crassiorum 
modis  adaequata,  quorum  momenta  et  tempora  observari 
queunt,  caetera  latent  tanquam  temporis,  momentorum  et  gra¬ 
duum  expertia :  conscimus  tantummodo  effectus  ex  infinitis 
minimis  compositos,  et  series  ex  causis  multiplicatis  aut  per 
plures  series  subordinatis  existentes ;  et  quum  causarum  non 
conscii  reddimur,  putamus  nec  illorum  gradus,  momenta,  leges, 
successiones  aut  series  dari :  Haec  jam  ratio  est,  quod  ad  sub¬ 
stantias  nihili  fugiamus,  quae  non  possunt  esse  aliquid,  quia 
nihilum  et  aliquid  sibi  mutuo  contradicunt,  nam  secundum 
Clarissimum  nostri  aevi  Philosophum  Dn.  Wollfium  in  Onto- 
logia,  si  nihilum  ponis,  quotiescunque  libuerit,  quod  ponitur,  ni¬ 
hilum  est ,  non  aliquid :  ut  et,  qui  terminos  inanes  novit ,  nihil 
novit,  neque  intelligit,  cur  aliquid  sit,  ubi  nihilum  mentitur  cau¬ 
sam.  Porro,  si  nihilum  sumitur,  non  propterea  admittendum  est, 
esse  aliquid :  si  aliquid  esse  ponitur,  ponendum  etiam  est  aliquid, 
nam  nihilum  est  sine  ratione  sufficiente,  cur  potius  sit,  quam  non 
sit. 

Interim  animam  esse  corpori  suo  addictam  et  annexam,  et 
seriebus  ejus  conterminam,  non  melius  quam  ab  anatomia  cor¬ 
poris  animalis  elucescere  potest :  si  enim  sensationem  visus 
armamus  vitris,  et  perceptiones  animae  illustramus  scientiis, 
patebit,  nihil  dari  in  corpore,  quod  non  nexum  continuum  et 
contiguum  habeat,  continuum  per  diversi  generis  membranas, 
contiguum  per  totidem  liquores  et  fluida ;  et  quod  unum  vicem 
agentis,  efficientis  et  modificantis,  seu  principii  et  causae,  alte¬ 
rum  vicem  patientis,  effectus,  principiati  aut  causati,  referat : 
ut  remonstretur,  cuncta  fere  in  corpore  animali  membranacea  et 
sic  continua  esse,  a  primo  ovo  incipiendum  est :  Sunt  ipsissima 
ova  mulierum  purissimis  suis  tunicis  et  matribus  cincta,  ipsi  tes¬ 
tes  et  ovaria  ex  concinnatis  membranis  sunt  contexta ;  quumque 
ova  vivificantur,  et  inclusus  embryo  cum  omni  potentia  et  forma 
sui  genitoris  expanditur,  apparent  ad  visum  et  tactum  tunicae, 

quum  crassescunt,  embryo  enim  illico  circumdatur  amnio  et 
chorio,  et  capite  tenus  placenta,  seu  placentis  pluribus,  ut  et 
membrana  farciminali  aut  allantoide,  si  animalia  bruta  sint,  ut 
taceam  funiculum  contortum  umbilicalem,  sunt  merse  tunicae 
ex  ovo  etc.,  originem  trahentes,  quae  principio  sunt  tenerrimae, 
et  sensim  lentescunt,  et  tandem  successive  magis  indurescunt, 
scilicet,  ut  illas  elementa  agentia  et  atmosphaerae  secundum  sua¬ 
rum  pressionum,  actionum  et  modificationum  naturam  ad  instar 
suarum  serierum  apte  formare  possint :  ut  taceam  hydatides , 
quae  pariter  tunicatae  et  bullatae  sunt,  incluso  sero.  Sunt  ubi¬ 
que  per  series  corporis  sparsae  glandula ,  quae  excernunt  et  ex¬ 
stillant  liquores,  et  exstillatos  acuunt  et  rectificant,  ut  adop¬ 
tentur  suis  locis,  et  suppleantur  defectus,  quum  redintegrandae 
sint  partes  in  serie,  ubicunque  sunt :  glandulae  apparent  esse 
formae  sphaeroideae,  et  singulae  sua  membrana  inclusae,  in  qui¬ 
bus  etiam  conglomeratae  visuntur  minores  et  simpliciores  etiam 
suis  meningibus  intertextae,  ut  speciem  faciant,  tanquam  sint 
congeries,  ex  quibus  majorum  textura  componitur,  prout  pitui¬ 
taria  in  sella  equina,  quae  dura  matre  sed  attenuata,  tanquam 
pia  meninx  foret,  cingitur  et  suspenditur ;  ut  praeteream  plures 
alias,  omnes  ideo,  ut  menstrua  suis  partibus  renovandis  conve¬ 
nientia  secernant,  vel  ut  succos  filtrent,  quae  suas  membranas 
apte  subeant  et  tendant,  unde  dantur  glandulae  mucilaginosae, 
lymphaticae,  salivales,  ceruminosae,  sebaceae,  lachrymales  et 
plures,  quae  propter  diversissimas  suas  operas  colore,  figura  et 
usu  differunt,  de  quibus  Adenologiae  Eruditorum  videantur. 
Substantia  'pinguedinis  ex  sanguine  et  aliis  liquidis  secreta  ex 
meris  conglobatis  partibus  constat,  et  illarum  unaquaeque  ex 
cellulis  et  loculis  membranaceis;  similiter  etiam  medulla  ossium , 
ej usque  individuae  partes  praedictis  subtiliores  :  ut  vascula,  vesi¬ 
culas  et  folliculos  alios  taceam.  Musculi  ex  fibris  carneis  *  * 

Pro  titulo  generali  disputationum  inscripsi  Opuscula  quaedam  Argumenti  Phi¬ 
losophici,  ut  distinctio  inter  hos  tractatus  et  opera  Clar.  Auctoris  Theologica 
rite  fiat. 

Pag.  3,  pro  titulo  autem  paginarum  particulari,  brevitatis  gratia,  inscripsi  Opus¬ 
cula  Philosophica. 

—  4,  1.  16,  Adjeci  commata  citationem  ex  Malpighio  denotantia.  1.  17,  Bombyce 

ex  typis  Romanis  in  Italicos  converti. 

—  5,  1.  8,  legi  et  pro  et  et.  1.  12,  13,  signa  parentheseos  apposui. 

—  9,  1.  6,  legi  condemnet  pro  condamnet. 

—  11,  1.  12  et  14,  signa  parentheseos  adjeci.  1.  2,  inf.  [illum]  supplevi. 

—  12,  1.  13,  legi  ejus  pro  eis.  1.  16,  possum  pro  posso,  et  post  conatus  fixi  sig¬ 

num  interrogationis  loco  commatis.  1.  19,  post  efficiendi  comma  posui  loco 
semicoli. 

—  13,  1.  5,  legi  similitudinibus  pro  similituf  ddinibus.  1.  15,  fixi  comma  post 

fide.  1.  26,  legi  obolum  pro  obulum. 

—  14,  1.  18,  condemnant  pro  condamnant.  I.  21,  Amorem  pro  Amor. 

—  17,  Cap.  I,  1.  4,  colon  fixi  loco  commatis. 

—  18,  Cap.  III.,  1.  3,  legi  queunt  pro  queat. 

—  19,  Cap.  IV.,  1.  16,  sint  pro  sit.  Cap.  V.,  1.  5.,  semicolon  adjeci  post  ter¬ 

restres. 

—  20,  1.  6,  legi  incavata  pro  incavatce.  1.  21,  post  urinosi  fixi  semicolon  loco 

commatis.  1.  26,  legi  tum  pro  tam. 

—  21,  Cap.  VI.,  1.  11,  locum  pro  loco.  1.  21,  coerulescit  pro  cerulescit.  1.  22, 

confirmatur  per  pro  confirmant .  1.  23,  aqueos,  et,  pro  aqueos;.  1.  26, 

post  chymicas  fixi  semicolon  loco  commatis. 


124 


NOTiE  CRITICAE  EDITORIS 


Pag.  22,  Cap.  VIII.,  1.  5,  et  inserui.  1.  13,  major  pro  minor ,  quae  lectio  procul 
dubio  eligenda  est,  secundum  ipsissima  Ceis.  Auctoris  verba  in  ejus  CEco- 
NOMiiE  Regni  Animalis,  Trans.  1,  n.  83,  1.  12,  ;  necnon  et  secundum 
loci  totius  tenorem.  1.  14,  excitat  pro  excitant.  1.  16,  promovet  pro  pro¬ 
movent. 

—  23,  1.  2,  inserui  [fluidi].  1.  3,  inf.  post  cedentia  fixi  comma. 

—  25,  1.  4,  post  consistit  fixi  semicolon  loco  commatis. 

—  26,  1.  3,  post  intimum  comma  delevi.  Cap.  XIII.,  1.  1,  punctum  fixi  post 

corporea. 

—  27,  Cap.  XV.,  1.  3,  comma  post  formarum.  1.  20,  legi  explorari  pro  explor¬ 

are. 

—  28,  1.  15,  pro  compositus,  compositus,  legi  simpliciter  compositus.  Cap. 

XVII.,  1.  3,  fixi  punctum  post  crassioris.  Ibid,  1.  7,  legi  penultima  pro 
peneultima.  1.  8,  9,  sphcerica  pro  sphcericea. 

—  30,  Cap.  XXI.,  1.  9,  post  accessoria  fixi  comma,  inf.  1.  3,  legi  inducit  pro 

inducunt. 

—  31,  post  Sfc  fixi  punctum  cum  commate. 

—  32,  1.  1,  inserui  cap.  1.  7,  legi  prostatarum  pro  prostratarum. 

—  35,  1.  4,  phaenomenis  pro  phaenomenis.  1.  8,  fixi  comma  post  correspondeant. 

—  37,  1.  23,  legi  phaenomenis  pro  phaenomenis. 

—  38,  Cap.  VI.,  1.  1,  fixi  asteriscum  post  idem,  et  asteriscum  respondentem  lin¬ 

eae  ultimae  paginae  praeposui ;  quia  verba  in  hoc  loco  constituta  notulam  in¬ 
fra  lineam  revera  constituunt,  quamvis  in  margine  manuscripti  reperiuntur. 
Ibid,  1.  3,  legi  fatiscente  pro  fathiscente.  1.  7,  post  effluunt  apposui  semi¬ 
colon  loco  puncti.  Et  in  notula  dicta  post  mutentur  comma  fixi,  et  post 
distinctus,  punctum. 

—  39,  1.  10,  fixi  semicolon  loco  commatis  post  animatus.  1.  14,  legi  phaenomena 

pro  phoenomena.  Ibid,  Cap.  VII.,  1.  9,  post  duplex,  comma  inserui.  1. 
1 1 ,  quae  pro  qui  legi. 

—  40,  1.  16,  inserui  [quod].  1.  19,  legi  parallelismus  pro paralelismus.  1.  23, 

desinit  pro  desinunt.  1.  2,  inf.,  seri  pro  serum.  1.  1,  inf.,  parallelismo 
pro  parallismo. 

—  42,  1.  10,  post  Hippocratem  fixi  semicolon  loco  commatis. 

—  43,  1.  2,  legi  illum  pro  illam. 

—  44,  1.  7,  formant  pro  forment. 

—  45,  1.  6,  inserui  [sese].  Ibid.,  Cap.  XIII.,  1.  10,  legi  quae  pro  qui.  Ibid., 

Cap.  XIV.,  1.  11,  influit  pro  influunt . 

—  46,  Cap.  XV.,  1.  6,  proinde  pro  proind.  Ibid.,  Cap.  XVI.,  1.  6,  post  spir¬ 

itualis  comma  posui. 

—  49,  In  fine  Tituli  punctum  adjeci. 

—  51,  Titulum  De  Sensatione  seu  de  corporis  passione  Capiti  primo 

praeposui. 

—  52,  1.  5,  mammillares  legi  pro  mamilares.  Ibid.,  Cap.  III,,  1.  2,  inf.,  com¬ 

ma  delevi  post  anima. 

—  53,  Cap.  V.,  1.  10,  post  obscurae  adjeci  comma.  Item  1.  14,  post  distinguitur. 

1.  15,  legi  aliter  pro  alitur.  1.  16  variatur  pro  variantur. 

—  54,  1.  4,  comma  fixi  post  corticalis.  Ibid.,  Cap.  VII.,  ad  fin.  post  sequitur 

addidi  colon  una  cum  linea  ;  sic,  :  — 

Pag.  56,  Cap.  X.,  1.  3,  legi  ac  pro  oc.  Ibid.,  Cap.  XI.,  1.  5,  6,  pro  (:  :)  sub¬ 
stitui  mera  signa  parentheseos.  Ibid.,  Cap.  XII.,  1.  5,  legi  phaenomenorum 
pro  phaenomenorum. 

—  57,  1.  1,  legi  aguntur  pro  agitur.  1.  16.  post  procreat  fixi  semicolon  loco 

puncti.  1.  17,  legi  quicquid  pro  quid.  Ibid.,  Cap.  XIII.,  1.  8,  fabricata 
pro  fabricatum  ;  iterum  phaenomenis  pro  phaenomenis. 

—  58,  1.  1,  post  corporis  comma  fixi.  Ad  finem  hujusce  paginae  asteriscos  posui, 

quibus  significatur  quod  continuatio  Tractatuli  De  Sensatione  &c.  ab  auc¬ 
tore  nusquam  conscriberetur. 

—  61.  Titulum  De  Origine  et  Propagatione  Animae  Cap.  Imo  praeposui. 

1.  2  inf.,  existere  legi  pro  existare. 

—  62,  1.  2,  phaenomena  pro  phaenomena.  1.  13,  simulacrum  pro  simulachrum. 

1.  16,  faemina  pro  fcemina.  1.  17,  phaenomenorum  pro  phaenomenorum. 
Ibid.,  Cap.  II.,  1.  3,  fixi  punctum  post  superinduat.  1.  6,  legi  parastatis 
pro  par  astratis.  1.  7,  epididymidibus  pro  epididymedibus.  1.  8,  prostatis 
pro  prostratis.  1.  11,  foeminini  pro  faeminini. 

—  63,  1.  9,  deinceps  pro  deimceps. 

—  64,  1.  2,  praeparatorium  pro  praeparationum,  Ibid.,  Cap.  IV.,  1.  2  perennis 

pro  perrennis.  Ibid.,  1.  4  inf.,  lipothymiae  pro  lipothamiae. 

—  67,  De  Actione  titulo  praeposui. 

—  69,  1.  15,  punctum  fixi  loco  commatis  post  obstructa.  1.  3  inf.,  delevi  punc¬ 

tum  post  muscularis. 

—  70,  Cap.  VII.,  1.  14,  inserui  [nervearum],  et  legi  pendent  pro  pendet. 

—  71,  1.  5,  comma  fixi  post  digiti.  1.  8,  legi  horum  pro  harum. 

—  72,  Cap.  XI.,  1.  4,  inserui  [in]. 

—  73,  Cap.  XII.,  1.  10  post  vires  comma  posui,  et  post  reddere  [queat]  supplevi. 

Propter  errorem  numerationis,  Caput  proxime  sequens  etiam  Cap.  XII.,  ab 
Auctore  denominatur  ;  quapropter  asteriscum  adjeci,  ut,  errore  non  impedi¬ 
ente,  series  numerorum  adhuc  servetur. 

—  74,  1.  9,  comma  fixi  post  limbo.  Ibid.,  Cap.  XIII.,  1.  5  inf.,  legi  quemlibet 

pro  quamlibet ,  necnon  et  intendi  pro  intendere. 

—  75,  1.  25,  comma  delevi  post  oculi. 

—  76,  1.  3,  inserui  [determinare].  1.  11,  comma  fixi  post  concludere.  1.  2  inf., 

punctum  delevi  post  actiones. 

—  77,  1.  8  inf.,  comma  fixi  loco  semicoli  post  organisatio. 

—  78,  Cap.  XVIII.,  1.  5,  legi  a  pro  a  a. 

—  79,  Cap.  XX.,  1.  7,  comma  fixi  post  efficiente.  1.  16,  legi  phaenomenon  pro 

phaenomenon. 

—  81,  Cap.  XXIII.,  1.  12  coincidit  pro  coindit.  1.  15,  secundum  pro  secundum 

secundum. 

—  82,  1.  1,  Cap.  inserui. 

—  83,  1.  1,  legi  fines  pro  finis ;  post  naturales  comma  posui;  item  legi  qui  pro 

quae. 

—  84,  Cap.  XXVIII.,  1.  13,  redigantur  pro  rediguntur. 

—  86,  1.  1,  simillima  pro  similima.  Cap.  XXXII.,  1.  2,  punctum  fixi  post  spec¬ 

tatae.  Cap.  XXXIV..  1.  7,  legi  agat  pro  agant. 

—  87,  1.  5,  inserui  se  post  quisque.  Ad  fin.  punctum  post  agimus. 

—  89,  titulo  generali  praeposui,  De  Anima  Fragmentum. 

NOTiE  CRITICiE  EDITORIS. 


Pag.  94,  1.  12,  legi  simulacris  pro  simulachris.  In  hac  pagina  asteriscos  cumnotu- 
la  adjeci  pro  significando  hiatu  sane  maxime  deflendo  unius  folii  integri  codi¬ 
cis  manuscripti. 

—  101,  1.  7,  legi  asylum  pro  azylum.  1.  18,  phaenomenis  pro  phaenomenis.  1. 

31,  post  relinquimus  comma  fixi. 

—  103,  1.  5  inf.,  legi  qui  pro  quae. 

—  105,  1.  27,  uveas  pro  uvas  ;  item  sint  pro  sit. 

—  106,  1.  6,  tradidisset,  ut,  pro  tradidisset,  et ;  item  JEsonis  pro  (Esonis. 

—  107,  1.  3,  quarum  pro  quorum.  1.  26,  relicta  pro  rellicta ,  uniformitatis  gratia, 

nam  idem  verbum  secundum  modum  priorem  scriptum  reperitur  in  1.  24. 

—  110,  1.  1  inf.,  trahamus  pro  trahatur. 

—  112,  1.  7,  asyla  pro  azyla.  1.  5  inf.,  transmitterentur  pro  transmittererentur. 

—  113,  1.  10,  legi  speculati  erant  pro  speculati  sunt.  1.  19,  assequuti  erant  pro 

assequuti  sunt.  1.  20,  signa  citationis  adjeci ;  locus  ex  Ovidio,  Met.  lib.  iv., 
1.  760,  desumptus  est. 

—  114,  1.  3,  4,  Poeta  heic  laudatus  Horatius  est,  sed  locum  non  verbatim  sequu- 

tus  est  noster  ;  vide  De  Arte  Poetica,  1.  325.  1.  7  inf.,  illarumque  pro 

illorumque. 

—  115,  1.  11,  12,  jamdum  pro  jam  dum.  1.  6,  5  inf.,  pro  (:  :)  nuda  signa  pa- 

rentheseos  substitui. 

—  116,  1.  7,  legi  asyla  pro  azyla. 

—  117,  1.  10  inf.,  signa  citationis  inserui,  quoniam  verba  “  immemor  ambagum, 

vates  obscura  suarum ”  ex  Ovidio  desumpta  sunt.  {Met.  lib.  vii.,  1.  760).  1. 

17,  legi  vaticino  pro  vaticano. 

—  121,  1.  9,  queunt  pro  nequeunt.  1.  17,  Wollfium  pro  Wolfium  ;  ut  supra, 

p.  115.,  1.  4. 

—  122,  1.  3,  allantoide  pro  alantoide.  1.  5,  etc.  pro  etc .:  .  Ad  finem  asteriscos 

iterum  inserui,  et  notulam  terminationem  praematuram  codicis,  foliis  sequen¬ 
tibus  scilicet,  sicut  apparet,  exscissis,  moerentem. 

